
	PREDSEDAVAJUĆA: Dame i gospodo narodni poslanici, nastavljamo rad sednice Desetog vanrednog zasedanja u Četrnaestom sazivu. 
	Na osnovu službene evidencije o prisutnosti, na sednici prisustvuje 80 narodnih poslanika.
	Radi utvrđivanja broja narodnih poslanika, molim vas ubacite kartice u poslaničke jedinice.
	Prema elektronskoj evidenciji, 94 narodna poslanika je prisutno.
	Da li neko od predsednika, odnosno ovlašćenih predstavnika poslaničkih grupa, na osnovu člana 287. Poslovnika, želi reč?
	Gospodin Dragan Jonić. 
	Izvolite.
	DRAGAN JONIĆ: Hvala, predsedavajuća.
	Poštovani građani Srbije, zagađivanje ove zemlje se iz dana u dan pojačava. Zašto to kažem? Početkom jula, zatim i 5. avgusta ove godine došlo je do izlivanja velike količine mazuta u reku Nišavu kod Dimitrovgrada. Opštinska vlast pokušala je sve da ovo izlivanje zataška, ali se ono nastavilo u dva navrata. 
	Pretpostavlja se da je izlivanje mazuta iz prostora bivše gumarske industrije Dimitrovgrad, gde se pretpostavlja da ima oko 70 tona mazuta u rezervoarima, došlo nakon uklanjanja određenih delova opreme koju je izvršila regionalna deponija Pirot, u skladu sa nekakvim dogovorom sa opštinom Dimitrovgrad. 
	Lično sam pre desetak dana bio tamo i situacija izgleda ovako. Mazut se nalazi i dalje u koritu reke Nišave. Svako odbija odgovornost, niko nije odgovoran, ali se zato trujemo svi, kako stanovnici Dimitrovgrada, tako i oni gradovi koji se nalaze nizvodno, dakle Pirota, Niša i dalje. 
	Postavljam pitanje, notorno pitanje ministarki Sari Pavkov – da li je prilikom njene posete Dimitrovgradu i oduševljavanjem lokalnim đakonijama, na svega 300 metara od akcidenta, obaveštena o tome šta se dešava pred njenim očima i da li je ona lično i njeni saradnici preduzeli bilo kakve mere da ovo zagađenje prestane? Očigledno da nije. Dakle, odgovornost leži na ministarki.
	Pitanje za Ministarstvo zdravlja, odnosno posredno za Zavod za zaštitu zdravlja u Pirotu – da li se vrši monitoring stanja vode Nišave u periodu posle zagađenja?

1/2	MV/VZ

	Pitanje za Javno tužilaštvo u Pirotu – da li imaju saznanja kako je došlo do ovog izlivanja i šta će preduzeti po ovom pitanju, pošto po njihovim rečima o izlivanju od 5. avgusta nisu bili obavešteni?
	Meni je jako žao što mali Dimitrovgrad moram da spominjem već ko zna koliko puta u svojim izlaganjima, ali situacija je takva da se neko očigledno namerio na krajeve Srbije gde nema ljudi i čija opštinska rukovodstva nisu u stanju niti u mogućnosti, niti imaju bilo kakvu želju, pre svega mislim na Vladicu Dimitrova kao predsednika opštine Dimitrovgrad, koji se izgovara da nema kapacitete za to. 
	Dakle, da li su mali gradovi Srbije žrtvovani i da li iko vodi računa o jednom ovako ekološki izuzetno osetljivom području? Još jednom pokazujem sliku, da se svi pitamo. 
	Kolege sa druge strane, vama se pre svega obraćam, kada se nešto izliva u reku ne zagađuje samo nas iz opozicije, već i vas i vašu decu, jer i vi pijete u konačnici tu vodu. Imajte to u vidu svaki put kada dođe do bilo kakvog akcidenta sa izlivanjem otrovih supstanci.
	Ovo je naša zajednička zemlja koju svi treba da volimo podjednako i ne postoji prvenstvo u ljubavi prema Srbiji, svi je volimo podjednako, to tako mora da bude. Uzmimo se u pamet, ne može ničiji partikularni interes biti iznad interesa javnog zdravlja i zaštite zdravlja ljudi, životne sredine, biljaka i životinja. Hvala lepo.
	PREDSEDAVAJUĆA: Hvala vama. 
	Reč ima dr Borislav Antonijević. 
	Izvolite. 
	BORISLAV ANTONIJEVIĆ: Imamo postavljena pitanja Ministarstvu zdravlja na ponovljeni zahtev zaposlenih u Ginekološko-akušerskoj klinici Narodni front. 
	Šta će preduzeti Ministarstvo zdravlja obzirom da kompletan menadžment klinike čine profesori u penziji, od v.d. direktora, zamenika v.d. direktora, do rukovodećih funkcija u upravnom odboru, i da li su provereni uslovi pod kojim ova lica obavljaju rukovodeće funkcije, kao i njihova radna sposobnost, imajući u vidu godine starosti? Kako je moguće da na klinici radi više od deset nastavnika koji obavljaju poslove odeljenskih lekara, dok ove poslove obavljaju penzionisani lekari i po čijem nalogu se to tako radi? 
	Šta će preduzeti Ministarstvo zdravlja obzirom da na klinici nastavnici, profesori, docenti rade na mestima odeljenskih lekara, dok su na mesta načelnika postavljena lica mimo odredbe statuta bolnice i bez adekvatnih akademskih kvalifikacija? 
	Da li je Ministarstvo upoznato sa tim da su pojedini redovni profesori, nakon što su po kazni sa mesta načelnika premešteni na mesto odeljenskih lekara, dali otkaz? Da li ste svesni da se na taj način gube iskusni nastavnici, vrhunski stručnjaci, čime se direktno narušava nastavni kadrovski potencijal klinike i sistem obrazovanja budućih lekara? 
	Šta će preduzeti Ministarstvo zdravlja obzirom da na klinici postoje lekari koji su u radnom odnosu na osnovu ugovora o radu, a koji se duže vreme ne pojavljuju na svom radnom mestu, pri čemu protiv njih, prema dostupnim informacijama, nisu preduzete nikakve sankcije? Da li je provereno njihovo prisustvo na radu, osnov njihovog odsustva, kao i da li su za period u kom nisu dolazili na posao primali zaradu i druga prava iz radnog odnosa? 

	Šta je razlog za nemogućnost kontinuiranog pružanja usluge epiduralne anestezije prilikom porođaja i ko je odgovoran za to što su u poslednje vreme tri anesteziologa raskinula radni odnos? Da li je rukovodstvo klinike preduzelo neke mere kako bi se obezbedio dovoljan broj anesteziologa i kontinuirano pružanje ove usluge predviđeno zakonom?    


2/1	MT/MP		10.10 – 10.20

	Ko odobrava direktoru klinike ili bilo kom lekaru pojedincu da preinači, odnosno promeni konzilijarnu odluku donešenu povodom lečenja određenog stadijuma bolesti, gde je za lečenje predviđeno lečenje zračenjem i hemoterapijom, te se naknadno sprovodi hirurško lečenje mimo primarne odluke?
	Kako je moguće da onkološki konzilijum vodi neko ko svojom stručnošću i iskustvom nije adekvatan za tu poziciju? Na osnovu kojih stručnih smernica, protokola, medicinskih dokaza donosi se takva odluka, ko za nju preuzima odgovornost, preuzima stručnu i profesionalnu? 
	Da li postoji pisana procedura kojom se omogućava promena donete konzilijarne odluke od strane pojedinca? 
	Šta će preduzeti Ministarstvo zdravlja, obzirom da se pacijenti kojima je određeno simptomatsko lečenje podvrgavaju višesatnim operativnim zahvatima koji u pojedinim slučajevima traju i po 10 sati? 
	Da li je Ministarstvo upoznato sa navodima da je kod pojedinih pacijenata usled neodgovarajućeg izbora načina lečenja, nedostatka adekvatne hirurške intervencije došlo do smrtnog ishoda?
	Posebno se zahteva ispitivanje okolnosti dva smrtna ishoda koja su prema dostupnim informacijama zabeležena u poslednjih 60 dana, kao i da se utvrdi da li su postojali propusti u izboru terapije odlukama konzilijuma, organizacije rada, odgovornosti nadležnih lica.
	Šta će preduzeti Ministarstvo zdravlja, obzirom da se na klinici složenim radikalnim hirurškim procedurama bave lekari bez dovoljnog iskustva za takve zahvate, uključujući mlade specijaliste i perinatologe? Da li je provereno ko je na osnovu kojih stručnih kvalifikacija, iskustva i ovlašćenja određen za izvođenje ovih visoko rizičnih hirurških procedura? 
	Takođe, da li je proverena pravna valjanost rešenja na osnovu kog se penzionisani hirurg angažuje kao konsultant, kao i obim njegovih ovlašćenja i odgovornosti?
	Da li je sve prethodno navedeno, angažovanje nedovoljno iskusnih lekara na složenim hirurškim intervencijama i procedurama, način donošenja odluka o lečenju, nedostatak adekvatnog hirurškog kadra i angažovanje penzionisanih lekara povezano sa povećanim brojem hirurških komplikacija na klinici i da li je izvršena analiza broja vrste komplikacija? Da li je učestalost ovih komplikacija iznad očekivane?
	Imajući u vidu da je ukupan broj porođaja smanjen, smanjen ukupan broj operacija, dok se istovremeno povećava broj porođaja završavanjem hirurškim putem, carskim rezom, u odnosu na dugogodišnji prosek, da li Ministarstvo zdravlja smatra da su ovakvi pokazatelji posledica lošeg menadžmenta klinike? Da li je urađena analiza, zbog čega u uslovima smanjenog broja porođaja i operacija raste broj porođaja završenih carskim rezom?
	Ministarstvo treba i da izvrši stručni i upravni nadzor da se utvrdi da li se organizacija rada, kadrovska politika vodi na ispravan način. 
	Kako je moguće da subspecijalizaciju na Univerzitetskoj klinici započne…
	PREDSEDAVAJUĆA: Molim vas završavajte, isteklo vam je vreme.
	BORISLAV ANTONIJEVIĆ: Izvinite, samo još dve rečenice, molim vas. 
	PREDSEDAVAJUĆA: Samo još jedna rečenica, isteklo vam je vreme.

	BORISLAV ANTONIJEVIĆ: na Univerzitetskoj klinici započne, završi
 kandidat koji nema uslove, mentor koji nema odgovarajuću subspecijalizaciju za oblast za koju se subspecijalizacija sprovodi, iako na samoj klinici postoje i zaposleni kandidati i subspecijalisti koji poseduju odgovarajuće stručne kvalifikacije? 
	Ko je doneo takvu odluku, na osnovu kojih propisa i kriterijuma i šta će preduzeti Ministarstvo zdravlja, obzirom da se na odeljenju steriliteta koriste duplo skuplji lekovi u milionskoj nabavci, u odnosu na lekove koji su se koristili u prethodnim procedurama, a ovi skuplji lekovi se koriste u proceduri koja se plaća iz javnih sredstava i budžeta Republike Srbije i nisu pokazali veću efikasnost?
	Imajući u vidu sve navedeno, odlazak iskusnih stručnjaka, lekara, način donošenja odluka, broj hirurških komplikacija, smrtne ishode, povećan procenat carskih rezova i povećane, da li će Ministarstvo zdravlja sprovesti sveobuhvatni stručni, upravni, finansijski nadzor nad radom klinike? 
	Hvala vam i oprostite na dužem izlaganju.
	PREDSEDAVAJUĆA: Sa namerom sam pustila, iako sam vas molila. 
	Imajte u vidu do pet minuta svi imate, da ne ispadne da ne dozvoljavamo da postavljate pitanja. 
	Ovo je samo doprinos i demokratiji i transparentnosti, ali sve kolege molim – imate po Poslovniku do pet minuta, da ja ne dolazim u situaciju da prekidam vaše izlaganje, da se držite predviđenog vremena.
	Reč ima gospođa Irena Živković.
	Izvolite.
	IRENA ŽIVKOVIĆ: Hvala.
	Pitanje se tiče Ministarstva za rad i socijalnu politiku. Zanima me da li postoji neki plan, neka strategija koja nije mrtvo slovo na papiru koja bi se suštinski primenjivala u praksi i na terenu, a koja bi uredila centre za socijalni rad? 
	Smatram da u Srbiji je centar za socijalni rad institucija koja je najviše urušena, naročito po unutrašnjosti. Ovih dana čujem i predsednika države koji tako paušalno tek tvrdi, odnosno predlaže, ali sad ne znam da li postoji neki plan, i govori o platama radnika u centru za socijalni rad.
	Plate radnika centra za socijalni rad jesu najniža cena zarade u Srbiji. Rade po najnižoj ceni. Međutim, nije samo to problem, problem je, još veći problem je kadriranje, gde na jednog stručnog radnika dođe preko 1.000 predmeta i novi radnici koji dolaze ne žele prosto da rade u takvom sistemu gde više ima politički podobnih radnika nego stručnih radnika. Kada jedan stručni radnik ima preko 1.000 predmeta on svako ne može, i da se klonira, da bilo što od svog posla uradi onako kako treba. Posledice svega toga trpe najugroženije grupacije stanovništva. Na čekanju su usvojenja, na čekanju su mesecima, pa i godinama obrade rešenja za socijalnu pomoć. 
	Ne znam da li Ministarstvo zna da u Srbiji postoje centri za socijalni rad koji nemaju ni jednog socijalnog radnika. Postoje oni koji nemaju ni jednog pravnika. Evo, na primer, kod mene u Boru postoje neki koji nemaju ni jednog psihologa.
	Dakle, žrtve nasilja nema ko da prihvati. Prihvatilišta o kojima se priča, i za beskućnike i za žrtve nasilja, ne postoji. Sigurna kuća u istočnoj Srbiji ne postoji ni jedna, sve ste ukinuli. Kaže se da je trošak na budžet. 
	Dakle, neke suštinski plan, da ne bi usvojenje čekalo toliko dugo, da ne bi hraniteljstva. Ne znam da li je Ministarstvo upućeno, ali postoje hranitelji koji nemaju rešenje o hraniteljstvu  a već godina brinu o nekoj deci za koju država nije pitala, nije pozvala da pita da li su ta deca živa. Ti ljudi ih čuvaju, brinu o njima isključivo iz svoje ljudskosti i humanosti. Nemaju rešenja, nemaju nikakvu nadoknadu za to. Ne postoji nikakva kontrola.
2/3	MT/MP

	Pitanje takođe za isto ministarstvo – da li će usluga hraniteljstva za odrasle, za stare i bolesne biti sprovedena u praksi normalno? Ona na papiru takođe postoji, ali imali smo slučaj u Zaječaru, imamo te slučajeve širom Srbije da centri za socijalni rad daju hraniteljima za odrasle, sa licencom, znači ljude koji su završili, imaju sertifikate za sprovođenje te usluge, daju na starenje veći broj ljudi. U Zaječaru smo imali to da je centar sam upućivao pet, šest, sedam ljudi na istu adresu, a onda kada je došlo do požara u toj kući centar je oprao ruke, uslovno rečeno, i optužio tu ženu koja je sada u sudskom procesu da je otvorila nelegalan dom za stare. Nije to nelegalan dom za stare, to rade centri za socijalni rad bez ikakve odgovornosti. 
	Meni je jasno, jasno je i građanima Srbije, da se ove ugrožene kategorije drže bez primanja na koja imaju pravo po zakonu. Po zakonu na rešenje za socijalnu pomoć može da se čeka najduže 60 dana. Najduže, i to u izuzetnim slučajevima. Ovde imamo situacije gde se čeka i po dve i po tri godine na pomoć od 15.000. Dakle, ljudima kojima 15.000 mnogo toga znači u životu, jer nemaju nikakvo drugo primanje. 
	Jasno je da se ti direktori centara za socijalni rad koji su u v.d. statusima, koji često dolaze na ta mesta bez ikakvog predznanja u instituciji kojom treba da rukovode, jasno je da se drže na tim mestima da bi upravo ove ugrožene grupacije i upravo tim primanjima koje oni čekaju ucenjivali za izborne glasove. 
	Predstoje nam izbori, ja verujem da nećete pre toga reagovati, jer vam to nije u interesu, ali u interesu je građana Srbije i molim da se najugroženije grupacije ljudi u Srbiji više ne žrtvuju, bukvalno žrtvuju, da bi bilo ko opstao na vlasti. 
	Drugo pitanje za Ministarstvo zdravlja – da li će bukvalno svake godine da obećava novu bolnicu u Boru? Rekao je sam predsednik države – do kraja 2022. godine biće završena, pa je onda pred lokalne izbore rečeno – krenuće se izgradnja 2026. godine, sada vidim  izjave – krenuće 2027. godine, biće gotova 2030. godine, bile „spejs šatl“. 
	Mi po unutrašnjosti nemamo više specijaliste, za sve dolazimo u veće gradove. To jeste tema i time bi trebalo da se bavi Ministarstvo zdravlja. 
	Hvala.
	PREDSEDAVAJUĆA: Hvala vama.
	Reč ima gospodin Bojan Torbica. 
	Izvolite. 

3/1	JD/LjL		10.20 – 10.30 

	BOJAN TORBICA: Zahvaljujem.
	Svako smanjenje broja pripadnika KFOR-a na KiM za nas je velika opasnost. Time se šalje poruka da je tzv. Kosovo uspešna država, da garantuje bezbednost svim svojim građanima, što naravno nije istina. To se radi sa idejom da Srbi budu toliko uplašeni i nesigurni da što pre napuste KiM. Napuštanje manastira Dečani, otvaranje mosta između južne i severne Mitrovice uvodi sukobe i novi egzodus Srba. 
	Naša država mora da uradi sve da do sukoba ne dođe, tako što neće biti otvoren most i tako što manastir Dečani neće obezbeđivati šiptarska policija, nego će ga obezbeđivati KFOR kao i do sada. 
	Na sve ovo smo vas upozoravali još sredinom jula, kako kolega Komlenski i ja odavde iz sale, tako i naš lider Aleksandar Vulin putem medija. Govorili smo vam i upozoravali kako je neprihvatljivo da KFOR tj. komanda NATO-a jednostrano smanji broj pripadnika KFOR-a, naročito na ova dva izuzetno osetljiva mesta i da ne konsultuje o tome državne organe Srbije.
	Za predsednika Aleksandra Vučića znamo koliko se zalaže da reši ovo pitanje, ali interesuje me da mi premijer Macut odgovori koliko toga i šta je konkretno preduzela Vlada Republike Srbije kako bi bio rešen ovaj problem?
	Na primer, Republika Srbija ima oficira za vezu sa KFOR-om, koji treba da održava konsultacije sa tim istim KFOR-om, te me interesuje da li je on imao saznanje i da li je imao razgovore po ovom pitanju? Da li je bilo kakve konkretne aktivnosti preduzeo neko iz Vlade Republike Srbije?
	Ako nemamo sagovornike sa druge strane i ako su NATO i EU rešili da ostanu sponzori šiptarske terorističke kvazi države, neka se to i sazna, bar da znamo ko odbija saradnju i razmenu informacija i ko će sutra biti odgovoran kada se na jugu Srbije desi nešto loše, a ni malo ne sluti na dobro.
	Dana 23. jula smo od Vlade zatražili obaveštenje o tome šta je učinjeno da se istraži kako su šiptarska tužilaštva došla do tačnih adresa pripadnika vojske i MUP-a koji su 1999. godine na KiM branili Srbiju od šiptarskih terorista. Nismo dobili nikakav odgovor, kao što nismo dobili ni odgovor na pitanje šta je učinjeno da se pomogne neosnovano uhapšenim Srbima za Račak 2. Šta je na tome učinila Vlada, šta Kancelarija za KiM, kao i šta je učinjeno sa onim koji su sticajem okolnosti izbegli hapšenje i pritvaranje, ali su morali da napuste prostor KiM? Njihove porodice su ozbiljno ugrožene. Podsećam vas da je pet Srba uhapšeno. Srećom, šesti je, sticajem čudnih okolnosti, izmakao terorističkim organima na KiM. Kada ćemo dobiti odgovor?
	Dva meseca je nekima možda brzo prošlo, ali srpskim herojima koji nevini leže pod šiptarskim kazamatima svaki dan je kao godina. Hvala.
	PREDSEDAVAJUĆA: Hvala vama.
	Gospodin Šaip Kamberi ima reč. Izvolite.
	ŠAIP KAMBERI: Hvala.
	Dame i gospodo, danas postavljam pitanje predsedniku Republike Srbije. 
	Vaša nedavna poseta Bujanovcu i Preševu, odnosno selima Lopardince i Strezovcu, nije bila samo poseta dvema opštinama u kojima većinsko stanovništvo čine Albanci, ona je otvorila jedno mnogo ozbiljnije pitanje – kakvu poruku šaljete građanima Srbije, a posebno Albancima iz Preševske doline, kada je reč o međuetničkim odnosima?
	Tokom ovih javnih skupova, u vašem prisustvu su se čule uvredljive poruke prema Albancima. Čuli smo ponižavajuće izjave na račun Albanaca, zato što, navodno, ne govore srpski jezik. U drugom slučaju, kada je jedan građanin upotrebio pogrdan izraz "šiptar", vi ste mu obećali da ćete ga zaposliti u BIA, i to u roku od 48 sati. 
3/2	JD/LjL

	Zato je moje pitanje veoma konkretno – da li smatrate prihvatljivim da građanin koji javno ispoljava mržnju i prezir prema jednoj nacionalnoj manjini bude nagrađen obećanjem predsednika Republike zaposlenjem u BIA i to mimo konkursa i mimo redovne procedure? Ako je to obećanje dato ozbiljno, onda vas pitam da li je to poruka da se govor mržnje prema Albancima u Srbiji nagrađuje privilegijama i zaposlenjem u bezbednosnim institucijama?
	Zašto, umesto da osudite i zaustavite antialbanski govor na skupovima kojima prisustvujete, vi dozvoljavate da se takve poruke javno izgovaraju u vašem prisustvu? Štaviše, kada kažete – znaju, ali neće, vi ih još više podstičete u tom ispoljavanju netrpeljivosti.
	Vi ste u Lopardincu i Strezovcu obećali fabrike i nova radna mesta. Preševskoj dolini nisu potrebne fabrike namenjene samo Srbima, niti privilegije zasnovane na etničkoj pripadnosti, potreban je jednak tretman, zapošljavanje po zakonu i institucije koje će jednako poštovati sve građane. 
	Obećavali ste izgradnju jedne škole za srpske đake. U redu je, ali vi istovremeno ignorišete zahtev opštine Preševo za izgradnju i renoviranje dve škole na albanskom jeziku. A o školi u selu Lučane u Bujanovcu, čije ste renoviranje davno obećali lično ambasadoru Krisu Hilu, da i ne govorim. 
	Pitam vas, gospodine predsedniče, šta je vaš cilj? Da gradite međunacionalno poverenje u Preševskoj dolini ili da stvarate političku atmosferu u kojoj se vređanje i ponižavanje Albanaca nagrađuje? Da li je jezik mržnje prema Albancima merilo lojalnosti u Srbiji?
	Kada govorite o položaju Srba u Preševu, vi pobuđujete stare resantimane osamdesetih godina, u stilu onoga – Niko ne sme da vas bije. Vi zaboravljate da tih 1600 Srba u Preševu moraju i danas i sutra i prekosutra da žive i da se suoče sa Albancima. I kako će ta gospođa koja bi da išamara Albance po ustima imati obraza da se suoči sa tim istim Albancima posle vašeg odlaska? Jeste li o tome razmišljali? Ona javno poziva na nasilje a vi ćutite. 
	Ja lično nisam iznenađen, jer ako vi štitite one koji pozivaju na etničko čišćenje ili deportaciju, onda je svakako ovo sitnica za vas. Međutim, ovo nije samo pitanje jedne uvredljive epizode. U nekoj odgovornoj državi ovo bi nametnulo i pitanje odgovornosti predsednika Republike za političku i međuetničku atmosferu koju svojim skupovima stvara u zemlji. 
	Svakako da je ovo pitanje ozbiljnog kršenja Ustava Republike Srbije, člana 14 – Republika Srbija štiti prava nacionalnih manjina, država jemči posebnu zaštitu nacionalnim manjinama radi ostvarivanja potpune ravnopravnosti.
	Član 21. – zabrana diskriminacije, član 76. – zabrana diskriminacije nacionalnih manjina, član 77. – ravnopravnost u vođenju javnih poslova, član 79. – pravo na očuvanje posebnosti, član 81. – razvijanje duha tolerancije.
	Zato tražim jasan odgovor - da li predsednik Republike Srbije osuđuje govor mržnje prema Albancima? Zašto niste osudili te nastupe tu, na licu mesta, kada se to ispoljavanje mržnje i desilo? Zašto nagrađujete zapošljavanje u BIA one koji vređaju Albance? Hvala.
	PREDSEDEVAJUĆA: Gospodine Kamberi, hvala na pitanju, ali svi ti članovi Ustava koje ste naveli takođe se odnose na Srbe na prostoru Kosova i Metohije. Tako da, očekujem od vas ništa manje i ništa više da osudite govor mržnje, fizičke napade, prebijanje Srba, preko 800 incidenata za samo četiri godine na čisto etničkoj osnovi.

	(Šaip Kamberi: Ja sam uputio pitanje predsedniku države.)
	Baš zato što imate uticaja u vašoj nacionalnoj grupaciji.
	Tako je, uputili ste predsedniku. Ja imam samo obavezu da kažem jer me to moja funkcija obavezuje upravo ovo što sam rekla.
	Mislim da ste me odlično razumeli.
	Reč ima narodni poslanik Akoš Ujhelji.
	Izvolite. 
	AKOŠ UJHELjI: Zahvaljujem.
	Poštovana potpredsednice, poštovano predsedništvo, dame i gospodo narodni poslanici, nalazimo se u specifičnom političkom trenutku. Za svega par nedelja ovaj visoki Dom će biti raspušten. Vlada će ući u tehnički mandat, a građani Srbije će uskoro na izborima odlučivati o budućem pravcu razvoja naše zemlje. 
	U takvim okolnostima parlamentarne rasprave neretko skliznu u sferu političkog marketinga i praznih obećanja. Međutim, za poslaničku grupu Saveza vojvođanskih Mađara odgovornost prema građanima ne prestaje raspisivanjem izbora. 
	Mi smo parlamentarnu dužnost uvek shvatili kao obavezu da radimo do poslednjeg dana mandata. Rebalans budžeta koji se upravo nalazi pred nama posmatramo isključivo kroz prizmu stabilnosti, kontinuiteta i konkretnih rezultata koje ostvarujemo iza sebe i ostavljamo iza sebe. 
4/1	TĐ/JG			10.30 – 10.40

	Upravo zbog toga rebalans budžeta nam daje idealan povod da se osvrnemo na jedan od najuspešnijih zakona u ovom mandatu, zakon koji je u potpunosti opravdao svoje postojanje i za čije sprovođenje ovaj rebalans danas obezbeđuje punu finansijsku stabilnost.
	U okviru ovih budžetskih izmena država je jasno definisala sredstva za pokrivanje troškova subvencionisanih kamata, čime se garantuje nesmetani nastavak i dugoročna stabilnost ovog projekta. Reč je o zakonu, odnosno o Programu o podršci mladima za kupovinu prvog stana. Povećanje ukupnog iznosa kredita na 900.000.000 evra u okviru ovog sistema jeste jasan pokazatelj da država na predlog i uz snažnu podršku narodnih poslanika sistemski rešava demografsko i stambeno pitanje mladih.
	Dame i gospodo, pomoć mladima pri kupovini prve stambene nepokretnosti za Savez vojvođanskih Mađara nikada nije bila samo ekonomska mera. To je duboko socijalna, demografska i populaciona politika. Ponosni smo na činjenicu da je od početka primene ovog programa, od marta 2025. godine, odnosno do juna 2026. godine, podneto preko 11.400 zahteva. A da je dosada odobreno i registrovano više od 7.000 ugovora o stambenim kreditima za mlade. Podaci pokazuju da se samo tokom proleća ove godine broj registrovanih kredita uvećao za oko 1.300 novih ugovora sa prosečnom vrednošću od 80.000 evra.
	Savez vojvođanskih Mađara je od samog početka aktivno učestvovao u kreiranju ovog zakonskog okvira, trudeći se da pretoči glas naroda i realne probleme sa terena u tekst zakona.
	Na samom početku primene ukazali smo Ministarstvu finansija na potrebu da se omogući solidarna pomoć šireg kruga srodnika, a ne samo roditelja kako bi mladi lakše obezbedili kreditno jemstvo kod banaka. Drago nam je što je Ministarstvo prihvatilo našu argumentaciju i preciziralo pojam „člana porodice“, čime su uklonjene formalne prepreke za mnoge unuke i rođake širom Srbije.
	Takođe, zahvaljujući našem insistiranju, zakon danas prepoznaje i realne životne situacije, omogućeno je finansiranje gradnje kuća na sopstvenom zemljištu, individualna gradnja, kao i kupovina montažnih kuća uz uključivanje pomoćnih objekata u definiciju stambene nepokretnosti. To je od presudnog značaja za ruralne sredine u Vojvodini. Savez vojvođanskih Mađara ima višegodišnje iskustvo na ovom polju. Preko naše Strategije za ekonomske razvoj Vojvodine, mi smo već omogućili mladim ljudima kupovinu 1.341 seoske kuće u Vojvodini. Zvanične brojke iz naših programa jasno pokazuju da je obezbeđivanje krova nad glavom direktno dovelo do porasta stope nataliteta u tim porodicama. Zato smo sa punim pravom i legitimitetom podržali ovaj republički zakon, jer znamo da on daje rezultate. 
	U ime Poslaničke grupe Saveza vojvođanskih Mađara koristim svoje poslaničko pravo da Ministarstvu finansija postavim sledeće poslaničko pitanje – na koji način će Ministarstvo finansija u periodu postojećeg tehničkog mandata Vlade obezbediti puni kontinuitet i nesmetanu realizaciju Programa podrške mladima u kupovini prve nekretnine? Hvala na pažnji.
	PREDSEDAVAJUĆA: Hvala vama.
	Reč ima gospodin Dragan Stanojević, samo se prijavite, molim vas. Vi ste ovde prijavljeni za postavljanje... Nećete da postavite pitanje ili hoćete? 
	Izvolite.
	DRAGAN STANOJEVIĆ: Poštovanje.
	Dakle, ja ću biti vrlo kratak. Pošto sam već postavljao pitanja Ministarstvu za rudarstvo za nelegalni kamenolom itd., neću da se ponavljam, prosto nisam dobio od njih odgovor. Dobio sam od Ministarstva za građevinu koje je odgovorilo da to nije njihovo pitanje.

	Druga stvar što bih hteo da kažem, moram da prokomentarišem, jeste da smo mi ovde toliko antidemokratski i toliku mržnju mi sejemo izgleda dole prema Albancima da se ja osećam ugroženo u ovom parlamentu i ovoj Srbiji. Jer ako on može da priča na ovakav način, kakav je to onda, gde vi tu vidite neki pritisak ili neku mržnju prema njima, pošto vidimo da se slobodno izražava ovde i da se ja posle njegovog razgovora osećam faktički ugroženo u svojoj državi? Naravno, država je i njihova, odnosno njegova, ali očigledno da oni imaju malo veća prava, pa bih ja postavio pitanje – kada će ova Vlada nama Srbima dati malo više prava nego ovim drugima? Hvala.
	 PREDSEDAVAJUĆA: Hvala vama. 
	Svako, bez obzira na svoju političku opciju, ima prava na osnovu Poslovnika da postavlja pitanja. Moja je obaveza da kanališem balansirani pristup u postavljanju, ali ima apsolutno pravo. Nema potrebe da se osećate ugroženim. Reč je o manjinama, ona imaju svoja prava, ali podjednako kao i Srbi sa prostora Kosova i Metohije. Mene samo zanima upravo taj status, ali dobro. 
	Da ne širimo priču, da ne oduzimam vreme, reč ima prof. dr Slobodan Cvejić.
	Izvolite. 
	SLOBODAN CVEJIĆ: Zahvaljujem. 
	Sva moja pitanja su nastala zbog zakona o izmenama i dopunama Zakona o crkvama i verskim zajednicama i odnose se na ideju o osnivanju univerziteta Srpske pravoslavne crkve, odnosno da budem konkretniji – o ulozi države Republike Srbije u tom procesu. Kada budem podnosio amandman, ja ću malo detaljnije obrazlagati zašto je to sve pogrešno, ali ovde samo hoću da kažem da se tri člana Ustava krše ovako formulisanim predlozima i zbog toga hoću da postavim pitanje relevantnim ustanovama. Ključni problem je u tome što je Ministarstvo pravde ovim zakonom ušlo u ingerencije Ministarstva prosvete i bavi se u detalje, razradom jedne visokoškolske ustanove, što nisu njene nadležnosti. 
	Dakle, imamo, prvo, stav da SPC osniva poseban univerzitet kao visokoškolsku ustanova koja ima poseban društveni značaj, što je inače dozvoljeno Ustavom i zakonom, ali ovde se pominje specifično Srpska pravoslavna crkva. Član 44. Ustava kaže: „Crkve i verske zajednice su ravnopravne i odvojene od države. Crkve i verske zajednice su ravnopravne i slobodne da samostalno uređuju, između ostalog, da osnivaju verske škole, socijalne i dobrotvorne ustanove u skladu sa zakonom.“
	Ja ovde postavljam pitanje Povereniku za ravnopravnost – da li je Ministarstvo pravde dobilo pisano mišljenje ili saglasnost Poverenika za ovakav predlog zakona koji posebno izdvaja jednu crkvu ili versku zajednicu u pogledu već Ustavom i relevantnim zakonom prepoznatog prava na osnivanje visokoškolskih ustanova? 
	Sledeći stav: „Osnivač univerziteta zajedno sa SPC može biti i pravno, odnosno fizičko lice, kao i Republika Srbija, na osnovu odluke SPC i drugih osnivača.“ U slučaju iz stava 2. ovog člana – međusobna prava i obaveze se uređuju: ugovorom i, kaže se, uz pribavljeno mišljenje Ministarstva nadležnog za visoko obrazovanje. To je ono što sam vam na početku rekao. Dakle, Ministarstvo koje je nadležno za visoko obrazovanje ovde treba da da mišljenje, a Ministarstvo pravde će se starati o osnivanju univerziteta. 
	Član 11. Ustava kaže da je Republika Srbija svetovna država, crkve i verske zajednice su odvojene od države, nijedna religija ne može se uspostaviti kao državna ili obavezna. Moje pitanje za Ministarstvo prosvete – da li je Ministarstvo pravde dobilo pisano mišljenje ili saglasnost Ministarstva prosvete za ovakav predlog zakona koji u detalje razrađuje način osnivanja univerziteta SPC. 

	Treće, visokoškolska ustanova, čiji je osnivač SPC, ne dostavlja dokaz o osnivačkom kapitalu ili bankarskoj garanciji uz zahtev za početnu akreditaciju. Ovde se prejudicira jedna stvar, jer Zakon o visokom obrazovanju kaže da to pravilo važi za ustanove koje osniva Republika Srbija. Iako se u nekom članu predloga zakona kaže – može i Republika Srbija, ovde je već stvar gotova i ne moraju da dostavljaju. Član specifično tako kaže, kao da je država već osnivač. Prema članu 52. Zakona o visokom obrazovanju, obavezno je dostavljanje tih potvrda ako se sredstva ne obezbeđuju iz budžeta i u tome se krije tajna čitavog ovog zakona. 

	Prema Ustavu Republike Srbije član 21. zabranjena je svaka diskriminacija neposredna ili posredna po bilo kom osnovu, a naročito po osnovu rase, pola, nacionalne pripadnosti, društvenog porekla, rođenja veroispovesti, političkog ili drugog uverenja itd. Na osnovu čega jedan ovakav univerzitet je pozitivno diskriminisan u odnosu na bilo koji drugi univerzitet koji bi se osnivao u Republici Srbiji?
	Moje pitanje za Ministarstvo prosvete – da li  je Ministarstvo prosvete dalo pisano mišljenje ili saglasnost Ministarstvu pravde za ovakvo izuzeće jednog univerziteta od obaveza utvrđenih Zakonom o visokom obrazovanju? I pitanje za Poverenika za ravnopravnost – da li se ovim stavom krši član 21. Ustava Republike Srbije? Dakle, finansiranje iz budžeta. U ovom smislu imam i jedno pitanje za Republički geodetski zavod – koliko stambenih objekata, na kojim opštinama i u kojoj ukupnoj površini je registrovano od 2012. godine do danas na ime različitih crkava i verskih zajednica u Srbiji? Hvala.
	PREDSEDAVAJUĆA: Hvala vama.
	Samo ću vas, profesore, moliti da se odjavite, jer ste prijavili ponovo. Hvala.
	Reč ima docent doktor Rastislav Dinić.
	Izvolite.
	RASTISLAV DINIĆ: Hvala lepo.
	Godinu dana unazad vodi se akcija da se ne naruši prostor oko stambenih zgrada na Bulevaru Nemanjića od broja 81 do 87 u Nišu i investitor je uz pristupni put pored Gabrovačke reke podigao zgradu sa osam spratova, bez priključka za struju i pristupnog puta. Trenutno zida još jednu lamelu zgrade koja je sa druge strane reke Nišave bez pristupnog puta. Imao je ideju da napravi most preko Gabrovačke reke i time ugrozi zelenu površinu pomenutih stanara na Bulevaru Nemanjića. Na pomenutoj zelenoj površini je mobilijar za decu i izgrađen parking još pre 46 godina. Stanari Bulevara Nemanjića od broja 81 do 87 su izričito protiv gradnje mosta i urušavanja prostora oko stambenih zgrada. Za sada nije dato odobrenje za gradnju mosta. 
	Ja tražim od lokalne samouprave grada Niša i svi nadležnih inspekcija da potvrde da neće biti narušena kako želja tako i pravo stanara ovih zgrada i da neće biti narušeni njihov životni prostor.
	E, sad, ne jenjava odnos na Filozofskom fakultetom u Nišu nakon što je pokušano nasilno otcepljivanje tri departmana i formiranje tzv. fakulteta nazovi srpskih, kaži ga studija, koje svojom privremenom merom stopirao Upravni sud, režim je oduzeo budžetska sredstva za tek upisane brucoše za ova tri departmana, kažnjavajući tako studente koji vole istoriju, vole srpski jezik, vole književnost, vole ruski jezik i književnost. 
	Kad je Filozofski fakultet i to  rešio i našao načina da ovoj deci obezbedi besplatno studiranje, Ministarstvo je bez opravdanja i bez objašnjenja stopiralo akvizicije i time protivzakonito onemogućilo isplatu julskih zarada zaposlenima na Filozofskom fakultetu.  
	Sa Filozofskog fakulteta se već nedeljama upućuju mejlovi Ministarstvu u  kojima se traži ispunjavanje zakonske obaveze i nedeljama nema odgovora, a onda juče, iznenada, stiže mejl koji je pandan pretećem pismu zamotanom oko kamena i zavitlanom  kroz prozor Filozofskog fakulteta u Nišu. Ukratko,  smisao  tog mejla je pretnja Filozofskom fakultetu. Evo, tog mejla ovde. Ukratko smisao mejla je pretnja 

Filozofskom fakultetu da će ako pod  hitno ne  prizna nakaznu tvorevinu zvanu fakultet srpskih studija i ne preda departmane koje vlast pokušava da mu ukrade, i ako pod hitno ne obustavi pravosudnu borbu za ono što mu po zakonu pripada, zaposleni ostati bez plata, da će sam Filozofski fakultet biti tužen za neisplaćivanje zarada.  Ukratko, ova pretnja i ucena. Pretnja i ucena. Baš vam je fin ovaj fakultet – kaže se ukratko u ovom mejlu, ne baš ovim rečima – hehe, bilo bi šteta da mu se nešto desi. 
	Ali znate šta je najzabavnije. Ovaj mejl je nepotpisan. Ko je autor ovog mejla? Da nije možda, sad ćemo da vidimo, ovaj čovek? Aleksandar Jović iz Sektora za visoko obrazovanje? Da li je možda taj čovek autor ovog mejla? Ja bih voleo da Ministarstvo prosvete kaže ko stoji iza ovog mejla, tako da protiv njega može da bude podnesena tužba za pretnju i zastrašivanje. 
	Uz mejl se nalazi i odluka, uistinu ona je potpisana od strane ministra prosvete Dejana Vuka Stankovića, kojom se smanjuje koeficijent za obračun zarada na Filozofskom fakultetu u Nišu. Da li ministar zna da  je ova odluka  protivzakonita i u sukobu sa odlukom Upravnog suda? Da li mu je jasno da se ona ne može odnositi na neisplaćenu julsku zaradu, jer je donesena 31. jula i ne može se primenjivati retroaktivno? I još nešto, najvažnije, da li ministar razume da je potpisao protivzakonitu odluku dok autor ovog pretećeg mejla, možda Aleksandar Jović, u kojem se ona nalazi nije potpisao svoju pretnju? Da li je ministar gledao moj omiljeni film “Tajvanska kanasta“? Da li zna šta se desilo Saši Belopoljanskom i da li zna da ukoliko je pao, padu je bio sklon? Hvala.
	PREDSEDAVAJUĆA: Gospođa Tatjana Pašić ima reč.
	Izvolite.	
	TATJANA PAŠIĆ: Hvala.
	Imam poslaničko pitanje za ministarku Đurđević Stamenkovski, ministarsku za rad, zapošljavanje, boračka i socijalna pitanja. 
	Za vreme vašeg mandata u poslednjih godinu i po dana iz budžeta Ministarstva izdvojeno je oko milion evra za projekte različitih boračkih udruženja i organizacija. Koje su to organizacije? Koji je to javni interes da se novac dodeljuje ovim organizacijama i na osnovu kojih kriterijuma su dobile novac? Zašto se u rešenjima Ministarstva o dodeli  sredstava ne vidi da šta je tačno finansirano i šta je svrha projekata i koji su očekivani rezultati, već se samo vide nazivi projekata i organizacija koje ih sprovode? Izveštaji o realizaciji projekata nikada nisu objavljeni. Tražim odgovor na ovo pitanje jer su razne boračke organizacije za preko tri  stotine projekata dobile milion evra u poslednjih godinu i po dana. Među dobitnicima ima i fantomskih udruženja, novoosnovanih udruženja. Mnoga od njih nemaju ni sajtove. O najvećem broju finansiranih projekata nema javno dostupnih podataka. 
	Ono što je još zanimljivije je da se novac deli udruženjima poslanika Srpske napredne stranke i poslanika Ivana Antića, organizaciji oca Nemanje Starovića, ministra za evropske integracije, ali i Udruženju veterana „Crvene beretke“, nekadašnje jedinice čiji su pripadnici osuđeni za politička ubistva. I sada vas pitam – gde su otišle pare namenjene socijalno ugroženim građanima? 
	Ovde ponovo vidim nesposobnost i neodgovornost ministarke koja prosto nema kapacitet da se bavi stvarnim problemima građana. Jedino za šta ima kapacitet je da izvlači narodni novac iz budžeta, namenjen najugroženijima, i da ga deli fantomskim i stranačkim organizacijama koje služe za opstanak na vlasti, prljavu funkcionersku kampanju i ponovnu krađu izbora. 

	A sada moram ministarku Đurđević Stamenkovski da pitam još nešto. Juče je ovde u Skupštini izjavila prvo da je za roditelja-negovatelja rebalansom izdvojeno 590 milijardi dinara. To je stvarno previše novca. Ali hajde da kažemo da je bio lapsus jer se verovatno radi o 590 miliona dinara, potrebnih za naknadu za oko 3.700 negovatelja za oktobar i novembar ove godine. 
	Međutim, ministarka je izjavila da će primena Zakona roditelj-negovatelj početi u januaru iduće godine iako je obećala i u Zakonu piše da se primenjuje počev od 1. oktobra 2026. godine. E, sad, ja pitam da li je i ovo lapsus jer to bi baš bilo puno lapsusa ili namera da se odloži primena zakona za januar iduće godine, ali je onda nejasno šta će biti sa novcem, koji se rebalansom izdvaja za naknade za oktobar i novembar ove godine. Mislim, prilično je konfuzno sve ovo. Ministarka govori jedno, zakon kaže drugo, a rebalans budžeta finansira nešto potpuno treće i sad ja jedino što mogu da vas pitam – gde je kuglica? Hvalite se milijardom evra davanja naših para za pomoć građanima u predizbornoj kampanji, a odlažete primenu Zakona roditelj-negovatelj. Eto, tako obmanjujete građane Srbije. Zakon ste doneli kao istorijski korak,  kako ste govorili, a potvrdilo se da ste ga doneli pred izbore i da možete da se hvalite, a građanima niste doneli ništa i sad im opet udeljujete crkavicu jer ne postoje sistemska rešenja i prava briga o ljudima koja bi omogućila da dostojanstveno žive. 
	Poštovani građani, to je sve što treba da znate o ovoj vladi, o njenoj socijalnoj politici i ministarki Đurđević Stamenkovski. Hvala.
	PREDSEDAVAJUĆA: Profesor dr Snežana Rakić ima reč.
	Izvolite. 

	
6/1	MV/MO	10.50 – 11.00

	SNEŽANA RAKIĆ: Hvala.
	Poštovana predsednice, poštovani ministri u Vladi, poštovane kolege narodni poslanici i građani Srbije, danas moram javno da upozorim na nešto što bi u svakoj uređenoj zemlji trebalo da bude potpuno jasno, a i zabranjeno, a pitanje je da li zdravstvena zaštita može i treba da bude predmet političkog marketinga? Danas ne govorimo o jednoj političkoj stranci, danas govorimo o granici koju nijedna vlast, ni ova sada, a ni ona u budućnosti ne bi smela da pređe, a ta granica jeste zdravlje građana. Zdravstveni sistem postoji da bi lečio ljude, ne da bi služio političkom marketingu. 
	Poslednjih meseci svedočimo opasnoj pojavi. Vladajuća stranka sve češće koristi zdravstveni sistem kao sredstvo političke promocije. Pacijenti se pozivaju na ultrazvučne preglede u stranačke prostorije, kardiološki pregledi se obavljaju na igralištima, u domovima kulture. Ministar zdravlja i predsednik Vlade zajedno pregledaju pacijente u mobilnim ambulanta pred kamerama. Predsednik Republike javno govori o cenama lekova, iako to nije njegova zakonska nadležnost. I da se razumemo, po Zakonu o zdravstvenoj zaštiti, ove aktivnosti su zabranjene, a takođe i kažnjive. 
	Zato vas pitam – da li Ministarstvo zdravlja u Srbiji vodi zdravstvenu politiku ili se bavi političkim marketingom? Zakon je tu veoma jasan, za svaku ordinaciju gde se obavljaju pregledi moraju da postoje određeni uslovi koji su rigorozni, a to su prostor, oprema, sterilnost i bezbednost. Pre početka rada svake zdravstvene ustanove dolazi zdravstvena inspekcija i izdaje dozvolu za rad u ovakvoj ustanovi. Zato vas pitam – ko je dao dozvolu da se zdravstveni pregledi organizuju u prostorijama vladajuće partije? Ko je izvršio inspekcijski nadzor? Ko garantuje da su ispunjeni svi uslovi koje zakon propisuje? Jer, ako bilo koji lekar otvori ordinaciju bez ispunjenih uslova, inspekcija iz Ministarstva zdravlja će opravdano to zatvoriti. Zašto onda druga pravila važe kada je politički marketing u pitanju?
	Poštovani ministre, jako je lepo otvoriti novu bolnicu i novoj bolnici, verujte mi, ne raduje se niko više nego doktori koji u njoj treba da rade kada uđu u nove čiste prostorije i obezbedi se normalan uslov za rad sa pacijentima. Mnogo je teže, međutim, obezbediti da u toj bolnici ima ko da radi. Srbiji danas nedostaju pedijatri, nedostaju ginekolozi, nedostaju kardiolozi, nedostaju medicinske sestre. Građani čekaju mesecima na preglede. 
	Po podacima iz Lekarske komore, na godišnjem nivou oko 500 do 600 lekara traži ispis iz Lekarske komore i odlazi da radi u strane zemlje. U desetogodišnjem periodu to je izračunajte koliko hiljada doktora visokoobrazovanih koje mi poklanjamo nekome drugome. Ali, umesto da se rešava nedostatak kadra, mi se bavimo nažalost nekom vrstom političkog marketinga. To nije zdravstvena politika, to je politička kampanja. Građanima Srbije nisu potrebni lekari za fotografisanje. Oni moraju da rade u svojim ambulantama. Građanima Srbije su potrebni termini za pregled i potrebne su im operacije, ne liste čekanja, potrebni su im ozbiljni lekari specijalisti. 
	Da li ćemo zaštiti zdravstveni sistem od politike? Jer, kada politika uđe u ordinaciju, a to je i dr Antonijević lepo rekao, prvo iz nje izlazi struka, a zatim izlaze i lekari. Odmah posle toga izlazi i poverenje građana. Bolnica ne sme da bude izborni štab niti treba da njom rukovode ljudi koji su partijski opredeljeni. Danas se 70 do 80% direktora zdravstvenih ustanova nalazi u v.d. statusu. Ako pogledate velike KBC-ove koji su na teritoriji grada Beograda, ako njih uzmemo kao primer, znači velika većina njih je već daleko u penziji. Ordinacija ne treba da bude stranačka kancelarija, a lekar takođe ne treba da bude politički aktivist. 

	I da nije ove ovakve politike i da nije bilo ovoga, možda bi mi danas sedeli na svojim fakultetima, recimo ja bih bila profesor i dalje na Medicinskom fakultetu, niti bi dr Antonijević bio narodni poslanik, niti profesor Delić koji je ovde zajedno sa nama, čak ni profesor Macut možda, tako da vas pozivam da se dobro zamislite o svemu ovome. Hvala na pažnji. 
	PREDSEDAVAJUĆA: Reč ima gospodin Aleksandar Marković. 
	Izvolite. 
	ALEKSANDAR MARKOVIĆ: Zahvaljujem, gospođo Raguš. 
	Dame i gospodo narodni poslanici, pre nešto više od četiri meseca, a tačnije 16. aprila ove godine, postavio sam pitanje rektoru Beogradskog univerziteta, Vladanu Đokiću, kao i Savetu Beogradskog univerziteta, Senatu Beogradskog univerziteta i svim ostalim nadležnim telima, odnosno organima upravljanja. Pitanje je glasilo – kada tačno rektor Đokić planira da podnese ostavku na funkciju rektora Beogradskog univerziteta zbog činjenice da se skoro sada već godinu i po dana isključivo bavi dnevnom politikom, grubo zloupotrebljavajući svoju funkciju, kršeći Zakon o visokom obrazovanju, član 43. stav 10, a koji glasi: „Na visokoškolskoj ustanovi nije dozvoljeno političko, stranačko ili versko organizovanje i delovanje“? 
	Organima Beogradskog univerziteta, dakle savetu i senatu, postavio sam pitanje – ukoliko ne dođe do ostavke rektora, kada planiraju da otpočnu sa procesom razrešenja, sa istim obrazloženjem? Dame i gospodo, do današnjeg dana, uključujući i današnji dan, nisam dobio odgovor na poslaničko pitanje, iako su bili u obavezi po članu 287. Poslovnika da dostave odgovor u roku od 15 dana, ako se ne varam, predsedavajuća.
	Istine radi, moram da priznam da lično nisam ni očekivao da ću dobiti odgovor, što sam i naveo u samom govoru. Međutim, stvari su u međuvremenu postale drastičnije i još gore. Dakle, političar Đokić, na funkciji rektora, ne samo da je nastavio sa zloupotrebom funkcije, već je otišao i korak dalje, te je u više navrata u javnosti potvrđen njegov pristanak da bude na toj famoznoj studenskoj, ili kako je već zovu, izbornoj listi. Dakle, čovek doslovce najavljuje izlazak na izbore na takozvanoj studentskoj listi i sad ja pitam – ako to nije političko ili stranačko organizovanje i delovanje, a šta onda jeste? Ako to nije primer političkog i stranačkog organizovanja, ja stvarno ne znam šta onda jeste. 
	Evo, ovako to izgleda. U NIN-u Vladan Đokić kaže, odnosno NIN objavljuje naslov: „Vladan Đokić potvrdio da se nalazi na studentskoj izbornoj listi“. Na pitanje da li bi, ukoliko postane narodni poslanik, morao da napusti funkciju rektora, Đokić je odgovorio da je o tome prerano govoriti. „Videćemo da li će i kada doći taj trenutak.“  
	Idemo dalje. U Blicu, zapravo Blic objavljuje: „Sa pozicije rektora se sprema za izbore“. Namerno sam, dame i gospodo, izdvojio ova dva medija jer za njih, kako da kažem, nikako ne možete da kažete da su naklonjeni Srpskoj naprednoj stranci. 
	Idemo dalje. Za Nedeljnik Vreme on kaže, na pitanje o čemu razgovara sa evropskim zvaničnicima kada ode u Brisel, Đokić odgovara, sad ću i ja kao moj dobri kolega Marko Atlagić da citiram: „Objašnjavam situaciju tamošnjim članovima akademske zajednice, ali i drugim institucijama.“ Kojim drugim institucijama? Koje su to druge institucije? S kim se, bre, to sastaješ po belom svetu, o čemu pričaš, u čije ime, u kom svojstvu, šta radiš to? 

	Dakle, sve su to stvari koje idu u prilog tezi da političar Đokić nema nameru da prestane sa zloupotrebljavanjem funkcije rektora u dnevnopolitičke svrhe, a da stvar bude gora sve su vidljiviji i rezultati njegovog štetočinskog delovanja, a rezultati su sledeći. Univerzitet u Beogradu je pao na Šangajskoj listi. E, sad, naravno, oni će reći – za to je krivo, ne znam, ovo ili ono. Kriv je, naravno, Vučić, iako ne znam kako bi mogao da bude. Ali, kao što je kriv i za sušu i za požare i šta smo već juče slušali, tako će biti kriv i za ovo.  
 
 7/1	MT/CG		11.00 – 11.10			

	Ali, to ni na koji način ne može da sakrije jednu prostu činjenicu, a to je – rektor Đokić, nažalost, kao prvi čovek univerziteta mora da snosi odgovornost za taj pad. I ako ima i malo morala morao bi da podnese ostavku već danas, ako ni zbog čega drugog onda bar zbog toga. Pošto se to neće desiti, ja ponavljam svoje poslaničko pitanje od 16. aprila organima beogradskog Univerziteta – kada tačno planiraju da pokrenu proces razrešenja?
	Još nešto za sam kraj da ostane zabeleženo. Niko od nas nema apsolutno nikakav problem sa njegovom kandidaturom, budi na listi, budi nosilac liste, radi šta god hoćeš, kandiduje se za šta god hoćeš. Ima pravo kao građanin i da bira i da bude biran i po Ustavu i Zakonu ali nema pravo da od univerziteta pravi stranačku i partijsku organizaciju i da je koristi za svoje političke ambicije.
	Što se tiče njegove kandidature. Kako da kažem, niti se ko mnogo uplašio, niti se ko mnogo uzbudio. Građani će u najskorije vreme imati priliku da se izjasne na izborima i da kažu šta misle i o njemu i o njegovoj politici, a ja sam duboko uveren da će se vrlo neprijatno iznenaditi rezultatima tih izbora. Zahvaljujem.
	PREDSEDAVAJUĆA: Hvala vama.
	S obzirom da nema prijavljenih, nastavljamo zajednički načelni pretres o predlozima akata dnevnog reda i nastavljamo sa listom.
	Dr Anna Oreg. Izvolite.
	ANNA OREG: Hvala.
	Poštovane koleginice i kolege, jasno je da se nalazimo pred novim izborima i jasno je da smo na pragu nove izborne kampanje i zato vladajuća većina koristi ove državne resurse da kupi blagonaklonost građana i zbog toga mi sada govorimo o tzv. državnoj pomoći kojom sada pravimo prostor u budžetu.
	Kolege, političke stranke na vlasti služe da urede državu najpovoljnije za njene građane, da omoguće ljudima da se u njoj leče, obrazuju, rade, da žive od svojih plata, dakle, ne jednokratnu pomoć svaki put pred izbore, već uslove života koji će omogućiti dostojanstvo.
	O ovom paketu zakona mi možemo da govorimo kroz brojeve, procente i milijarde dinara ali ne treba da zaboravimo da iza svakog tog broja stoje konkretni ljudi, građani, preduzetnici, porodice koje pokušavaju da planiraju svoj život i svoje poslovanje u zemlji u kojoj se pravila često menjaju.
	Zato želim sada da postavim pitanje ministru finansija, koji uprkos što razgovara na telefon, nadam se da će naći mogućnosti i želju da mi odgovori.
	Dakle, gospodine Mali, zašto Vlada u okviru ovog poreskog paketa nije povećala prag za ulazak u sistem PDV-a? Granica od osam miliona dinara prometa postavljena je još 2013. godine. U međuvremenu su i cene i troškovi poslovanja značajno porasli, pa danas preduzetnik nema ni približno istu realnu ekonomsku snagu kao pre 13 godine.
	Za malog preduzetnika to nije samo pitanje poreske osnovice. Ulazak u PDV znači dodatnu administraciju, drugačiji način formiranja cena i često ozbiljnu promenu poslovnog modela. Zašto Vlada nije razmotrila podizanje ovog praga sa 8 na 10 miliona? To je moje pitanje za vas gospodine Mali. Zahvaljujem se unapred na odgovoru.
	Vi danas, zapravo poručujete malom preduzetniku da može da raste ali samo malo i do određene granice. Na taj način poreski sistem praktično kažnjava rast, što država svakako ne trebala da radi. Zato kada govorimo o ovom paketu zakona koji se danas nalaze pred nama, ne govorimo samo o njima već i o tome kakvu državu želimo državu koja od građana traži da bude odgovorna mora sama da odgovara građanima.

	Dobro je što je predsednik Republike najavio vanredne parlamentarne izbore za 18. ili 25. oktobar. Građani će vrlo brzo imati priliku da ocene ovakvu politiku i da li žele vlast koja svoje odluke donose bez dovoljno odgovornosti prema građanima.
	Mi iz Pokreta slobodnih građana smatramo da država nije ta koja treba da se obračunava sa građanima, već je ona ta koja treba da služi građanima. Sada moram da kažem nešto svim građanima ove zemlje, to posebno moram da istaknem zato što neke stvari koje se za mene očigledno podrazumevaju, za kolege u ovoj sali nisu baš tako, pa je kolega Mirković juče našao za shodno da izjavi jednu skandaloznu stvar, a to je da Pokret slobodnih građana nije patriotska organizacija zato što u našem klubu sede ljudi koji nisu Srbi, pa ste valjda zaključili da samim tim i manje volje svoju zemlju.
	Kolega Mirkoviću to ne samo što je paušalno i skandalozno, već je vrlo opasno. Ja zahtevam od vas da se izvinite javno, pre svega svim kolegama u našem klubu, pa vas molim i lično meni i na kraju, krajeva i vašim političkim vernim partnerima iz Saveza vojvođanskih Mađara koji takođe nisu Srbi. Nadam se da to za vas ne predstavlja problem.
	Pokret slobodnih građana smatra da država treba da služi svim građanima ove zemlje, takođe smatra da su nezavisne politički nezavisne institucije vrlo važne, a demokratsko napredovanje Srbije vidi unutar granica EU. To je politika koju zastupamo i zato ćemo za nekoliko nedelja ponovo sresti sa građanima ne da im obećamo šta će dobiti sve ono što nisu dobili prethodnih godina, već da ih pitamo kakvu državu žele jer na kraju, krajeva oni su ti koji će o tome odlučiti. Hvala.
	PREDSEDNIK: Reč ima Aleksandar Mirković. Izvolite.
	ALEKSANDAR MIRKOVIĆ: Hvala, poštovana predsedniče.
	Poštovane koleginice narodne poslanice i kolege narodni poslanici, apsolutno da uputim izvinjenje ljudima u čijim se prostorijama organizuje državni udar, u čijim se prostorijama organizuje prolivanje krvi, na ulicama Beograda i Srbije zarad dolaska na vlast ne pada mi na pamet. Da uputim izvinjenje ljudima za koje je lažna država Kosovo rešena stvar, ne pada mi na pamet. Da uputim izvinjenje i da zovem patriotama one koji našu braću i sestre sa one strane Drine nazivaju izdajnicima, ubicama, za koje je u Srebrenici počinjen genocid i koji Republiku Srpsku smatraju genocidnom tvorevinom, ne pada mi na pamet. Da uputim izvinjenje i zovem patriotama one koji su u koaliciji sa ljudima koji Rašku oblast smatraju neodvojivim delom jedne druge države, ne pada mi na pamet. Da uputim izvinjenje onima koji Srbiji žele sve najgore u političkom delovanju, ne pada mi na pamet. I ono što sam ja rekao i stojim danas pri tome, da u vašoj poslaničkoj grupi kada igraju Srbija protiv BiH ili Srbija protiv Turske pola poslaničke grupe navija protiv Srbije, ja stojim pri tome i ne možete me demantovati u tome.
	Dakle, da se izvinjavam onima koji Srbiji žele sve najgore, i to smo čuli i malopre tokom postavljanja pitanja kakvo mišljenje imate o Srbiji i građanima Srbije, ne pada mi na pamet. 
	Za sam kraj – da uputim izvinjenje i zovem patriotama one koji za svo svoje političko delovanje, koliko god traje, nikada nisu pomenuli naš narod na KiM, osim kada su ga napadali, ne pada mi na pamet. A, o vašem i našem patriotizmu odlučivaće građani na izborima, kada ćete dobiti jasnu poruku da takve ljude građani Srbije ne žele, jer nikome ne može biti preča neka druga država do svoja, do najlepša i najbolja Srbija. 
	Hvala.

	PREDSEDNIK: Niste pomenuti, dobili ste odgovor.
	Hoćete repliku?
	(Anna Oreg: Da.)
	Ne vidim na osnovu čega. Dobili ste odgovor, niste pomenuti, tako da idemo dalje.
	(Ahmedin Škrijelj: Poslovnik.)
	Reč ima, po Poslovniku, Ahmedin Škrijelj. 
	Izvolite. 
	AHMEDIN ŠKRIJELj: Dakle, predsedavajuća, reklamiram povredu člana 108. stav 1. koji kaže – o redu na sednici Narodne skupštine stara se predsednik Narodne skupštine.
	Vi ste dozvolili kolegi koji je malopre govorio da iznese jako ozbiljne optužbe. Ja jako dugo pratim rad Parlamenta, pre nego što sam postao narodni poslanik, i nisam imao priliku da čujem da se građani Republike Srbije, a posebno narodni poslanici stavljaju u negativan kontekst i stavljaju se na teret teške optužbe isključivo zbog svoje nacionalne pripadnosti. 
	Svi mi koji sedimo u ovom Parlamentu moramo da vodimo računa kakve poruke šaljemo javnosti. Nije prihvatljivo da jedan narodni poslanik samo zbog toga što neko ne pripada srpskom narodu bude označen kao nepoželjan u Parlamentu Republike Srbije i u društvu, generalno u društvu
8/1	JJ/VZ			11.10 – 11.20

	Vi ste trebali kolegu da zaustavite, da mu oduzmete reč i eventualno da izreknete određene mere koje propisuje Poslovnik, jer mi nismo ovde došli što nam je merak, kako mi to u Sandžaku kažemo, za nas je neko glasao, mi smo politički predstavnici jednog manjinskog naroda, u Republici Srbiji. Otvoreno govorimo o problemima koje imamo, sa namerom da ih kroz institucije sistema rešimo.
	Ako je ovo odgovor na naše probleme, ako je ovo način na koji mi, kako vi mislite da naš položaj treba da bude u društvu, da budemo odbačeni, ne prihvaćeni i etiketirani, zato što otvoreno govorimo o problemima, onda mislim da je ova Narodna skupština delegitimisana i slažem se, ovo treba da se reši na izborima, građani Republike Srbije na izborima treba da kazne politiku koja ljude deli na osnovu nacionalne i verske pripadnosti.
	PREDSEDNIK: Da li želite da se Narodna skupština izjasni u danu za glasanje? (Ne.)
	Dobro, ne želite.
	Sada ću da vam objasnim samo, pošto ste mene pitali i pošto ste meni uputili ovaj prigovor o čemu se radi. Nikakve veze sa nacionalnom pripadnošću nema to što je pričao gospodin Mirković, apsolutno nikakve. Vi niste ekskluzivni predstavnici Bošnjaka, kao što ljudi iz vaše poslaničke grupe nisu ekskluzivni predstavnici Albanaca. Vi ovde imate mnogo drugih predstavnika Bošnjaka, imate takođe predstavnike Mađara, imate Hrvate, imate predstavnike Albanaca, i ne samo, kao narodne poslanike, već takođe članove Vlade i mnoge druge.
	Niko, niko u ovoj sali njima nije uputio ništa, kao kritiku na račun njihovog delovanja ili njihove nacionalnosti, upravo suprotno. Dobrodošli u ovu skupštinu i dobrodošli u Vladu Republike Srbije, zato što je Srbija za razliku od nekih drugih država u regionu takva zemlja, otvorena. Pri tome, zemlja sa najvećim brojem nacionalnih manjina u Evropi. Dok imamo u regionu zemlje koje su u potpunosti etnički čiste, kojima vi nikada niste rekli, uputili kritiku na sve to. Ali, sa nacionalnom pripadnošću nikakve veze nema stav, politički stav prema Republici Srbiji i teritorijalnom integritetu Republike Srbije. 
	Član vaše poslaničke grupe, bez obzira na nacionalnu pripadnost, verovatno i više članova vaše poslaničke grupe, različite nacionalne pripadnosti, smatraju da je lažna republika Kosovo država i o tome otvoreno pričaju. Mi ne mislimo da je to patriotizam, i da tako time možete da se dičite patriotizmom. 
	O tome je pričao gospodin Mirković i nemojte da zamenjujete teze, i nemojte da širite nacionalnu mržnju i netrpeljivost, vašim lažnim tezama i zamenom teza. 
	Dakle, radi se o tome da vaša poslanička grupa ne poštuje teritorijalni integritet Republike Srbije, Republike Srbije čija je ovo Narodna skupština i o tome je pričao gospodin Mirković i zbog toga ga nisam prekinula, a zbog toga ste vi zaslužili odgovor, zato što vi vašim lažima i zamenom teze širite nacionalnu mržnju i nacionalnu netrpeljivost. A, to da vi u poslaničkoj grupi imate nekoga…
	(Narodni poslanici opozicije dobacuju.)
	Samo tišina, zato što se radi o teritorijalnom integritetu Republike Srbije, to da vi u poslaničkoj grupi imate, sedi kao narodni poslanik Narodne skupštine Republike Srbije neko ko priznaje lažnu državu, kao zvaničnu državu i još traži da se dodatni deo centralne Srbije, Preševska dolina, preševska takozvana dolina, uključi u pregovore. Nemojte nam držati lekciju o patriotizmu. Uredu?
	Dobili ste već povredu Poslovnika, ne možete povredu Poslovnika, što kaže predsednik Narodne skupštine, naučite se konačno, konačno jednom tom Poslovniku.

	Idemo dalje, reč ima Stefan Janjić.
	STEFAN JANjIĆ: Hvala.
	Ana, vidim da imate izliv emocija, mogli ste da siđete dole.
	PREDSEDNIK: Imam izliv emocija prema Kosovu i Metohiji i svaki put ću imati. Žao mi je što vi nemate. Molim vas, nastavite.
	STEFAN JANjIĆ: Ne, ja kad vas vidim, imam ogroman izliv emocija, to nije sporno, ali ste mogli da se spustite dole, jer ste ovim povredili Poslovnik, jer ste raspravljali sa mesta predsednice Narodne skupštine, a znate da to nije dozvoljeno po Poslovniku. Ali, sve u redu. 
	Ministre Mali, ja čujem da je vama danas rođendan. Da, i video sam da ste okačili na Instagramu tortu koju ste ove godine dobili od svojih zaposlenih. Prošle godine bila je doduše ukrašena novčanicama, ali mislim da je ove godine pogrešno ukrašena torta, mislim da je trebalo na njoj da budu možda jedne zatvorske lisice i jedna turpija. I mi smo ovde rešili, mi iz Srbija Centra – SRCE, da vam spremimo jedan poklon, samo da pitamo kolege iz opozicionih stranaka da li će da se pridruže, pa da vam uručimo jedan prigodan poklon kakav i zaslužujete. 
	Inače, čisto da vam kažem, pošto ste vi jedini ministar ovde od svih prisutnih koji ne sme ili ne želi, nije bitno, da nas gleda u oči kada nam se obraća, ovaj put bih vas zamolio da me pogledate u oči, pošto želim da vam čestitam rođendan. Dobro, ako ne želite, nikome ništa. 
	E, sad, što se tiče ovog rebalansa budžeta, apsolutno je jasno da se on sprovodi zbog kupovine glasova koja se sprema na predstojećim izborima. I to vaše objašnjenje koje je bilo šturo kako se to radi zbog nekih svetskih promena energetske krize, totalno je nebulozna. Ali, naravno pošto ste vi jedan mali čovek u svakom smislu, ne samo po prezimenu, izneli ste velike neistine, da kažem laži, ja ću ovaj put da vas demantujem pošto ste juče pričali o tome kako i druge, jel te zemlje u EU imaju ovakve vidove pomoći prema svojim građanima, što je apsolutna laž jer nijedna država u EU ne sprovodi ovakav vid pomoć koji je univerzalno usmerena prema svim građanima. 
	Onda ste spomenuli Dansku i tu ste izneli jednu veliku laž. Rekli ste kako je početkom ove godine, jel te, danska premijerka obećala pomoć prema određenim građanima Danske i to pre svega za one porodice gde oba roditelja, to niste pričali, verovatno vam je bilo to previše da čitate, ali evo ja ću da vam kažem, predlog je bio takav da se obezbedi dodatak za hranu za porodicu ukoliko oba roditelja zarađuju manje od 500 hiljada kruna godišnje, što je otprilike oko 66.000 evra, a to je pet hiljada i nešto evra mesečno, slično kao u Srbiji, otprilike, s tim da ukoliko jedan roditelj jel te prelazi taj iznos da se pomoć smanjuje, te bi ta pomoć bila oko 660 evra ili 200 i nešto ukoliko jedan od roditelja prelazi tu granicu. Laž. Znači, apsolutno nije istina, to u Danskoj jeste bio predlog, niti je usvojen niti je sproveden. Vi ste ovde slagali, rekli ste da je to sprovedeno i da je to premijerka najavila pre nego što su raspisani izbori, što je takođe laž, najavila je u vreme novogodišnjeg obraćanja, a izbori su raspisani, trebali su da budu u oktobru, raspisani su u martu zbog situacije sa Grenlandom, a to nije mnogo ni važno.
	Onda ste slagali još jednom, a to je da je i Grčka to radila, što je još jedan laž. U Grčkoj nikada nije sproveden ovakav vid pomoći već je svaka pomoć koja  je u Grčkoj bila striktno targetirana na najsiromašnije slojeve društva. 
	Ono što ste vi odradili u ovom budžetu, jeste naravno neslektivno davanje u izbornoj godini i svi stručnjaci, apsolutno svi stručnjaci se slažu da je to jedan vid klijentelizma, jel te, gde se koriste javni resursi radi ostvarivanja političke prednosti na izborima.

	Juče ste imali jednu, ušli ste  u jednu raspravu sa profesorom Cvejićem gde ste počeli da mu objašnjavate neke pojmove i kao nas da učite nekim pojmovima, sada ću ja vas da naučim šta je rast, šta je razvoj. Evo, sada ću ja malo vas da naučim šta je rast i kako vi lažete u vezi BDP, svega, životnog standarda i tako dalje. Evo, ovo su konkretni podaci, možete da me demantujete, evo slobodno izađite i kažite da li govorim istinu. Pošto se poredite sa 2012. godinom, to vam je magična godina, pre 14 godine je to bilo i dalje su svi krivi koji su tada bili, evo da uporedimo tu 2012. godinu i 2026. godinu. 

9/1	JD/MP	11.20 – 11.30

	Evo, uzeo sam šest namirnica iz te godine. Kilogram kajmaka je 2012. godine koštao 500 dinara. Ove godine košta 1.500 dinara. Kilogram sira je koštao 400 dinara, ove godine 1.200 dinara, čajna, nisam uzeo parizer, znam da volite parizer, ali evo čajna, čajna košta 280 dinara, a sada 700 dinara za kilogram, paradajz 2012. godine 65 dinara za kilogram, a sada je 300 dinara, paprika 90 dinara, sada 400 dinara, mleko 55 dinara, a sada 150 dinara. To je povećanje cena od 2,5 do 4,5 puta. Prosečna plata 2012. godine bila je 41.000 dinara, to je zvanični podatak, ove godine 105.000 dinara. To je skok od  dva i po puta. Sada ću da vam napravim poređenja, da vidite kakav je životni standard, kako je Srbija ekonomski tigar. 
	Godine 2012. za prosečnu platu mogli ste da kupite 82 kilograma kajmaka, sada 70 kilograma, sira 102 kilograma, sada 87 kilograma, 146 kilograma čajne, sada 50 kilograma, 630 kilograma paradajza, a sada 350 kilograma, 455 kilograma paprike, sada 262 kilograma i 745 litara mleka, sada 700 litara. Eto toliko o vašem rastu. A, o razvoju da ne govorim. Doveli ste nas do prosjačkog štapa. Gajite siromaštvo kako biste mogli tim jadnim ljudima da pomažete sa 6.000 dinara, što je apsolutno…
	 Ja sam očekivao od vas, ovo je veliki ekonomski tigar, očekivao sam barem po 500 evra pomoći. Kako tako moćna ekonomija može da izdvoji samo 50 evra pomoći. To je katastrofa. 
	Žao mi je što nije tu gospodin Dačić, pošto je i on slagao, ali dobro na njega sam navikao i kod njega poštujem što gleda u oči kada slaže i svaka čast. Čovek je juče rekao sledeću stvar. Kaže – 2007. godine bili su požari u Deliblatskoj peščari, tačno, nije sporno, katastrofalni, tačno, nije sporno, ali kaže – ja sam bio u opoziciji i tada i Vučić je bio u opoziciji i mi nismo uopšte napadali izvršnu vlast. Laž. Znači, našao sam tekstove, napadi na izvršnu vlast, loše se gasio požar, loša je oprema vatrogasaca, nije tražena međunarodna pomoć. U čemu je sporno? Opozicione stranke i postoje da vas naučim, opozicija je protiv vlasti i cilj opozicionih stranaka, pošto ovde spočitavate, vaš je cilj da dođemo na vlast. Pa naravno, naš cilj je da dođemo na vlast. Ne, nego da prodajemo paradajz, a cilj svake opozicione stanke je da sruši sadašnju vlast i da bude nova vlast. I to je apsolutno logično.
	E, sada jedina razlika, pošto je slagao kako nije napadana tadašnja vlast, jedina razlika u tome je što ovaj put je takođe loša oprema, pošto ništa niste naučili iz svojih grešaka i nije tražena međunarodna pomoć na vreme, jer tada nismo bili deo evropskog sistema civilne zaštite, a sada jesmo. 
	Tada je bilo mnogo teže tražiti pomoć, jer je trebalo putem bilateralnih kanala, a sada se traži u sistemu koji je za to i osmišljen. Žao mi je što nije tu da ga pitam da li je istina da kada je tražena pomoć od Rusa, što je apsolutno legitimno da ta pomoć nije stigla nekoliko dana, a da se čekalo da se vidi da li će Rusi odobriti pomoć, pa da se tek onda traži pomoć od Evropske unije. To je konkretno pitanje. Opozicione stranke imaju pravo da to pitaju. I ne znam u čemu je sporno.
	Sada da se osvrnem, naravno, na našeg predsednika, njega volim uvek da spomenem, koji je naravno, pravio piknik. Čovek pravio piknik, Srbija gori, a vi u pljačku. Čovek pravi piknik na zgarištu tamo u Deliblatskoj peščari, mislim bilo je strašno i gledati, ali nije bitno. 
	Ono što volim kod njega u ovoj kampanji je što ponižava vas na svakom koraku. Evo juče sam gledao ponižavao je nog gradonačelnika Kraljeva, lepota gledati. Pustim uveče i onda spavam kao beba kada vidim koliko vas mrzi. Znači, on vas mrzi i to je rekao otvoreno. Ajde, što mrzi Srbiju, to nije sporno. Znamo da je takav čovek, ali vas mrzi više od svega. Mene može da voli i ne, pošto su u vašim redovima inače, mene posebno voli, naravno. Pošto su u vašim redovima, sve u startu pošteni ljudi itd. 

naravno sve su preletači, tu je naravno i Milenko koji je čovek bio potpredsednik DSS-a. Čovek bio potpredsednik DSS-a i ništa sporno, ali da bi prešao u SNS svako od vas je morao da popljuje svoju bivšu stranku. To je uslov. 
	Znači, morate da popljujete, da kažete sve najgore, pa bilo ko sada da pređe od vas mora da popljuje svoju stranku bivšu i to je uslov da se bude u SNS-u. To je uslov da ponižava vas i vi na to pristajete i to govori sve o vama. I to je ništa. Mi znamo kakvi ste vi. Nije sporno. 
	Za kraj, ostavili ste ovu državu u katastrofalnom stanju. Društvo nikad podeljenije, država slabija, apsolutno slabija. 
	Pričate o nekim platama 2030. godine. Ljudi, jedva plaćaju račune, kiriju i šta god. Ko si bre ti, osniva. Šta osniva? Čovek ne može da reši političku odgovornost za nadstrešnicu od 16 žrtava i silne one slučajeve. Ništa niste rešili. 
	I krivična i politička, normalno.
	Samo da vam kažem, pošto se raspadate. Stvarno se raspadate. Ne znam da li ste upoznati da su u Užicu odbornici SNS glasali prvi put protiv Aleksandra Vučića. Odbornici SNS-a su glasali protiv vašeg predsednika. Ispitajte malo to šta vam se dešava. Raspadate se po svim šavovima. 
	Da vam kažem nešto, svakome dođe kraj, doći će kraj i vama.
	PREDSEDNIK: Samo privodite kraju.
	STEFAN JANjIĆ: Privodim, evo.
	Doći će i vama kraj, a onda nisu bitne vaše priče ko će sedeti u ovim klupama. Bitno je samo da vas neće biti. To je jedini cilj koji mi imamo. Sve najbolje.
	PREDSEDNIK: Hvala.
	Izvinite što sam vas prekinula, ali vama je došao kraj. Da li će nama doći kraj to ćemo videti. Vama je došao.
	Reč ima narodni poslanik Milenko Jovanov.
	MILENKO JOVANOV: Manji je problem što nekome treba dugo vremena da nauči nešto što je Poslovnik, već je problem to što taj koji za ceo jedan mandat nije u stanju da savlada slovo Poslovnika. Drži slovo ovde ko je povredio, ko nije Poslovnik, pa on siromah i ne zna da je dužnost predsednika Skupštine ili predsedavajućeg da da objašnjenje poslaniku koji ukaže na povredu Poslovnika. Ali dobro. Nije ni bitno. Važno da se nešto izlupeta i to onako kako oni umeju sa visine i sa potrebom da nekome valjda pokažu to svoje raskošno znanje koje se uvek pokaže kao apsolutno neznanje. Da ne ulazim naravno u to da nije u vezi nego u vezi sa o to će jednog dana naučiti, mlad je, ima vremena. Za Poslovnik nisam siguran.
	(Rastislav Dinić: Jezička policija.)
	Ti vidiš verovatno i zmajeve i lavove i tigrove i svašta nešto, kada se naduvaš u kancelariji ko zna šta ćeš videti. Ružičasti slonovi jure me po ceo dan, jel. Boga pitaj. Bežite sivi oblaci. 
	(Rastislav Dinić: Zmajeve vidim.)
	Zna ceo Niš.
	Uglavnom, ono što je problem i što nema objašnjenje, to je da je njihov lider čovek koji ima dva pasoša. Pasoš Republike Srbije i pasoš Republike Hrvatske.
	Kao građanin Republike Hrvatske on nikada nije rekao da ima nekakav problem sa tim što se desio strašan požar u okolini Omiša gde su stradali ljudi i tako dalje.
	Kao građanin Republike Hrvatske nije rekao da ima bilo kakav problem sa ovim opasnim otpadom koji se odlaže kod Gospića. Pa, kako to da se bavi samo ovom jednom državom, a ovom drugom, čiji je takođe građanin uopšte? On jednu državu tretira 

kao majku, jednu kao maćehu. Jednu brani, jednu stalno napada. O jednoj ne sme ni reč da progovori, a drugu drvlje i kamenje šta god da kaže. Pa, kako je to moguće. Pa, moguće je zato što znate da ta druga država ume da zameri, a taman se izmigolji od toga da brani sopstvenu kuću u Golubiću kod Knina da im se ne bi zamerio, pa sad da im se zameri neko oštrom opaskom, pa da mu zabrane da sunča zadnjicu na Jadranu, kako će onda da letuje i šta će da radi.
	Eto, na to se sve svodi. Tako i ovaj njegov primerak po istom modelu funkcioniše. Kada Aleksandar Vučić ode u Deliblatsku peščaru, što je otišao, pre toga – što nije došao, šta god da uradi isto se hvata. 
	Gde su te izjave o kojima govori iz 2007. godine. „Našao sam ja tamo neke izjave, isto su pričali.“ Gde su? Ko? Kada? Datum. To je to. Bez toga, naravno da lažu, kao što lažu sve ostalo. 


10/1	GD/LjL		11.30 – 11.40 

	PREDSEDNIK: Hvala.
	Gospodine Janjiću, jel vas pomenuo imenom i prezimenom?
	(Stefan Janjić: Pomenuo je i mene i predsednika stranke.)
	Prepoznali ste predsednika stranke?
	Izvolite.
	STEFAN JANjIĆ: Tu pored vas sedi čovek koji ne da ima hrvatski pasoš, nego prima i hrvatsku penziju. Evo ga tu. A ne samo što prima penziju, postoje indicije i ja sam uznemiren zbog tih indicija, čovek radi za hrvatsku tajnu službu, da je saradnik. Neću da ulazim u to, to je za njega pitanje.
	Vi ste prešli u stranku iz opozicije u poziciju i nama sad držite neke lekcije. Pa, zašto niste prešli u neku opozicionu stranku, nego baš u SNS koji je na vlasti? Kao, bio sam ljut na DSS, kinjili su me. Pa zašto niste prešli u neku opozicionu stranku, ima ih puno. Pitanje je da li bi vas primili, ali, vi ste prešli u stranku, vi ste Šešeljevi svedoci. Čovek koji je našeg predsednika, zamislite to, to me je pogodilo, na njegovom venčanju terao da pojede kajganu od 30 jaja. Kaže da je to običaj u njihovom kraju. I Vučić šta će – jeo. To kaže Šešelj. Hoćete snimak? Evo, doneću snimak. Šešelj, vaš politički otac, ponižava jednog Aleksandra Vučića. I vi ćutite. Zašto ćutite na to? Kako njega on može da ponižava da jede 30 jaja? Jel znate vi šta je 30 jaja, koliko košta 30 jaja? I on jede, a deca u Africi gladna. I jeo. 
	Milenko, vi ste u takvoj stranci. Kako vas nije sramota da vi nama držite pridike. Polako, polako, doći će i na vas red.
	PREDSEDNIK: Ovo je bila vaša replika? Vi niste mogli bolje od ovoga? Ova fascinacija jajima je bila vaša replika?
	Izvolite, Milenko Jovanov.
	MILENKO JOVANOV: Meni je iskreno žao što se ovo privodi kraju, ceo ovaj saziv i nećemo imati prilike da slušamo više ovakve besede. Mislim da je dobro i za Skupštinu i za javnost koja ovo prati, da imaju ovakve trenutke. Ovo je jedan mali intermeco gde mogu da malo odmore od teških tema.
	Ono što je činjenica to je, poštovani građani i svi vi koji ovo pratite, i kolege i koleginice, da ako imate bilo kakvu dilemu kako je i zašto sve ovo sa one strane u političkom smislu opoziciono, ovako ili onako, obrisano sa političke scene, evo vam dokaz da vidite zašto se to desilo i kako se to desilo. Ovo vam je čista politička ili ne znam ni ja kakva masturbacija, samozadovoljavanje. 
	Ovde nema nikakve političke poruke, ovde nema nikakve koristi za političku opciju kojoj pripada, ovde ima samo to da uživam ja kako sam ja rekao da je neko nekad jeo jaja i ne znam ni ja, 16 puta čovek spomene jaja u 20 sekundi, zato što ga to valjda čini srećnim. Evo, dobro je, sam si sebe zadovoljio, to je u redu.
	Ali, problem je u tome što onda ti birači traže nekog drugog ko će da zadovolji njihove interese, jer oni nisu poslali poslanike za koje su glasali samo zahvaljujući tome što su protiv Aleksandra Vučića i svi se oni nalaze ovde zahvaljujući Aleksandru Vučiću, jer da nema Aleksandra Vučića niko ne bi ni glasao za njih. Znači, oni su bili protiv, pa su ljudi glasali protiv, a ne za njih. Ali ih nisu poslali zato da pričaju ovde svoje frustracije i da se samozadovoljavaju u političkom smislu, nego su ih poslali da brane njihove interese. A evo kako se oni bave njihovim interesima, prepričavajući tračeve i praveći ovakve kerefeke na koje se normalan čovek prekrsti, sasluša, slegne ramenima i kaže – dobro. Tako da, to vam je to.
	I ono što je opasno za zemlju, to je da kakvi god oni bili katastrofa, a katastrofa su neviđenih razmera, rektor, lažni rektor Đokić, lažna studentska lista i sve ostalo je još veća katastrofa od svih njih zajedno. Jer, sanjaćemo mi ova jaja kada se 

pojave ovi nesrećnici koji ne znaju ni za šta su, ni protiv čega su. Kako se zovu? Ackela, Kaluđer i sva ostala kodna imena. 
	Dakle, ja mislim da, bez obzira na sve, ova ovako divna stvorenja su nešto što smo gajili sve ovo vreme. Nažalost, vremena se menjaju. Očigledno da su njihovi birači rešili da promene u potpunosti postavu, upravo zbog ovakvih istupanja. Hvala.
	PREDSEDNIK: Hvala.
	Reč ima ministar finansija, Siniša Mali. Izvolite.
	SINIŠA MALI: Hvala puno.
	Poštovani građani Srbije, uvaženi narodni poslanici, samo da se kratko osvrnem na dugo ali dosta glupo izlaganje narodnog poslanika oko nekoliko stvari koje je potpuno pogrešno interpretirao i na kraju krajeva nije znao o čemu govori.
	Poslanik kaže – sad ću ja vama da objasnim sve vaše laži oko BDP, bruto-domaćeg proizvoda, a onda krenuo čovek da priča o cenama kajmaka i o platama. Nema jedno baš tolike veze sa drugima. 
	Ono što je važno, uvaženi narodni poslaniče, formula za izračunavanje BDP vezana je kako za ličnu potrošnju, tako i za investicije, tako i za razliku između izvoza i uvoza. Ali dobro, naučićete vi to. Očigledno da koliko ste glasni, ne znači da imate i argumenata.
	Drugo, kada su cene u pitanju, 2012. godine, koju ste pomenuli, prosečna plata u Srbiji bila je  41.377 dinara. Prosečna potrošačka korpa bila je 64.896 dinara. Dakle, pokrivenost prosečne potrošačke korpe prosečnom zaradom bila je samo 69,4%. Za prvih pet meseci ove godine, prosečna zarada u Srbiji 119.282 dinara a prosečna potrošačka korpa 109.108 dinara. Dakle, pokrivenost je 108,6%. 
	Dakle, prosečna potrošačka korpa je u potpunosti pokrivena prosečnom zaradom u Republici Srbiji, što je potpuno suprotno od onoga što ste vi govorili, samo što ja govorim o preciznim ciframa, jer prosečna potrošačka korpa ne sadrži samo kajmak i šta ste vi već naveli, nego sadrži čitav niz drugih namirnica, tako da rekao bih da je zlonamerno ako nije baš iz neznanja. 
	Ono što je lepa vest za danas, poštovani građani Srbije i uvaženi narodni poslanici, danas izlazi podatak za junsku platu u Srbiji. Ono što je veoma važno, prosečna neto zarada u junu 2026. godine iznosila je 120.401 dinar, odnosno 1026 evra. Dakle, svakog meseca, još od decembra meseca prošle godine prosečna zarada u Srbiji veća je od hiljadu evra. obećanje koje smo dali, što je važno – obećanje koje smo ispunili i ta zarada u odnosu na jun prošle godine nominalno je veća za 12,4% a realno za 9,4%. Dakle, 9,4% više od nivoa inflacije i to vam dovoljno govori da smo na dobrom putu kada je povećanje plata, povećanje penzija i povećanje minimalne zarade u pitanju, da ispunimo obećanje koje smo dali u Programu Srbija 2027 – Skok u budućnost. 
	Ono što važno za građane Srbije, na takav način najbolje pokazujemo opravdanost ove ekonomske politike kada je životni standard građana Srbije u pitanju. 
	Konačno, kada je Danska u pitanju, dva datuma da pročitam pa da vidimo ko je bio u pravu.  Dakle, Skupština Danske je taj zakon o tzv. prehrambenom čeku, to je program jednokratne finansijske pomoći građanima Danske zbog rasta cene hrane, dakle, zakon je usvojen 26. februara, a vanredni parlamentarni izbori su istog dana objavljeni i raspisani za 24. mart. 

	A premijerka koja je to objavila istakla je da upravo usvojeni, pošto je neko rekao da nije usvojen, upravo usvojeni prehrambeni ček će da se oseti i istakla je da je mera namenjena građanima sa najnižim primanjima, pogotovo onima koji su pogođeni visokim cenama hrane.
	Mi smo nešto slično uradili sada; zato se Zakon i zove – pomoć ugroženima, onima koji su ugroženi zbog ove energetske krize i visokih cena goriva koje rastu u svetu zbog rata u Zalivu. Naravno, usled smanjenja akciza taj iznos povećanja cena i dizela i benzina nije toliko velik kao u drugim zemljama regiona. Podsetiću vas takođe da u Srbiji nije bilo nestašica goriva kao što je u nekim drugim zemljama, i Evrope, i regiona, i sveta, bilo, ali ipak smo se odlučili, s obzirom na veće prihode koje imamo u budžetu, ipak smo se odlučili da deo tog novca usmerimo prema građanima, da potvrdimo i pokažemo našu brigu o njima i da naravno pomognemo onima koji su najugroženiji. Zato je ovaj program pomoći i usmeren ka penzionerima. Dakle, našim najstarijim sugrađanima, gde oni sa najnižim primanjima dobijaju najvišu jednokratnu pomoć, onima koji primaju dečiji dodatak, onima koji primaju novčanu socijalnu pomoć i onima koji primaju borački dodatak i našim borcima.
	Dakle, apsolutno onima koji su po našem viđenju ili po podacima, na kraju krajeva za koje smatramo da su najviše pogođeni ovom krizom, a ne kako je neko rekao – potpuno svima ide sve i svima ide isto. Apsolutno, ne. Dakle, na pravi način smo analizirali i videli kome je ta pomoć potrebna, na takav način smo i definisali ovaj zakon koji danas pred vama. Hvala puno.
	PREDSEDNIK: Hvala vam i da, naravno, srećan rođendan. 
	Idemo dalje.
	Marina Mijatović ili želite Bogdan? Kakogod, pošto ste juče promenili, pa hoćete danas, kako želite?
	Reč ima narodni poslanik Marina Mijatović.
	Izvolite.
	MARINA MAJATOVIĆ: Hvala.
	Ja ću se osvrnuti u svom govoru na Zakon o zaštiti lica sa mentalnim smetnjama, jer ovaj zakon u ovom svom nazivu sadrži veoma bitnu reč, a to je – zaštita lica. Međutim, kada čitamo tekst ovog predloga, mi vidimo da ovde nema nikakve zaštite lica sa mentalnim smetnjama, već samo neke sankcije, sputavanje i izolacija koju ste izbrisali iz ovog predloga, ali je niste zabranili.
	Ono što je zabrinjavajuće u ovom predlogu zakona jeste da se sva lica sa mentalnim smetnjama svrstavaju u grupu lica kojima je oduzeta poslovna sposobnost. Dakle, vi ovim licima i ovim predlogom potpuno ignorišete njihova prava, zabranjujete da odlučuju o svom zdravlju, zabranjujete da učestvuju u određenim procesima i kažete  da sva ta lica sa mentalnim smetnjama moraju da imaju ili zakonske zastupnike, odnosno staratelje. Dakle, nije tačno, ono što postoji u prvoj rečenici obrazloženja, da ste mislili o interesu lica sa mentalnim smetnjama.
	Ono što je dalje zabrinjavajuće jeste da ste u ovom predlogu napisali neka prava koja ova lica mogu da imaju, ali ste odmah u sledećem stavu rekli da ta prava mogu vrlo lako tim licima da budu uskraćena, zabranjena, i to na način da lekar psihijatar može da odluči, ako ima osnovanu sumnju, da je to neko lice htelo da pribavi oružje, psihoaktivne supstance, da planira neko bežanje iz ustanove, ali niste utvrdili uopšte postupak. Dakle, samo jedan psihijatar bez ikakve dokumentacije, bez ikakve odgovornosti, bez ikakvih dokaza u medicinskoj dokumentaciji, on će da odluči o tom licu i da mu ta neka prava koja mu predviđa Zakon u potpunosti uskrati.

	Takođe, sledeća stvar koja je zabrinjavajuća jeste fizičko sputavanje. Kažete ovim predlogom da se daju neka veća prava licima koja su hospitalizovana na psihijatriji, ali, ne, vi ovde dodajete jedan član i kažete – za najosetljiviju kategoriju u Republici Srbiji, a to su deca. Vi sada uvodite fizičko sputavanje dece. Dosada u ovom zakonu fizičko sputavanje dece nije ni postojalo. Sada vi uvodite fizičko sputavanje dece, tako da im uskraćujete njihova prava, tako da im utičete na njihovo zdravlje, odnosno negativno utičete na njihovo zdravlje, jer znamo da sputavanje može da izazove negativne posledice po zdravstveno stanje i odraslih ljudi, a ovde posebno dece.
	Pa je moje pitanje – zašto u ovom predlogu zakona ne postoji nijedna odredba, kada su u pitanju deca i kada je u pitanju fizičko sputavanje dece, koliko to sputavanje može da traje, kako se nadgleda to sputavanje, kako se nadgleda zdravstveno stanje te dece, ko je odgovoran za zdravstveno stanje dece koja su sputana, fizički sputana? Ništa od toga ovde nema, nema ni trajanje, dakle, ne samo za odrasle, nema ni trajanje ni za decu. 
	Zatim, sledeća stvar jeste da uvodite lice od poverenja. To naime zvuči vrlo interesantno, zvuči pozitivno. Međutim, ono što je važno jeste da mi ne znamo šta se dešava ukoliko to lice koje je izabrano, kao lice od poverenja, ne želi da se prihvati te uloge, šta se dešava, ko pomaže licu koje se nalazi hospitalizovano na psihijatriji. Takođe, hospitalizacija bez pristanka je veoma važna stvar i mi vidimo da u ovom predlogu zakona nema jasnih odredbi šta se dešava ukoliko konzilijarno mišljenje ne može da bude dato u roku od 24 časa. U zakonu ste naveli da je to prvi radni dan da se obavesti sud ako je neko lice hospitalizovano bez pristanka. Šta ćemo da radimo u situaciji kada su, na primer, novogodišnji praznici, kada je vikend? To ne može da se ispoštuje termin od 24 časa. Ko obaveštava sud o stanju i pravima lica koja su hospitalizovana?
	Takođe, pozivate se ovde i na diskriminaciju, ali, moram da kažem da ovo kako je određeno ovim zakonom, možemo smatrati da je diskriminacija prisutna u velikom obimu posebno u ovom vašem predlogu zato što osobe, zasada, koje su lica sa mentalnim smetnjama ne mogu na adekvatan način da dobiju zdravstvenu zaštitu u drugim zdravstvenim ustanovama jer, kako se kaže u nekim predmetima, utvrđeno je da zdravstveni sistem Republike Srbije ne može da obezbedi zdravstvenu zaštitu lica sa mentalnim smetnjama, što je utvrdio i Ustavni sud Republike Srbije. Hvala. 
	PREDSEDNIK: Hvala vam. 
	Sledeći narodni poslanik je Željko Rebrača. 
	Izvolite. 
	ŽELjKO REBRAČA: Poštovana predsednice, poštovane koleginice i kolege narodni poslanici, poštovani predstavnici Vlade i poštovani građani Srbije, današnja tema je rebalans budžeta i pre nego što govorimo o velikim projektima, hajde da odmah kažemo šta konkretno imamo pred sobom. Imamo 112,45 milijardi dinara više prihoda nego što je prvobitno planirano. Deo tog dodatnog prostora ide u nastavak kapitalnih projekata, i to menja perspektivu iz koje razgovaramo o rebalansu. Budžet prestaje da bude eksel tabela sa ciframa i postaje prostor da nešto konkretno uradimo, nešto što građani mogu da vide i koriste. Jer budžet na kraju upravo to pokazuje – šta nam je važno i gde želimo da budemo u godinama koje slede. A da bismo razumeli koliko danas možemo da uradimo, treba da pogledamo šta smo gradili prethodnih 14 godina. Kapitalna ulaganja su 2012. godine činila 3,8% BDP, a danas je to gotovo 7%. Iza tih 7% stoji vrlo konkretan iznos. Samo u 2025. godini više od 715 milijardi dinara uloženo je u kapitalne projekte. Ali 715 milijardi je samo broj dok ne kažemo šta se iza njega nalazi – putevi, pruge, energetika, bolnice, škole, vodovodi, kanalizacije, sportski objekti. To su stvari koje građani vide, koriste i koje ostaju. 

	Još jedan broj vredi staviti u perspektivu. Prema projekciji za ovu godinu BDP Srbije će iznositi 95,3 milijarde evra. Blizu smo ekonomije vredne 100 milijardi.
	I meni ovde nije najvažnije da se poredimo sa drugima i računamo ko je prvi, drugi ili treći u regionu. Mnogo je važnije da Srbiju danas uporedimo sa Srbijom od pre 14 godina, jer to više nije ista ekonomija. A veća ekonomija znači da danas možemo da planiramo i gradimo stvari o kojima pre 14 godina nismo mogli da razgovaramo na isti način. Jedna od njih je EKSPO i baš mislim da tu treba razdvojiti dve stvari. O EKSPO-u se govori toliko da se ponekad stiče utisak da sve što Srbija danas gradi, gradi zbog EKSPO-a. Nije tako. EKSPO jeste veliki projekat, jedan značajan rok pred nama, ali nije cela investiciona politika Srbije. Paralelno se grade auto-putevi, brze saobraćajnice tzv. „smajli saobraćajnica“ koja će promeniti sliku Zapadnobačkog okruga, Moravski koridor, železnička infrastruktura, pruga Niš–Dimitrovgrad, lokalni putevi, vodovod, kanalizacija i energetska i komunalna infrastruktura. 

	A s obzirom na to da dolazim iz Novog Sada ne moram daleko da idem da bih objasnio šta kapitalne investicije znače u stvarnom životu. Dva nova mosta, Fruškogorski koridor i tunel kroz Frušku Goru, a na Satelitu nova osnovna škola „Miloš Crnjanski“, jedna od najmodernijih škola u Srbiji sa 13.000 kvadrata i više od 1.300 učenika. To je razvoj koji u Novom Sadu ne moramo da tražimo u budžetskim tabelama. Vidimo ga pred sobom. Da brže pređemo Dunav, da deca imaju bolje uslove za školovanje, mostovi, tunel, škola, to su investicije. EKSPO jeste važan deo tog investicionog ciklusa,  ali je deo mnogo veće slike. 	
	EKSPO 2027 održava se od 15. maja do 15. avgusta tri meseca će proći. Mene mnogo više zanima šta ostaje 16. avgusta. Ostaje nova razvojna zona u Surčinu, ostaju novi sajamski kapaciteti, putevi i bulevari, vodovod, kanalizacija i elektroenergetska infrastruktura, ostaju nacionalni stadion i Akvatik centar. Velika stvar je što će Srbija tri meseca biti domaćin sveta, ali meni je još važnije šta ćemo mi koristiti kada sve to ode kući. 
	A kada smo već kod sporta dozvolićete mi da tu budem malo subjektivan, kao neko ko je dobar deo života proveo u sportu, znam da medalja počinje mnogo pre pobedničkog postolja. Počinje u sali, na bazenu, na teretnu, u uslovima koje nekom detetu napravite danas. Zato nacionalni stadion i Akvatik centar ne gledam samo kao dva velika objekta. Oni su deo mnogo šireg ulaganja u sport, od novih stadiona u Loznici, u Leskovcu i Zaječaru do hala, bazena i terena širom Srbije. Nova strategija razvoja sporta do 2035. godine ide upravo u tom pravcu. Više lokalne sportske infrastrukture, više školskog univerzitetskog sporta. 
	Gradi se i kuća odbojke, odnosno nacionalni odbojkaški centar. A kada smo već krenuli tim putem iskoristiću priliku da pomenem još jednu temu, možda je vreme da razgovaramo i o kući košarke i nacionalnom košarkaškom trenažnom centru. Ako smo već zemlja košarke red je da ona jednog dana ima i svoju adresu, jer stadion nije važan samo kada se na njemu igra velika utakmica, bazen nije važan samo kada se na njemu održava veliko takmičenje. Važan je u ponedeljak u šest po podne kada na trening dođu deca koja tih sat  ili dva nisu ni na telefonu, ni na ulici. Tu se bolje meri vrednost tih ulaganja koliko dece dobije bolje uslove da trenira, koliko klubova može da napreduje i koliko velikih takmičenja možemo  da dovedemo u Srbiju, jer medalje na kraju ponese jedan sportista, ali put do nje počinje mnogo ranije. 
	I sada dolazimo do pitanja koje će neko sasvim opravdano postaviti – dobro, ali koliko sve ovo košta i možemo li sebi to da priuštimo? Hajde da odgovor ne tražimo u političkim ocenama. Imamo brojke. Predlog rebalansa projektuje javni dug na kraju 2026. godine na 43,8% BDP-a na centralnom nivou vlasti, odnosno 44,2% odnos na nivou opšte države. Dakle, nastavljamo veliki investicioni ciklus, a projektovani javni dug ostaje ispod polovine BDP-a. 
	Drugi pokazatelj su strane direktne investicije. Od 2016. do 2025. prosečan godišnji priliv iznosio je oko 3,46 milijardi evra. Rekordne 2024. u Srbiju je ušlo 5,23 milijarde evra direktnih stranih investicija i u 2025. priliv je 3,48 milijardi. Zašto je za nas to važno? Zato što investitor pre nego što uloži nekoliko stotina miliona evra ne pita ko je pobedio u jučerašnjoj političkoj raspravi, on gleda mnogo konkretnije stvari – da li je zemlja stabilna, kakvu infrastrukturu ima, ima li tržište, ima li ljude, može li roba brzo da stigne od fabrike do auto-puta, pruge ili granice, ima li ta zemlja perspektivu. Novac je prilično racionalan. Ide tamo gde vidi priliku. Ove brojke ne navodim da bih rekao da smo završili posao. Nismo. Navodim ih zato što pokazuju pravac u kome se Srbija kretala. I zato rebalans ne znači da menjamo cilj. Znači da prilagođavamo put do njega. 

	Ali postoji još nešto o čemu mislim da treba govoriti. Ima već 22 meseca kako živimo u atmosferi u kojoj je gotovo svaka tema postala razlog da se podelimo. Dvadeset dva meseca je dug period. Dovoljno dug da počnemo da se navikavamo na nešto na šta ne bismo smeli da se naviknemo. Došli smo dotle da više nije dovoljno da znamo šta se dogodilo. Prvo pitamo ko je rekao da se dogodilo, pa tek onda odlučujemo da li ćemo u to da verujemo. Informacija postane interpretacija, a interpretacija za nekoliko sati postane činjenica, a činjenice na kraju sve manje koga zanimaju. To je mnogo ozbiljniji problem od jedne političke rasprave jer društvo u kojem činjenica zavisi od toga ko ju je izgovorio polako gubi sposobnost da razgovara. A odgovor na to, po mom mišljenju, nije da jedni drugima govorimo glasnije, nego da govorimo preciznije. Ne očekujem da u ovoj sali mislimo isto. Onda nam ova sala ne bila ni potrebna. 
	Možemo da se sporimo oko puta, ali bilo bi dobro da makar znamo gde želimo da stignemo. Da Srbija ima bolje puteve i bržu prugu, stabilnu energetiku, dobre škole i bolnice, sportske objekte, više investicija i bolje plaćenih radnih mesta, jer dok mi trošimo energiju na to ko je kome šta rekao, druge države se bave veštačkom inteligencijom, energetikom, novim fabrikama, Data centrima, kapitalom i tržištem. Za samo nekoliko godina promenila su se pravila po kojima funkcioniše energija, kapital, trgovina i bezbednost. U takvom svetu je danas možda teže nego ikada znati kako će svet izgledati za pet ili deset godina. U takvom svetu važna je sposobnost da razumeš trenutak u kojem živiš. Podele nas, budimo iskreni, nisu odvele nigde. Potrošili smo mnogo vremena i energije jedni na druge u periodu u kojem je bilo i ozbiljnih pokušaja da se zemlja destabilizuje. A ipak danas ovde ne razgovaramo o tome šta moramo da zaustavimo, gde moramo da smanjimo i čega moramo da se odreknemo. Razgovaramo o rebalansu u kojem su prihodi veći za 112,45 milijardi dinara od prvobitno planiranih.
	Mislim da ta činjenica govori više od mnogo političkih ocena i tu dolazim do Aleksandra Vučića. Mislim da mu jednu političku sposobnost teško mogu osporiti čak i oni koji ga ne podržavaju – ume da pročita trenutak i unutrašnji kada treba sačuvati stabilnost zemlje i spoljno-politički kada treba razumeti gde se svet pomera i gde je u svemu tome prostor za Srbiju. Zato danas razgovara i sa Pekingom i sa Briselom i sa Vašingtonom i sa Moskvom. Mnogo je lakše izabrati jednu stranu. Mnogo je teže razgovarati sa svima, a ostati na svojoj. Mislim da se upravo i tu vidi njegova politička veština jer diplomatija nije fotografija sa sastanka. Važno je šta posle tog sastanka dođe u Srbiju, investicije, energetski sporazum, novo tržište ili više prostora da sama donosi svoje odluke. 
	Zato bih se vratio na ono od čega sam i počeo, na ono što ostaje. EKSPO će se završiti. Proći će i ova skupštinska rasprava. Prići će, nadam se, i vreme u kojem nam je gotovo svaka tema razlog za novu podelu. Ali putevi i pruge, škole i sportski objekti, fabrike i radna mesta ostaće i zato bez obzira na to koliko se politički razlikujemo ne smemo da izgubimo sposobnost ono što je dobro za našu zemlju, jer će na kraju ostati mnogo jednostavnije pitanje – šta smo uradili sa vremenom i prilikama koje smo imali. Neće nas pamtiti po tome koliko smo se dobro nadmudrivali, nego po tome šta smo iza sebe ostavili. Živela Srbija.
	PREDSEDNIK: Hvala vam.
	Reč ima narodni poslanik Aleksandar Ivanović.
	ALEKSANDAR IVANOVIĆ: Zahvaljujem.
	Poštovani građani Srbije, i ova sednice je, kao i sve prethodne u ovom sazivu, zakazana po hitnom postupku a da apsolutno ništa nije bilo hitno. U petak kasno po podne smo dobili 59 tačaka dnevnog reda za sednicu koja je zakazana u ponedeljak 

ujutro. Time se zapravo suštinski krije istina od građana Srbije i pokušava ili pokušava da se limitira njen domet. 
	Šta je ono što je i ovog puta ponovljeno? Ekonomski tigar vam je i ovog puta ispostavio ceh. U masi ovog dnevnog reda se nalazi i novih 600-700 miliona zaduživanja. Ceh koji će plaćati svi građani Srbije. I ovog puta su taj novac uzeli od komercijalnih banaka, a ne od međunarodnih finansijskih institucija. Zašto? Kada uzmete novac od komercijalne banke po daleko većoj kamatnoj stopi nema ko da vam postavlja pitanje – zašto taj nova delite na javnim nabavkama svojim partijskim kolegama i zašto od svakog infrastrukturnog projekta napravite korupcionaški projekat koji građani Srbije plaćaju 10 i 50 puta skuplje. 
	Ne mogu da ne prokomentarišem i ove predloge zakona koji se bave izborom sudija i tužilaca. Prosto je neumesan način na koji pokušavate građanima Srbije da predstavite da je to nešto što smo dobili od Evropske unije, što je servirano kao uzmi ili ostavi. Netačno. Sama Evropska unija poznaje različite modele kako ljudi prvi put ulaze u pravosudni sistem. Susedna zemlja Hrvatska, članica Evropske unije, ima sličan model dugi niz godina. U julu ove godine je donela odluku u svom parlamentu da odustaje od tog modela uz obrazloženje da je naneo veliku štetu pravosudnom sistemu. Odluka stupa 1. septembra ove godine na snagu. Dakle, to nije tačno. Na Odboru za pravosuđe nisam dobio od predstavnika Ministarstva odgovor, ali se nadam da ću dobiti od ministra Vujića. 

	Kako ignorišete i zašto ignorišete stručnu javnost, društvo sudija? Zašto ignorišete odluku Visokog saveta sudstva, pre svega, od pre par meseci koji vam kaže da vam je predlog nezakonit, neustavan, podseća vas na odluku Ustavnog suda iz 2014. godine koja sličan jedan predlog takođe kategoriše kao neustavan? Ali, vama je samo cilj da nezakonito, neustavno savladate sistem i prilagodite ga sebi. Sistem u kome pre svega deset dana u Valjevu tužiocu koji vodi postupak protiv SNS batinaša zapale automobil ispred zgrade u kojoj mu živi porodica. To je mafijaška poruka. Ne njemu samo, nego celom sistemu i svim tužiocima, sudijama i policajcima, da shvate šta će im se desiti ako se drznu da krenu putem koji nije naložen. To je mafijaški potpis, gospodo. 
	Šta je država uradila? Ćuti. Saopštenje, osudili su. Je li imamo rezultat istrage? Nemamo. Je li imamo uhapšene počinioce? Nemamo. Sve se svelo na konferenciju za štampu. Kao ono sa Banjskom, kao ono sa ubistvom Olivera Ivanovića. Uvek isti potpis. 
	Za kraj, bavite se ovde definisanjem pojma izdaje, pa moram i svoj doprinos da dam u sagledavanju tog pojma. Gospodo, izdaja je kad kao najviši državni funkcioner građanima Srbije na Kosovu i Metohiji kažete da nikada ni pod koju cenu nećete dati Gazivode. Izdaja je da kada u danima dok im Aljbin Kurti bagerima tamo ruši i gledamo slike oca i sina koji zagrljeni plaču dok im ruše imovinu, vi trčite po šatorima, jedete pečenje i pevate neke patriotske pesme, varate narod ponovo u nadi da ćete pokušati još jednom da ih obmanete. To je, gospodo, izdaja. 
	Da li ima nekoga kome nije jasno zašto je Banjska organizovana? Da li ima nekoga sada kome nije jasno da ni Gazivoda ni osvajanje severa Kosova i Metohije, koji ni u ratu nije izgubljen, ne bi došlo i ne bi moglo da se realizuje dok se ova grupa ljudi nije povukla? Nije mogla da se povuče na konferenciji za štampu, to je moralo da se odradi kroz neki alibi, kroz neki događaj koji ste iscenirali. 
	Pravite šalu oko suše i promaje, da su to jedine stvari za koje se ne optužujete. Bliži se dan kada ćete pasti sa vlasti. Budite ubeđeni da nećete odgovarati za sušu i za promaju, ali da je lista pitanja na koja ćete morati da date odgovore i da se suočite sa zakonom toliko velika, da vam neće biti ni do smeha ni do šale. Zahvaljujem.
	PREDSEDNIK: Samo zarad istine, poštovani narodni poslaniče, da vam kažem, rekli ste da je sednica sazvana po hitnom postupku, a na dnevnom redu nema ništa što je hitno. Ne postoji sednica o kojoj se raspravlja o rebalansu budžeta a da nije sazvana po hitnom postupku. Ne u ovom sazivu, u bilo kom sazivu. Zato što kada imate rebalans budžeta Trezor je zatvoren i nema nikakvih plaćanja od strane države. Ne postoji vlast koja je išla na rebalans budžeta, a koja nije to stavljala po hitnom postupku. Žao mi je što to ne znate. Dakle, kada usvojimo rebalans budžeta, tek onda može da se otključa Trezor i da država nastavi da funkcioniše i da nastavi plaćanja.  Zbog toga je po hitnom postupku ova, kao i svaka u prošlosti. 
	Idemo dalje. Reč ima Lepomir Ivković. 
	(Aleksandar Ivanović: Možete samo da mi date reč da odgovorim?)
	Ne mogu, objasnila sam zašto je po hitnom postupku, nema razloga za repliku.
	(Aleksandar Ivanović: A da mi objasnite zašto na svakoj sednici…)
	Sve je u redu. Nemojte da se svađate sa mnom. Očigledno je da ne znate, moje je da vam objasnim i to je to. Hvala vam.
	Lepomir Ivković.

	LEPOMIR IVKOVIĆ: Zahvaljujem. 
	Poštovana predsednice, poštovani članovi Vlade, poštovane kolege narodni poslanici, poštovani građani Srbije, javljam se u vezi sa prvom tačkom dnevnog reda – Predlog zakona o rebalansu budžeta. A zašto? Zato što sam sanjao noću, a snevao danju dan kada će jedne sunčane nedelje roditelji pozvati svoju decu, a ako oni ne mogu mi stariji svoju unučad, i krenuti kolima na izlet od Beograda do Beograda auto-putem, da im pokažemo lepote naše Srbije, a da nijednom ne ubacimo menjač u rikverc poziciju, nego da vozimo napred, napred i samo napred. I za bezmalo 12 kilometara od Vrbe do Adrana ja sam taj san i dosanjao i dosnevao.
	A kako bi, poštovani građani Srbije, taj izlet izgledao? Na primer, oko podneva, iz raznih krajeva našeg prelepog grada, krenemo ka brzoj deonici koja vodi ka auto-putu Miloš Veliki. Videćemo sa leve strane nacionalni stadion u izgradnji i mnoge EKSPO građevine, ponosni što smo baš mi, što je naša Srbija u jakoj konkurenciji dobila organizaciju te prestižne izložbe naredne godine. 
	I dok dlanom od dlan prođosmo Obrenovac i stigosmo do skretanja za mali gradić Ub, koji se ponosi velikim imenima koji su u njemu rođeni. Biću malo profesionalno pristrastan, pa ću prvo pomenuti velikog glumca Radomira Rašu Plaovića, koga sam imao čast kao mlad glumac da upoznam i po kome nosi ime manja scena Narodnog pozorišta. Pa legendarnog fudbalera Dragana Džajića, najbolje levo krilo sveta. Čini nam čast što njegova ćerka Sanja sedi sa nama u ovom parlamentu kao narodni poslanik na listi Srpske napredne stranke. Na Ubu živi naš drug i naš brat Darko Glišić. A neka mi oproste svi drugi velikani koje nisam pomenuo. 
	I dok dlanom od dlan, evo nas kod izlaza na brzu deonicu za Valjevo, Mionicu, Divčibare, Struganik, rodno selo velikog vojskovođe Vojvode Živojina Mišića, a levo za Lajkovac, Lazarevac. I možda je baš tu vreme da našu decu i našu unučad naučimo originalnoj verziji pesme koju bi trebalo da nauče, a ona kaže: „Ide Mile, ide Mile Lajkovačkom prugom, ide Mile, ide Mile sa ranjenim drugom, ide Mile, ide Mile, sija mu cigara, i on nosi, i on nosi ranjenog drugara, a sa vrha slavnog Cera…“
	Ovo, kolega Lazoviću, verovatno ne znate, zato se javljate.
	„…poručuje čika Pera – nema nazad da se kasni za slobodu i krst časni!“
	I dok dlanom od dlan, evo nas pored Ljiga, a vrlo brzo stižemo do znamenitog Takova, u kome je na Cveti, 23. aprila 1815. godine, Miloš Obrenović podigao Drugi srpski ustanak i izabran za knjaza Srbije. 
	I dok dlanom od dlan, evo nas ispred Čačka i svima koji idu desno, preko Požege, Užica i Zlatibora, želimo srećan put, a mi skrećemo levo na Moravski koridor i počinjemo da pevamo drugu pesmu: „Oj Moravo, moje selo ravno!“
	I dok dlanom od dlan, stižemo do Kraljeva grada, tamo gde se Ibar voda u Moravu sliva, a „Da nije Morave, pričaju kiridžije, ne bi bilo ni mora koje brodovi seku, niti bi bilo slano da Srbija nije toliko plakala uz svoju najlepšu reku“, peva Dobrica Erić, veliki srpski pesnik koji, za razliku od nas srećnika, nije doživeo da vidi najlepši i najpametniji auto-put. 
	E, tu ćemo malo da usporimo, od Adrana do Vrbe, i da sačekamo da se do kraja otvori i poslednja deonica od 12 kilometara velelepnog auto-puta.

	E, tu ćemo malo da usporimo, od Adrana do Vrbe, i da sačekamo da se do kraja otvori i poslednja deonica od 12 km velelepnog autoputa. 
	I dok dlanom od dlan, evo nas i pored Vrnjačke Banje, bisera banjskog turizma, a evo nas nedaleko i od reke Rasine i Jastrepca, visoke planine, gde kao bašta rascvetalih ruža grad Kruševac svima ruke pruža. U njemu je sablja Obilića, spomen kula braće Jugovića, Lazarica, ponosita, stara, srpskog je pričestila cara. Idemo sa decom i unucima da vide Lazaricu i da upalimo sveću kosovskim junacima. 
	Pošto bi trebalo da bude vreme ručku pitaćemo za preporuku gde je najbolje pečenje našeg druga i brata ministra Batu Gašića. Verujem da će njegov odgovor biti u Stopanji. 
	Posle ručka nastavljamo ka Ćićevcu i gledamo kulu vojvode Prijezde, koga verna ljuba Jelica moli da je ne ostavlja zulumćarima rečima: „Morava nas voda odhranila, nek Morava voda i sahrani“.
	I dok dlanom o dlan…
	Molim vas, predsednice, umirite kolegu studenta dok ja govorim šta bi naša deca i naša unučad trebala da nauče
	PREDSEDNIK: Nemaju ljudi razumevanja za poeziju. Nastavite vi, narodni poslaniče.
	Nemaju, nisu umetničke duše. Izvolite.
	LEPOMIR IVKOVIĆ: I dok dlanom od dlan, evo nas na starom autoputu za Beograd, pored Paraćina, Ćuprije, Jagodine, Batočine, Lapova, Velike Plane, skretanja na Dunavski koridor koji će uskoro biti završen, prema Požarevcu, Velikom Gradištu, Golupcu. I dok dlanom o dlan, evo nas ispred našeg belog grada, Beograda.
	Dragi građani Srbije, radujte se svakom novom kilometru autoputa, novom kilometru brze pruge, brzih saobraćajnica, svakom novom mostu, novom tunelu, svakoj novoj školi, novom zdravstvenom centru, novom dečijem igralištu, radujte se makar pola koliko se tome raduje naš predsednik Aleksandar Vučić i vi ste se svojoj zemlji odužili.
	Zato ću glasati sa svojim kolegama za Predlog zakona o rebalansu budžeta i zato se usvajanju tog Predloga iskreno radujem. 
	Hvala našem predsedniku, gde čuo i gde ne čuo, za sve što je uradio za našu Srbiju i njenu večnu slavu digao u gorde nebeske visine. 
	Živela Srbija, živeo naš predsednik i budući premijer Aleksandar Vučić.
	PREDSEDNIK: Izvolite gospodine Lazoviću.
	RADOMIR LAZOVIĆ: Hvala predsedavajuća.
	Izvinite, mi se jesmo smejali, zato što mislim da je to adekvatan odgovor na ovaj govor, na ovaj pokušaj neke narodne pesme. Da li ste možda putujući kroz tu Srbiju mogli da vidite da u Čačku, Požezi, Lučanima i Gornjem Milanovcu su restrikcije vode, da pola Vojvodine nema pijaću vodu, da vam se otpadne vode bez prerade izlivaju u reke naše koje toliko volite?
	Možete li nekada ljubav prema Srbiji da pokažete kroz to da se uradi npr. da se te vode prerade pa da ne zagađuju reke, da recimo ljudi imaju gde da baca đubre, da imaju da se reguliše odnošenje otpada, da ne gore deponije. Možda možete ljubav prema Srbiji koja vam tako izbija iz svake pore vašeg bića, kako vi to volite da kažete prethodni govorniče, da pokažete npr. time da kupite adekvatna sredstva za gašenje požara ljudima koji evo danima gase požar u Deliblatskoj peščari, na Stolovima ili gde god se ti isti požari pojavljuju Srbiji.

	Možda nismo morali da kupimo rafale, pa da ljudi imaju neke modernu opremu kojom bi mogli iste te požare da gase ili da odgovore na posledice klimatskih promena koje ovde ignorišete. Dakle, možete li ljubav prema Srbiji jednom da pokažete kroz nešto čime nešto možemo da uradimo, a ne pokušavanjem nekih epskih pesama ili nekih, da kažem nebuloza koje ovde čujemo svaki put na ovim sednicama. Hvala.
	PREDSEDNIK: Idemo dalje.
	Reč ima Peđa Mitrović.
	PEĐA MITROVIĆ: Hajde ti govori posle ovakvog govora. Nije lak zadatak, priznajem.
	Sistem koji je čitavu deceniju subvenciju kupovao rast, danas kupuje vreme. Kupuje ga novcem građana ove Republike koji će građanima biti isplaćen danas, a koji će ti isti građani državi početi da vraćaju već posle izbora.
	Vi koji predlažete ovakav rebalans to odlično znate. Ovo nije pomoć građanima, ovo nije briga za građane, ovo je predizborni ček za SNS, a za građane pozajmica koju oni daju samima sebi, a kamatu naplaćuje inflacija. 
	Ovu epizodu ovako neselektivnih davanja gledali smo nedavno i dobro je pamtimo. Tokom i posle korone vlast je baš ovako, samo u većem obimu, neselektivno delila novac građanima, kao da ga je lično obezbedila vladajuća partije, i time pokrenula najveću inflatornu epizodu u poslednjih 20 godina. I sve što je država jednom rukom dala inflacija je drugom rukom uzela. Pojela je upravo onaj životni standard koji je trebalo da zaštiti. I to nije briga, to je populizam, a populizam uvek dolazi sa kamatom.
	Gospodine Mali, moraću se osvrnuti na vašu priču o tome kako je srpski BDP 95 milijardi evra 2012. godine bio 35 milijardi evra, pa kažete tri puta veći. Prvo, nije tri puta veći, nego 2,7 puta veći, ali ono što je mnogo važnije, gospodine Mali, to je nominalni BDP. Zašto niste uračunali inflaciju, pa da uporedimo realne većine. Onda su rezultati, gospodine Mali, koje ste vi ostvarili kao ministar finansija mnogo skromniji od onoga što vi predstavljate. Dakle, 55 milijardi evra, gospodine Mali, a rast koji je Srbija ostvarila u ovom prethodnom periodu kada ste vi bili na vlasti je prosečan u poređenju sa zemljama centralne i istočne Evrope. 
	Nikakav šampion rasta Srbija nije, gospodine Mali. To što jedan kvartal iskočite u čitavoj deceniji padnete na sredinu tabele, pa su ispred vas i Poljska i Bosna i Litvanija i Crna Gora i Rumunija i Hrvatska i Mađarska, gospodine Mali. Tužna slika srpske ekonomije. 
	Ali, šta je istina, pošto ovde danas jeste rebalans, ali pričam o suštini ekonomske politike? Istina je, poštovana gospodo, da je model rasta koji je u Srbiji u poslednjih 10 godina postojao došao do svog kraja i da je on u potpunosti potrošen. 
	Mi smo prvi na to upozoravali godinama unazad, da se vodi neodrživa ekonomska politika, ali to više nije samo naš stav. Poštovani gospodine Mali, ako čitate izveštaje i Svetske banke i MMF, oni takođe to vrlo direktno i otvoreno kažu. 
	Svetska banka kaže da model koji se oslanjao na radno intenzivne strane investicije, koje je država još subvencionisala, i na jeftin rad mora da se menja. Rast je pao sa 3,9% u 2024. godini na 2% u 2025. godini, blago će ubrzati na 3%, videćemo, 3,3%, da li zaista, jer poljoprivreda će da podbaci, ali srednjoročno to je rast od 3%, a sa tim rastom, gospodine Mali, vi odlično znate, nema konvergencije, nema sustizanja životnog standarda ni Češke, ni Slovačke, a kamoli zemalja centralne i istočne Evrope. Ono što je zadatak – da Vlada u jednoj generaciji obezbedi konvergenciju, da ako vi ostanete na vlasti, a ja se duboko nadam i verujem da nećete, trebaće nam čitave dve generacije da se to desi. 

	Šta je poenta? Poštovana gospodo, prethodnih 10 godina ste spavali. Pumpali ste javnu potrošnju preko javnih investicija iz kineskih kredita koji su netransparentni i neodrživi, subvencionisali ste strane investicije i privlačili svetski kapital koji je bio nikad jeftiniji. Danas toga više nema i zato je Srbija u ekonomskom problemu. 
	Kada usvajate ovaj rebalans vi se krijete iza parola koja kaže – to je vaša briga, ali kalendar ovog rebalansa otkriva vašu pravu političku nameru. Pazite sad. Vlada rebalans usvaja 20. avgusta. Dan kasnije ulazi u proceduru. Sedimo ovde 24. i 25. na vanrednoj sednici Skupštine, razgovaramo o njemu. Milijardu evra se isplaćuje sredinom septembra, a onda izbori sredinom oktobra. 
	Gospodine Mali, vi to zovete brigom, svetski ekonomisti, akademski, koji se vrlo detaljno bave ovom oblašću to nazivaju makroekonomski populizam, a to su i Dorbuš i Edvards i Alesina i Nordhaus. Treba da se čita, gospodine Mali, malo literatura da se ovakve greške ne bi pravile. 
	Gospodin Mali evo danas ponovo pominje primer Danske i govori kako u zemljama Evrope takođe su ovakvi primeri socijalne pomoći davani pred izbore. Jeste, Orban je davao, pa je pao sa vlasti. 
	Gospodine Mali, ali imate problem i sa Danskom. Premijerka Danske 26. februara je ušetala u Parlament Danske sa dve tačke dnevnog reda – pomoć za građane i raspisivanje vanrednih izbora. Nadala se da će tako da podstakne svoj izborni rezultat. Znate šta se desilo? I javnost i opozicija i slobodni mediji su jasno pročitali nameru danske premijerke i taj paket pomoći nazvali znate kako? Izborna slanina. 

	Znate šta je rezultat danske premijerke na tim izborima? Zbog toga što su slobodni mediji, kojih u Srbiji nema, nego učestvuju u vašem putujućem cirkusu koji ide po Srbiji i gleda one mučene ljude, koje ste vi zaboravili 10 godina, da im vi sada rešavate pred izbore probleme. Oni su javni raskrinkali socijaldemokrate u Danskoj i socijaldemokrate u Danskoj su nakon tog paketa pomoći, gospodine Mali, zabeležili najgori izborni rezultat u 130 godina istorije te stranke.
	Tako da, gospodine Mali, sledeći put, molim vas, kada budete hteli nešto da nam kažete, punu istinu da nam kažete.
	Pošto nemamo vremena, Dule mora da priča, još jedanput ću se vratiti na brigu. Ovaj novac koji delite penzionerima, zaista jeste pomoć i njima taj novac znači. Penzije u Srbiji su jako male, penzije u Srbiji nisu dovoljne da se dostojanstveno živi, mi to svi znamo. Rizik od siromaštva penzionera je 40% ukoliko osoba živi sama, to je katastrofalan rezultat i ta pomoć, kažem još jedanput, znači. Ali, šta je istina? Vi ćete tu pomoć isplatiti u septembru, a onda će se oni u oktobru vratiti svojoj staroj penziji, svom starom domu zdravlja, svojim starim lekovima, svojim starim listama čekanja, na kojima se i po šest godina čeka na operaciju kolena. 
	Gospodine Mali, jednokratna pomoć nije briga, to je vrlo jasno, vaš politički populizam pred izbore. Prava pomoć je da se svaki dan predano borite, poboljšate životni standard građana i da pomognete zaista kako penzioneri u ovoj zemlji žive. Ovako, vi pravite svoj izborni plakat na ranjivosti najosetljivije i ekonomski najugroženije grupe, što je težak politički nemoral. Hvala vam.
	PREDSEDNIK: Reč ima ministar finansija, Siniša Mali. Izvolite.
	SINIŠA MALI: Hvala puno.
	Poštovani građani Srbije, uvaženi narodni poslanici, pa da odgovorim na ovih nekoliko komentara narodnog poslanika, samo je interesantno kako je došao do 55 milijardi evra BDP-a. Reći ću vam kako je to uradio? Verovatno je uzeo svojih, u vreme Dragana Đilasa, dakle ovog njegovog šefa i ovog koji sedi iza njega, koji je vodio finansije u to vreme, uzeo je svoj nominalni BDP od 35 milijardi, pa dodao realne stope rasta da bi došao do 55 milijardi. Pa, majstore kako si to uspeo? Što nisi uzeo onda realni BDP, iz tog vremena, iz 2012. godine, koji je onda verovatno negde 12 do 15 milijardi, pa na to dodao realne stope rasta. 
	Prosto neverovatno kako ljudi ne znaju, ali hoće da ispadnu pametni, da se bore i da se prave da znaju i razumeju cifre itd. Znači, majstor pobrkao i realne i nominalne stope, došao do 55 milijardi. Pogledajte ljudi, „Eurostat“, dakle ono što gleda cela Evropa, gleda ceo svet, sve lepo piše tamo, a ne vredi kada neko hoće da se napravi pametan i onda napravi takvu katastrofalnu grešku. Dakle, jedino moje objašnjenje, možda sam i pogrešio, da je na svoj nominalni BDP od 35 milijardi dodao realne stope rasta, pobrkao i kruške i jabuke i žabe i sve ostalo, ali nije ni važno. Dakle, to dovoljno govori o njegovoj politici. 
	Poštovani građani Srbije, ta politika, samo da vas vratim u vreme kada je njegova poslanička grupa, njegov šef i ostali koji su tu oko njega, vodili Srbiju i oni pričaju o nekom BDP i nekim stopama rasta. Znate, koliki je BDP „per kapita“ po glavi stanovnika bio u njihovo vreme - 4800 dolara, a znate koliko je danas - 14600 dolara. Četiri hiljade i osamsto i 14600, pa ne znam šta je veće, jedno ili drugo? 
	Kaže - vi treba da pravite politiku koja je takva da je usmerena ka dobrobiti građana, pogotovo onima sa najnižim primanjima. Pazi, govori osoba čiji je šef u njegovo vreme, dok je vladao Srbijom, ne samo što je strpao sebi u džep 619 miliona evra, hajd to obaška, nego što je 25,9% ljudi u Srbiji bilo nezaposleno, svaki četvrti u Srbiji je bio nezaposlen. Stopa nezaposlenosti je, poštovani građani Srbije, 25,9%. 

Danas je 8,9% samo da znate, nikada niža, ali u njegovo vreme 25,9% e tada je pokazao neviđenu brigu. A ti koji su bili srećni da imaju posao imali su prosečnu zaradu 330 evra, a oni koji su bili na minimalcu, imali su minimalac 15.700 dinara. Od 1. januara naredne godine minimalna zarada u Srbiji preko 70 hiljada dinara, dakle 600 evra. Prosečna zarada, malo pre sam vam pročitao preko 1000 evra u Srbiji već mesecima unazad. 
	Da vas podsetim, takođe u vreme ovog uvaženog narodnog poslanika i njegove grupe u ovom njegovom klubu, šta je već, kako se zove, partiji. Dakle, rast BDP-a minus 0,4 2011. godine, ako se ne varam, minus 0,4. Kaže sada, eto vi ste 3,6 rastete, biće 3,3 možda ove godine. Pa, šta je veće, naših 3,3 ili vaših minus 0,4. Ne dao Bog ljudi da se mi vratimo u vreme vaše vladavine. Ne dao Bog.
	Da vas podsetim takođe, to je vreme kada je devizni kurs sa 80  otišao na 120. Dakle, to je bilo vreme devalvacije dinara i to nikada veće i nikada gore, navodno je kao bila nekakva kriza, a nije bilo nikakve krize. Ne, nego ljudi, vi ste stavili vaš privatni interes, interes svih vaših tajkuna na prvo mesto, zarad i na račun građana Srbije. Zato je 2012. godine u junu mesecu, podsetiću vas, uvaženi narodni poslaniče, vi ste na računu budžeta ostavili oko 70 miliona evra, samo tog meseca trebalo je za isplatu penzija 370. Pa, vi niste imali ni da isplatite penzije tog meseca. A penzija da znate, u to vreme je bila 202 evra, sada 486 evra. 
	Pa, čekajte, kakva je to briga bila za ljude i prema ljudima sa vaše strane da bi sada vi imali kredibilitet i spočitavali nama kako mi to brigu vodimo. Mi vodimo veoma ozbiljnu ekonomsku politiku. Najvažniji pokazatelj toga za one koji se bave ekonomijom je investicioni kreditni rejting gde smo jedina zemlja u regionu, jedina zemlja koja je kandidat za punopravno članstvo u EU koja ima investicioni kreditni rejting i to vam je najvažniji pokazatelj. Pročitajte malo šta piše tu, jeste na engleskom, ali nije važno, snaći ćete se. 
	U svakom slučaju, naša politika koja je usmerena prema brizi, prema ljudima, poštovani građani Srbije, idemo sa jednokratnom isplatom, ne radimo to prvi put, od 2020. godine pokazali smo konzistentnost, odgovorno vodili ekonomsku politiku, ekonomija nam je rasla, ulagali u puteve, brze saobraćajnice, brze pruge, ulagali u bolnice, ulagali u porast plata, porast penzija, porast minimalne zarade, tako ćemo i sada da uradimo. 
	A meni je važno da vidite ovi koji su nekada vladali Srbijom su upravo protiv toga da se vama isplati novac i da vi koliko je moguće, da zajedno sa vama ublažimo te negativne posledice ove energetske krize. 
	U svakom slučaju mi sa našom politikom nastavljamo. Isplata je, kao što sam najavio svim našim penzionerima, svim onima koji primaju novčanu socijalnu pomoć, svim onima koji primaju dečiji dodatak, svima onima koji primaju borački dodatak i borci. Isplata će biti 14. septembra kao što smo i obećali i mi od tog obećanja odustati nećemo. Hvala vam.
	PREDSEDNIK: Gospodine Mitroviću, imate vaša dva minuta.
	PEĐA MITROVIĆ: Gospodine Mali, duže ste vi bili u vlasti bivši nego ja, pošto ja nisam proveo nijedan dan u toj vlasti, ali nema veze, to su činjenice.
	Gospodine Mali, ovaj grafikon, pogledajte inflacija u Srbiji. Pošto pričate o nominalnim veličinama, nominalnim platama. Srbija i inflacija, zemlje centralno istočne Evrope od 2016. godine do 2026. godine. Prva, gospodine Mali. Te nominalne veličine, prevedite na realne, pa kažite građanima pravu istinu, a nemojte da se skrivate iza te mimikrije. 

	Gospodine Mali, drugi grafikon, stopa rasta Srbije, kumulativni rast 2013-2026. godine. Pogledajte gde ste? Na sredini, gospodine Mali, ne šampion rasta, na srediti. Znate koliki je kumulativni rast privrede? Četrdeset posto, kojih tri puta, gospodine Mali, toliko i hvala vam.
	PREDSEDNIK: Ministar Mali.
	SINIŠA MALI: Pola vas nisam razumeo šta ste rekli, ali nije ni važno.
	Dakle, ja na vlasti za razliku od vaših tajkuna nisam bio nikada, dakle, nikada nisam ni vodio neku partiju niti sam bio neka važna politička figura, tako to kada dođe do priče o rezultatima, avion da izbacujete, neke nebuloze, laži i vređanje, to je na kraju krajeva primer vaše politike.
	Kada pogledate od 2013. godine do 2026. godine stopu rasta, samo se setite kroz šta smo morali da prođemo tokom fiskalne konsolidacije od 2014. godine do 2017. godine, upravo zahvaljujući neodgovornoj politici ljudi koji vode vašu stranku, upravo zahvaljujući njima. A kada pogledate stope rasta od 2018. godine, prva godina nakon fiskalne konsolidacije, nakon toga što smo spasili Srbiju od ambisa do kojeg ste nas vi doveli, e tada pogledajte Srbija je četvrta ili peta po stopi rasta, realno, nominalno kako god hoćete u celoj Evropi i to se računa. Hvala puno.
	PREDSEDNIK: Hvala vam.
	Gospodine Mitroviću, nemojte molim vas. Dakle, nema osnova jer i ovih prvih dva minuta sam vam dala zato što je očigledno bilo do debate sada, a sad da ja vas puštam tu da se vi raspravljate ceo dan, na kraju krajeva, imate tu još vremena grupe. Jeste rasprava u skladu sa Poslovnikom o radu.
	Radomir Lazović po Poslovniku. 

16/1	JD/MP	12.30 – 12.40

	RADOMIR LAZOVIĆ: Ako je u skladu sa Poslovnikom imao bih ja nešto o tom Poslovniku da kažem. Prethodno je moj kolega Aleksandar Ivanović govorio o tome za potrebe sazivanja ovih brzinskih sednica. Vi ste rekli da je ona sazvana zbog …
	PREDSEDNIK: Koji član Poslovnika?
	RADOMIR LAZOVIĆ: Član 100. Polaka, doći ćemo i do toga, imam cela dva minuta. Član 100.
	PREDSEDNIK: Ne možete doći do toga, morate prvo da kažete koji član, pa onda.
	RADOMIR LAZOVIĆ: Član 100. koji zloupotrebljavate iznova i iznova.
	PREDSEDNIK: Recite sada šta je prekršaj.
	RADOMIR LAZOVIĆ: Evo, prekršaj je o tome što dajete objašnjenja koja nisu u objašnjenju ove sednice. 
	Dakle, ja nemam ništa protiv da vi tumačite šta god hoćete, ali siđite dole, pa govorite i objašnjavajte.
	Znači, ono što treba da objasnite jeste, kako vam svaka sednica koju vanredno, brže nego što bi trebalo prema Poslovniku zakazujete iznosi objašnjenje. Objašnjenje vam je zbog potrebe da se što pre razmotri predlog akata.
	PREDSEDNIK: Dobro.
	Bila sam široke ruke. Dobili ste bez ikakvog osnova povredu Poslovnika. Žalili ste se na povredu Poslovnika na nešto što se desilo pre 15 minuta. 
	(Radomir Lazović: Mora čovek da proveri.)
	Mora čovek da proveri. 
	(Radomir Lazović: Tako je.)
	Pa, dobro se niste javili za tri dana. Pa, jednako je po Poslovniku da li je posle 15 minuta ili tri sata. Ajde dobro, uozbiljite se, molim vas. 
	Reč ima Jasmina Obradović.
	JASMINA OBRADOVIĆ: Pre nego što kažem bilo šta o rebalansu budžeta, o tome želim da govorim, želim da se zahvalim gospodinu ministru Siniši Malom na iscrpnom odgovoru koji je dao mom kolegi poslaniku.
	Isto tako, poštovani ministre sigurno ste čuli, ako niste evo ja ću vam reći ili ću vas podsetiti kako naš narod kaže – slepom crtati, gluvom pevati, zaludan posao. Ja vam se ja zahvaljujem u ime onih građana koji su pratili i slušali vaš odgovor koji je bio iscrpan, ali uz to i jednostavan i iz njega su mogli da zaključe kuda ide politika ove države. 
	Sada ću se vratiti na dnevni red. Pre svega, pozdravljam uvaženu predsednicu i poštovane građane.
	Pred nama je rebalans budžeta za 2026. godinu koji predstavlja odgovor na potrebe i prioritete naše države, a time i naših građana. Znamo da se budžet tokom godine prilagođava stvarnim potrebama, a sredstva se usmeravaju tamo gde mogu da daju najbolji efekat, pre svega da obezbede stabilan i efikasan razvoj države.
	Podsećanja, a istine radi, mi smo od zemlje sa ogromnim ekonomskim problemima došli do zemlje koja može istovremeno da povećava primanja građana i ulaže u kapitalne projekte, a pri tom čuva javni dug na održivom nivou. Ko bi to želeo da zaustavi, sa kojim ciljem i u čijem interesu? Srbija ne sme i neće stati zbog blokada i blokadera, zbog njihovog cilja da se na vlast dođe kako tako, želja bez izbora, ali neće im se ostvariti zato što će morati da izađu na birališta.
	Ne sme da se stane zbog onih koji misle da je rušenje lakše od izgradnje. Građani žele da rade, da školuju decu, da se leče, da imaju sigurnu platu i sigurnu penziju. Zato ne glasamo samo za brojeve, glasamo za to da li Srbija nastavlja putem 

razvoja ili će neko pokušati da je vrati u vreme neizvesnosti, a to niko od nas ne želi. Ja ću glasati za ovaj rebalans i zato što verujem da je odgovorna politika ona koja ima rezultate, čuva javne finansije i ne zaboravlja običnog čoveka. 
	Glasaću i zato što želim da Srbija nastavi da raste, da nastavi da gradi i radi, da nastavi da pomaže svojim građanima i da bez obzira na sve političke pritiske i blokade ide napred. 
	Poštovani građani, iskoristiću ovo obraćanje da se osvrnem, tačnije da podsetim sve vas i sve nas u ovoj sali na ružnu sliku koja je poslata 4. marta 2025. godine upravo sa ovog mesta, a tog dana ovde je reč zamenjena pirotehnikom, biber sprejom i ko zna čime, sve. Tada smo ja i moje dve koleginice povređene, bilo, ne ponovilo se. Nažalost, ponavlja se, preselilo se na ulicu, pa dobismo ubrzo nakon toga 15. mart, Vidovdan, nasilje i blokade iz dana u dan.  
	Ne govorim ja ovo da bi produbila podele, već da ukažem na posledice bahatog ponašanja neodgovornih ljudi, a posledice trpe svi građani. Nikada neću razumeti politiku nasilja. Kome nasilje može doneti dobro. Ja ću se i dalje zalagati za politiku razuma, dijaloga i tolerancije, a to je politika Srpske napredne stranke i predsednika Aleksandra Vučića.
	Podele, mržnja i nasilje nisu put kojim želimo i treba da idemo. Mi želimo ujedinjenu Srbiju. U to ime, živela Srbija!
	PREDSEDNIK: Hvala vam.
	Reč ima narodna poslanica Minela Kalender.
	Izvolite.
	MINELA KALENDER: Hvala, predsedavajuća.
	Koleginice i kolege narodni poslanici, članovi Vlade, kada pogledamo zakonske predloge koji predlažu Vlada i poslanici vladajuće većine možemo prilično jasno videti koja pitanja vlast prepoznaje kao prioritet, a koja ostaju na margini. Mi u tim predlozima još uvek ne vidimo dovoljno razumevanja za položaj Bošnjaka i za probleme sa kojima se građani Sandžaka svakodnevno suočavaju. 
	Kod izmena zakona o sudijama ostaje pitanje kako se zakonsko načelo odgovarajuće zastupljenosti dosledno primenjuje kada je reč o zastupljenosti Bošnjaka u sudovima, posebno na području Sandžaka. 
	Kod propisa o javnim medijskim servisima ostaje pitanje stabilnog finansiranja, programskog sadržaja na Bosanskom jeziku i jezicima drugih nacionalnih manjina.
	Kod poreskih i budžetskih propisa ostaje i dalje nedovoljno prepoznavanje uslova u kojima rade poljoprivrednici, mali privrednici i ljudi koji pokušavaju da razviju posao u nerazvijeni opštinama.
	Kada se isti problem pojavljuje u pravosuđu, medijskoj politici, poreskim rešenjima i budžetu, onda više ne govorimo o nekoliko odvojenih propusta, govorimo o tome kako vlast određuje svoje prioritete. Budžet je na kraju najjasnija slika prioriteta jedne Vlade. 
	Kada pogledamo ovaj budžet teško možemo prepoznati šta se u Sandžaku u narednom periodu namerava suštinski unaprediti. Da li će građani Sjenice i stanovnici Pešteri imati sigurnije vodosnabdevanje? Da li će putevi elektroenergetske mreže, škole i zdravstvene ustanove biti bolji? Da li će privrednik ili mali preduzetnik imati više mogućnosti da živi od svog rada, a mladi više razloga da svoju budućnost planiraju u Sandžaku? 

	To je prava mera svakog ulaganja. Da li se njime unapređuju uslovi života ljudi? Ne sporimo značajne projekte koji se realizuju i svaki projekat koji građanima unapređuju uslove života treba podržati, ali pojedinačne investicije same po sebi ne čine razvojnu politiku. O ozbiljnoj razvojnoj politici možemo govoriti tek kada se iz budžeta vidi pravac, kontinuitet i rezultat, kada znamo šta će se za nekoliko godina u Novom Pazaru, Sjenici, Tutinu, Prijepolju, Priboju i Novoj Varoši biti bolje nego danas. Sandžak ne može biti prostor u kome se interveniše tek kada problem postane hitan.

	Nerazvijenim opštinama nije dovoljna privremena pomoć, potrebna je politika kojom će se planski smanjivati razvojni zaostatak, ulagati u infrastrukturu, obrazovanje, zdravstvo, privredu i stvarati uslovi da ljudi ostanu da žive ovde.
	Za nas se ravnopravnost Bošnjaka ne završava time što je neko pravo zapisano samo u zakonu, ono mora biti vidljivo u institucijama, razvojne mogućnosti i kvalitet života ljudi u Sandžaku. Bošnjaci nisu privremena politička tema. Oni su narod koji je u Sandžaku opstao kroz brojna iskušenja i osporavanja. I za svaku buduću Vladu, nadam se odgovornu, ta činjenica mora biti polazište za politiku ravnopravnosti, poverenja i zajedničkog razvoja. Hvala.
	PREDSEDNIK: Hvala vama zaista na izuzetno korektnom govoru i konstruktivnoj kritici.
	Sledeći govornik je Marijan Rističević. Izvolite.
	MARIJAN RISTIČEVIĆ: Dame i gospodo narodni poslanici, kad smo već kod ravnopravnosti, ima malo ravnopravnijih građana u Republici Srbiji, pa, recimo, nečiji glas vredi 35% više nego moj. Ali, bože moj, ti isti smatraju da nisu ravnopravni, odnosno da su manje ravnopravni.
	Dame i gospodo, mi smo 2012. godine zatekli potpuno razvaljenu državu, ekonomski i vojno nemoćnu, bez ikakvih šansi za tadašnje i buduće generacije. Meni je bila čast da ovih 14 godina učestvujem u obnavljanju države Srbije, njene ekonomije, njene ekonomske i vojne moći. To ću reći podacima.
	Meni je žao što jedan pendžetirani obraz, koji je ovde govorio o kajmaku, oni su stalno skidali kajmak dok su mogli, nije trenutno prisutan, pa da mu kažem da je, recimo, but 2012. godine, svinjski but, koštao negde između 500 i 600 dinara a sada je negde 700, da je hleb bio 48 a sada 65 dinara, pa mesa i hleba, to je već nešto što pokazuje da plate koje su tri puta veće i te kako utiču na standard građana.
	Počeću i od automobila. Trenutno Srbija ima, nažalost, 600 hiljada stanovnika manje nego što je imala 2012. godine, zapamtite. Imali smo 600 hiljada stanovnika više u njihovo vreme ili 600 hiljada poreskih obveznika više u njihovo vreme nego što imamo sada. Recimo, broj automobila, kažu da je narodu daleko lošije, bio je manji za 700 hiljada, iako je broj građana za 600 hiljada bio viši. To nedvosmisleno pokazuje da građani imaju određeni standard, čim mogu da nabave i kupe više automobila, a to svakako možete da vidite na putevima. To svakako možete da vidite i po broju građana koji letuju i koji putuju tim automobilima u Crnu Goru, Grčku, Bugarsku itd. 
	Sigurno je da je BDP za ovih 14 godina skočio tri puta, to je više nego tačno. Takođe je tačno da su plate skočile tri puta. Fond plata, ukupni godišnji fond plata je bio 2012. godine oko šest milijardi evra. Znači, cele godine, 2012. godine, ukupan broj neto plata zaposlenih je iznosio negde šest milijardi. Danas je to 28 milijardi. Šta se moglo onda kupiti za šest milijardi a sad da vidimo šta građani mogu da kupe za 28 milijardi.
	Naravno, građani sad i obimnije mogu da finansiraju svoju državu pa, recimo, za razliku od njih koji su 2012. godine ukupno u budžetu imali 840 milijardi, sada je budžet gotovo 2.900 milijardi, što pokazuje da je ova država ekonomski napredovala, da njena ekonomija može da isporuči novac, odnosno da je njena ekonomija uticala, recimo, i da bude vojska snažnija nego što je bila 2012. godine, kada je gotovo bila ne neutralna nego neutralisana.
	Dame i gospodo narodni poslanici, nije pendžetirani obraz tu pa da ga pitam šta je bilo sa onih 550 hiljada otpuštenih, da li su oni imali pravo na kajmak, na paradajz, na sireve i na ono sve što je nabrajao da je nešto poskupelo u ovom periodu? 

Dakle, šta je bilo sa 550 hiljada ljudi koji nisu dobijali novac, šta je bilo sa 26% nezaposlenih? Sada je to negde manje od 9%.
	Dakle, svi ekonomski pokazatelji kažu da ova država napreduje i da tu nema neke prevelike neizvesnosti, sem pokušaja da je sruše spolja, odnosno da zaustave njen ekonomski napredak, da se ovi nekadašnji opet dovedu na vlast i da nastave da upropaštavaju ovu državu, odnosno da upropaste ovo što smo stekli.
	Dame i gospodo, govore o javnom dugu. Javni dug je u njihovo vreme bio 56% u odnosu na BDP. Sada je javni dug ispod 45%. Dakle, i u tom smislu je ova vlada uspešnija. Jeste tačno da je zadužena 23-24 milijarde više nego što je bila 2012. godi-ne, ali devizne rezerve su porasle na 30,6 milijarde. U deviznim rezervama, za razliku od njihovih koje su bile negde od 9 do 10 milijarde, samo u deviznim rezervama postoji novac, pa ne daj bože da dođu na vlast, mogu da iskoriste novac koji smo zaradili, više od deviznih rezervi. Zlatne su negde 54 tone, zatekli 14 tona, dakle negde od 6 do 7 milijardi samo zlatne rezerve. Znači, iz deviznih rezervi uzmu, vrate dug koji je bio naš i bože moj, još u budžetu, odnosno na računu Vlade ima negde 5 do 6 milijardi. Znači, ukoliko nam prigovaraju na zaduženosti, eto taj novac koji smo zadužili imamo na deviznim rezervama i na računu Vlade, čak i nešto više. To znači da smo svojim radom i svojim novcem napravili puteve, škole, bolnice itd. i da je to uspeh ove vladajuće većine.
	Što se poljoprivrede tiče, podsticaji su 2012. godine bili 19,9 milijardi dinara a sada su 128 milijardi sa novcem za gorivo koje daje Ministarstvo finansija. Znači, šest i po puta su veći podsticaji u poljoprivredi nego što su bili zatečeni 2012. godine. Nije problem tog novca, u zadnje tri godine smo za poljoprivredu izdvojili preko tri milijarde evra podsticaja, problem je što nam stalno prave neku socijalnu frku i blokiraju puteve i taj novac koji dobijamo od Ministarstva finansija za poljoprivredu ne upotrebljavamo na pravi način u korist investicija, u korist uvećanja BDP-a iz poljoprivrede, zato što oni podržavaju blokadere koji blokiraju puteve i traže novac isključivo za biljnu proizvodnju, a naš predlog na Odboru za poljoprivredu je da vežemo hektare za uslovna grla, za povrtarstvo i voćarstvo i da na takav način podsticaji budu još izdašniji, ali da budu u korist rasta vrednosti poljoprivredne proizvodnje. 
	Dakle, dame i gospodo narodni poslanici, pre svega se obraćam biračima, biračima koji su već zastrašeni njihovim programom – oni će da priznaju Kosovo, oni će da BiH pretvore, maltene, u muslimansku državu, da eliminišu Republiku Srpsku, oni će da proglase srpski narod genocidnim, dakle, na takav način su zastrašili birače, pre svega oni koji dolaze proterani i prognani iz Krajine, sa Kosova, iz BiH, posebno iz Federacije, tako da nema šanse da takvi ljudi poklone njima poverenje, a realizacija tog programa ide na način – vešaćemo, ubićemo, jahaćemo ko sa nama neće i to je njihov program i način na koji taj program pokušavaju da realizuju. 
	Ono na šta oni idu je pobuna protiv navodne izborne krađe i zato se obraćam biračima. Dakle, da svi kao jedan koji smo se ujedinili oko toga da očuvamo državu, jer će konflikt na izborima biti onih koji čuvaju državu, a to je vladajuća većina i onih koji ruše državu, to su oni nesrećnici prekoputa nas. Dakle, u tom slučaju mi koji želimo da odbranimo državu i njeno pravo da postoji treba da se okupimo i što ubedljivije porazimo ove preko i da na takav način obesmislimo njihove tvrdnje o navodnoj izbornoj krađi. 
	Pozivam građane da ujedinjeni narod i ujedinjena država pobedi ove preko. Srbija pobeđuje! Živela Srbija!. 
	PREDSEDNIK: Hvala vam. 
	Po Poslovniku, Dalibor Jekić. Izvolite.  
18/1	TĐ/JG		12.50 – 13.00

	DALIBOR JEKIĆ: Poštovana predsedavajuća, reklamiram član 107. Govornik se uvredljivo izrazio u svom izlaganju, vi ga niste opomenuli. Nazvao je sve kolege prekoputa nesrećnicima. Ja neću ništa reći, samo ću reći građanima – pogledajte Marijana Rističevića i sve je dovoljno.
	PREDSEDNIK: Da li želite da se izjasnimo? Ne? 
	Nije vam smetalo juče kada su rekli da smo izdajnici. Aha, znači lepše je reći nekome, lepše je nekome reći da je izdajnik, nego da je nesrećnih ili su to vaši dupli standardi kojih se ne stidite. Lepo. Molim, šta da priđem? 
	(Rastislav Dinić: Siđite dole, pa se javite za reč.)
	Pa znate ne mogu iz klupe narodnog poslanika da obavljam funkciju predsednika Narodne skupštine, a onda da ne obavljam funkciju predsednika Narodne skupštine. Je l', gospodine Diniću, to vam je rešenje? Pa to kada bude vaša anarhija, pa nećemo imati ni institucije, ni predsednika, ni poslanike, ni ništa.
	Reč ima narodni poslanik Marijan Rističević, po Poslovniku.
	Izvolite.
	MARIJAN RISTIČEVIĆ: Član 106, 107. i 108. Vi vodite ovu sednicu. Ja samo kratko da kažem – ja sam srećan čovek, jer branim državu, branim Srbiju i njeno pravo da postoji.
	PREDSEDNIK: Hvala.
	E, tako to izgleda kada se zloupotrebljava Poslovnik.
	Da li želite da se izjasnimo? (Ne.)
	Dobro, hajmo sada da nastavimo.
	Reč ima narodni poslanik dr Emeše Uri.
	Izvolite.
	EMEŠE URI: Poštovana predsedavajuća, poštovani ministri, poštovane koleginice i kolege, kaže se da zdrav čovek ima hiljadu želja, a bolestan ima samo jednu želju da ozdravi. Ali i među bolesnima postoji pacijent koji je često posebno usamljen. To su ljudi koji imaju problem sa mentalnim zdravljem. Fizička bolest najčešće izaziva saosećanje. Ako neko doživi infarkt, šlog, slomi ruku, ima malignu bolest, porodica, prijatelji i kolege uglavnom žale i žele da mu pomogne. Mentalnu bolest, nažalost, još uvek često prate nerazumevanje, strah i stigma, a stigma ponekad znači udaljavanje od prijatelja, radnog mesta, pa čak i sopstvene porodice. 
	Zbog toga želim posebno da pozdravim napor Ministarstva zdravlja da izmenama i dopunama Zakona o zaštiti lica sa mentalnim smetnjama unapredi položaj osoba sa mentalnim smetnjama, zaštiti njihovo dostojanstvo i prava – posebno prava dece – unapredi individualni pristup i smanji restriktivne mere na najmanju moguću meru. Posebno podržavamo opredeljenje da se prevencija, nega, lečenje i rehabilitacija ostvaruju kroz sve nivoe zdravstvene zaštite, a jedna od najvažnijih tačaka je svakako primarna zdravstvena zaštita kadgod je to moguće. 
	Mislim da upravo ova odredba otvara mogućnost za jedan sledeći veoma važan korak, jer nije svaka psihička teškoća psihijatrijska bolest i nije svakom čoveku, koji ima problem i prolazi kroz psihičku krizu, potreban psihijatar. Dete koje je teško podnosi promene, adolescent u krizi, porodica koja prolazi kroz razvod, čovek koji je izgubio supružnika, majka nakon porođaja, usamljena starija osoba, negovatelj teško bolesnog člana porodice ili čovek izložen dugotrajnom stresu – svi oni mogu imati potrebu za stručnom podrškom, ali ne moraju svi postati psihijatrijski pacijenti.
	Između potpuno zdrave osobe i pacijenta kome je potrebno psihijatrijsko lečenje postoji veliki prostor za promociju mentalnog zdravlja, za prevenciju, za psihoedukaciju, za savetovanje, za individualni i grupni rad i podršku porodici. Zato 

mislim da destigmatizacija ne počinje tek na vratima psihijatrijske ustanove, o čemu jako puno pričamo, ona počinje mnogo ranije kada čovek može da potraži pomoć pre nego što njegov problem preraste u bolest. I da nam je takva pomoć potrebna pokazuju i podaci o potrošnji anksiolitičkih lekova, lekovi za smirenje imaju svoje mesto u lečenju pacijenata, ali njihovo propisivanje i ono treba da ima svoju indikaciju. Ali treba sebi da postavimo pitanje – da li je lek uvek jedini odgovor koji možemo ponudi čoveku? Recept ne može rešiti usamljenost, porodični konflikt, žalovanje, probleme u adolescenciji, niti dugotrajni socijalni stres. Nekad čoveku treba lek, ali nekad mu je potrebno da ga neko stručan sasluša na vreme, pomogne mu da razume šta mu se događa, da pruži podršku pre nego što problem postane bolest. 
	Zato pozdravljam što Ministarstvo planira zajedno sa primenom ovog zakona i razvoj lako dostupnih multidisciplinarnih savetovališta i timova za mentalno zdravlje u primarnoj zdravstvenoj zaštiti. Čoveka, a naročito čoveka sa zdravstvenim problemom, kadgod je to moguće ne bi trebalo izdvajati iz njegovog života, porodice, zajednice, već pomoć približiti mestu gde on živi. Ako želimo manje institucionalizacije, manje izolacije, manje restriktivnih mera, moramo istovremeno izgraditi alternativu. Alternativa zahteva kadar. Zato moramo razgovarati o kadrovskim normativima na psihijatrijskim odeljenjima. Humanija psihijatrija ne može se ostvariti samo zakonskim procedurama i normama. Čovek u akutnoj psihičkoj krizi zahteva vreme drugog čoveka. Ako želimo manje sputavanja, više razgovora, individualni pristup, uključivanje porodice, potrebni su nam psihijatri, ali i dovoljan broj medicinskih sestara, psihologa, socijalnih radnika, radnih terapeuta i drugih članova multidisciplinarnog tima. 
	Zbog svega navedenog posebno izdvajam i pozdravljam opredeljenje ministarstva da koristi savremene mogućnost, poput telemedicine kako bi se ublažio nedostatak stručnog kadra, posebno psihijatra, u manjim gradovima, opštim bolnicama, ruralnim sredinama i, na drugom kraju sistem, u domovima zdravlja. 
	Istovremeno bih napomenula da Srbija već školuje ljude čije znanje možda ne koristimo dovoljno, a to su diplomirane medicinske sestre koje završavaju četvorogodišnje akademske studije zdravstvene nege, i to je visokoobrazovan zdravstveni kadar kojem možemo dati veću ulogu u prevenciji, u organizovanim skrininzima, u zdravstvenom vaspitanju i radu sa hroničnim bolesnicima. Uz odgovarajuću dodatnu akreditovanu edukaciju, deo ovog kadra mogao bi biti uključen u promociju, prevenciju mentalnog zdravlja, psihoedukaciju, u grupni rad i u podršku vulnerabilnim grupama. 
	U Vojvodini već imamo ljude koji su završili dodatne univerzitetske programe mentalne higijene u Mađarskoj. Ne predlažemo da bilo ko preuzme ulogu psihijatra ili psihologa. Predlažemo da svako od obučenog kadra, stručnjaka radi ono za šta je obrazovan, da se psihijatrima i psiholozima omogući više vremena za pacijente kojima je njihova specijalistička i specifična pomoć zaista potrebna. 
	Tako da smatram da uz primenu ovog zakona treba razmotriti tri konkretna koraka. Treba preispitati i reorganizovati kadrovske normative u psihijatrijskim službama, telemedicina pomaže da nadoknadimo psihijatra na daljinu, ali samu medicinsku negu – ne, i zato treba preispitati broj medicinskih sestara i tehničara. 
	Drugo, razvoj savetovališta i multidisciplinarnih timova za mentalno zdravlje u domovima zdravlja predstavlja prvu dostupnu pomoć svakom građaninu, edukacija lekara na primaru za rad sa takvim ljudima je obavezan. 
	Treće, definisanje dodatnih kompetencija i akreditovanih edukacija za postojeći visokoobrazovani zdravstveni kadar koji može preuzeti deo preventivnog rada. 

	Ovo sve napominjem iz razloga što je dve trećine psihijatrijskih velikih bolnica na teritoriji AP Vojvodine. U njima jesu građani celi zemlje, ali na teritoriji Vojvodine su velike psihijatrijske bolnice i one vape za tim kadrom koji je neophodan, jer šta želimo da bude rezultat ovog zakona? Ne samo više pregleda, više dijagnoza, više lekova koje je potrebno prepisati pacijentu, čak ni jedino poboljšanje uslova bolničkog lečenja ozbiljnih psihijatrijskih stanja uz očuvanje dostojanstva čoveka koji se tamo nalazi. Mi želimo da svi naši građani imaju bolje mentalno zdravlje. Cilj savremene zaštite mentalnog zdravlja nije samo izlečiti bolest. Cilj je pomoći čoveku da sačuva svoje dostojanstvo, svoje odnose, svoje mesto u porodici, svoje mesto u društvu i da zbog problema sa mentalnim zdravljem nikada ne postane najusamljeniji među nama. 
	Zbog svega navedenog, SVM će u danu za glasanje podržati ovu izmenu i dopunu zakona. Hvala i želim vam dobro zdravlje. 
	PREDSEDNIK: Hvala vam.
	Sledeća je Danijela Nikolić. 
	Izvolite. 

	DANIJELA NIKOLIĆ: Zahvaljujem.
	Poštovana predsednice Narodne skupštine, poštovani predstavnici Vlade, uvažene koleginice i kolege narodni poslanici, poštovani građani Srbije, predloženim rebalansom budžeta pred nas smo stavili odgovore na mnoga važna pitanja, a to je kakvu Srbiju gradimo uprkos svim pritiscima i ukoliko smo sposobni i jaki da sačuvamo ekonomsku stabilnost i nastavimo razvoj i zaštitimo svakog našeg građanina. 
	Brojke koje danas razmatramo pokazuju da Srbija ima snagu da reaguje na promenjene okolnosti, da dodatno pomogne građanima i istovremeno nastavi kapitalne projekte. Zato rebalans budžeta za mene ima i mnogo šire značenje. Ekonomski jaka Srbija je politički samostalnija Srbija. Srbija koja ima stabilne javne finansije može više da uloži u svoje građane, zdravstvo, obrazovanje, infrastrukturu, porodicu i mlade. 
	Ali isto tako samo ekonomski snažna i politički stabilna Srbija može snažno i istrajno da bude uz svoj narod na Kosovu i Metohiji. I upravo zato danas govoreći o rebalansu budžeta ne mogu da govorim samo jezikom brojki, procenata i ekonomskih pokazatelja. Moram da govorim jezikom života, jezikom istine koja danas na Kosovu i Metohiji boli i krvari. Jer kada danas u Evropi u 21. veku izgovorimo reč sloboda moramo da se zapitamo šta ta reč znači našem narodu na Kosovu i Metohiji. Ako neko sumnja u težinu te reči neka pogleda ka Ibarskom Kolašinu. Najteži slučaj u poslednjih mesec dana, pošto u poslednjih pet godina imamo 800 etički motivisanih napada na Srbe, uključujući pucanje na srpsku decu jeste i brutalno prebijanje Nenada Raškovića iz sela Drena kod Zubinog Potoka. Pripadnici tzv. kosovske policije prema njegovom svedočenju upali su mu u porodičnu kuću i nakon pretresa ga fizički zlostavljali. Sliku njegovih leđa je , u stvari to je lice Aljbina Kurtija, video ceo svet, ali kazne za počinioce tog brutalnog zločina još uvek nema. Ako uniforma koja bi morala da garantuje bezbednost postane izvor straha, ako se čovek vezuje za drvo i tuče, onda imamo obavezu da pitamo – ko su ti ljudi koji u stvari štite Srbe? I još važnije ko će od njih odgovarati i da li će? Dok lekari evidentiraju povrede među našim ljudima postavlja se pitanje možda strašnije od svake političke izjave – ko je sledeći? 
	U Lipljanu na ogradu poseda crkve iz 14. veka okačene su zastave OVK ili UĆK i Albanije. To nije nikakva slučajnost niti bezazlena provokacija, već još jedna poruka Srbima da nisu poželjni na svojoj zemlji i u svojim svetinjama.
	Nedavno smo na Kosovu i Metohiji obeležili 23 godine od zločina u Goraždevcu, kada su ubijeni dvanaestogodišnji Panto Dakić i devetnaestogodišnji Ivan Jovović, dok je četvoro srpske dece i mladih ranjeno. Počinioci do danas nisu odgovarali. Dvadeset tri godine bez pravde za ubijenu srpsku decu predstavljaju strašnu sramotu međunarodne zajednice, ali svojim neradom i u skladu sa poverenim mandatima se ne stide. 
	Da ne govorim o optužnicama za ratne zločine u kojima su ljudi nasumično, bez ikakvih dokaza, optuženi za dela koja nisu počinili. Istovremeno, 562 Srba i nealbanaca i dalje se vode kao nestali, a Priština godina odbija zahteve Beograda za pretragu osam lokacija na Kosovu i Metohiji, na kojima se, prema saznanjima srpskih institucija, mogu nalaziti posmrtni ostaci Srba. Zato moramo da govorimo otvoreno. Ovo nisu izolovani incidenti. Hapšenja, prebijanja, upadi u naše kuće, pritisci na imovinu i provokacije prema našim svetinjama deo su politike Aljbina Kurtija, kojom se Srbima stvaraju nepodnošljivi usovi za život kako bi se zaplašili i proterali sa našeg Kosova i Metohije. 

	Predsednik Aleksandar Vučić zatražio je razgovor sa generalnim sekretarom NATO-a Markom Ruteom, a među ključnim temama u stvari biće most na Ibru i bezbednost našeg naroda. Srbija će jasno ukazati na Kurtijevu politiku pritisaka i zahtevati da KFOR ispuni svoj mandat i zaštiti naš narod. Mi ćemo se svim raspoloživim političkim, diplomatskim, institucionalnim sredstvima boriti za naš narod. Srbe na Kosovu i Metohiji nećemo ostaviti same i nećemo dozvoliti da ih bilo ko protera. Srbi imaju pravo da žive na svojoj zemlji, da čuvaju svoje kuće, svoju imovinu, svoju crkvu i svoje svetinje i Srbija i predsednik Aleksandar Vučić će biti uz njih uvek i bez izuzetka.
	Ali, nažalost i po ovom pitanju, evo, koliko i danas,  pitanju prvog reda, nacionalnom pitanju, nismo složni. Za mene i moje kolege iz moje poslaničke grupe i 90% srpskog naroda Kosovo i Metohija je nedeljiv deo Republike Srbije i tu se gleda patriotizam i to su patriote, ali očigledno za parlamentarnu opoziciju je, i to ste potvrdili, nezavisna država. Godinama sedim u ovoj sali i slušam najrazličitije govore predstavnika opozicije, slušam njihove kritike države, predsednika Aleksandra Vučića,  predstavnika Vlade, ali  ne mogu da se setim da sam od bilo koga od vas čula u jednom trenutku da ste sa toliko strasti, podignutog glasa stali u zaštitu makar jednog i jedinog Srbina na Kosovu i Metohiji. Ne mogu da se setim da ste pomenuli jednu srpsku porodicu koja živi pod pritiskom, jedno dete koje odrasta u strahu, jednog domaćina kome je ugrožena imovina, jednog uhapšenog ili pretučenog Srbina, ali zato ime Aljbina Kurtija vrlo dobro znate. 
	I ono što posebno zabrinjava jeste što se neretko stiče utisak da vam je veći politički problem u stvari Aleksandar Vučić, nego teror Aljbina Kurtija nad našim narodom na Kosovu i Metohiji. I dok se ovde, od strane vas, vodi borba protiv Aleksandra Vučića, na Kosovu i Metohiji srpski narod vodi borbu za svoj opstanak. 
	Za Srbe u severnom delu Kosovske Mitrovice, i sada se ponovo, naravno pokreće pitanje mosta, taj most u stvari ne predstavlja desetine metara nekakvog betona i asfalta, nego zapravo nosi sećanje, strah i iskustvo više od 2,5 decenije nestabilnosti. Danas se ponovo govori o njegovom otvaranju za vozila, dok se istovremeno grade novi mostovi preko Ibra i sve to predstavlja kao pitanje slobode  kretanja i povezivanja. Ali Srbi imaju pravo da pitaju gde je njihova sloboda. Sloboda kretanja nije samo mogućnost da automobil pređe preko mosta. Sloboda je kada Srbin može bez straha da pređe taj most. Sloboda je kada majka  ne razmišlja ko će joj zaustaviti dete. Sloboda je kada čovek može mirno da ode u svoju kuću, na posao, u bolnicu ili crkvu. Sloboda je kada uniforma predstavlja sigurnost, a ne strah. Zato most na Ibru nikada nije bio samo pitanje saobraćaja. Most na Ibru je pitanje poverenja, bezbednosti i opstanka. I nemojte od ljudi koji pamte šta se preko tog mosta i oko njega događalo tražiti da preko noći zaborave sopstveno iskustvo samo zato što je neko u Prištini odlučilo da je došlo vreme za novu političku demonstraciju sile.
	Ako želite most koji spaja ljude, prvo izgradite poverenje među ljudima, jer most od betona može se napraviti za nekoliko meseci, moste poverenja posle godina nasilja, hapšenja, jednostranih poteza i straha ne gradi se bagerima. 
	Za naš narod. Sram te bilo. Za naš narod sloboda sve češće postaje luksuz, a opstanak svakodnevni podvig. E, zato se dogodila Banjska. Upravo zbog svih ovih reči koje sam pročitala i na način na koji se obraćam građanima Srbije, upravo zbog te najskuplje reči sa kojom živi naš narod na Kosovu i Metohiji, koji nema slobodu se dogodila Banjska. I šta to tačno vama svima jasno? Zbog čega se dogodila Banjska? A 

naročito me zabrinjavaju oni koji su poreklom sa Kosova i Metohije, koji ceo svoj život žive u neslobodi na Kosovu i Metohiji. E, zato se dogodila Banjska. I ne mogu da shvatim da naše poginule heroje iz Banjske možete da stavite u rang terorista, možete da stavite one koji ubijaju našu decu, koji su klali našu decu, koji su palili naše crkve i kažete da su oni jednako ti teroristi. Da su oni isti što ih Hašim Tači, da su oni isti što i „žuta kuća“, da su oni isti što i Klečka i Adem Jašari. Sram da vas bude. Pa valjda ste, bre, neki Srbi. Valjda imate nečeg u sebi srpskog. Da stavite znak jednakosti između Banjske, Klečke, „žute kuće“ i Adema Jašarija i UĆK. 
	I danas, iz tog razloga podižem glas, ali moj glas bi trebao da bude uperen prema Njujorku i Briselu, ali, nažalost, mora da se odnosi na vas. Pokažite jednom jedinstvo. Dvadeset pet godina sam u politici. Dvadeset i pet godina tražim jedno kada je u pitanju pitanje prvog reda i nacionalni interes da pokažemo jedinstvo. 

	Razjedinjeni ne pomažete ni jednom Srbinu na Kosovu i Metohiji. I pomenite narod, za koji se samo pred kampanje borite. To je konstantna borba. Ja živim pitanje Kosova i Metohije od kada sam živa, od kada živim na Kosovu i Metohiji, 48 godina, a neki i duže. 
	Postavljam pitanje gospodi iz Brisela i Njujorka – dokle će biti i dokle ćete ćutati pred nasiljem nad našim narodom? Tražim i sa ovog mesta odgovorne od gospode iz Njujorka i Evropske unije i Brisela da konačno daju odgovor gde su odgovori za eksploziju autobusa „Niš ekspresa“ u Livadicama, gde su odgovorni za ubistvo 14 srpskih žetelaca u Starom Grackom? Koliko decenija treba da prođe da bi srpske žrtve dobile pravdu? Koliko zatvorenih istraga, izgubljenih dokaza i zaboravljenih predmeta je potrebno da bi neko konačno priznao da nekažnjivost proizvodi novo nasilje? 
	Ne tražimo privilegije. Ne tražimo da bilo ko bude protiv Albanaca. Tražimo samo ono što međunarodna zajednica svakodnevno propoveda čitavom svetu, a to je ista prava, iste standarde i istu pravdu za svakog čoveka. Jer, svaki put kada se pred nasiljem nad Srbima okrene glava ruši se kredibilitet međunarodnih institucija koje tvrde da štite ljudska prava i međunarodno pravo. Zato tražimo odgovornost. Ne osvetu, nego odgovornost. 
	Želim danas da se obratim i našim komšijama Albancima, za razliku od nekih ovde koji su se obratili Srbima na najpogrdniji način i koji u stvari unose nemir i hoće da zapale jedno novo žarište van teritorije Kosova i Metohije. Želim da pošaljem poruku mira svim Albancima koji se u stvari ne slažu sa politikom Aljbina Kurtija i onima koji u tišini svojih domova znaju šta je pravda, a šta nepravda. Znam da ima takvih ljudi, jer se svi, pre nego što postanemo pripadnici bilo kog naroda, rađamo kao ljudi. Ne dozvolite da se nasilje čini u vaše ime. Nasilje nad vašim komšijama Srbima nije vaša pobeda. To je poraz svakog čoveka koji želi da njegovo dete sutra živi bez mržnje. Politika osvete nikome nije donela budućnost. Ona samo proizvodi nove rovove između ljudi i ostavlja ih našoj deci u nasleđe. Zato dignite i vi glas protiv nepravde, bez obzira na to kome se ona čini. Jer, mir se ne gradi na tuđoj nesreći, niti se budućnost može graditi na strahu jednog naroda. 
	Našem narodu na Kosovu i Metohiji želim da kažem da vas vaša Republika Srbija nikada neće ostaviti. Upravo zbog vas vaša Srbija mora da bude još snažnija. Naš odgovor na pritiske ne sme biti slabija Srbija. Naš odgovor mora biti još razvijenija, još stabilnija, još uspešnija, još snažnija Srbija, Srbija koja razgovara sa svima, ali odluke donosi vodeći računa o sopstvenim državnim i nacionalnim interesima, Srbija koja ide ka Evropskoj uniji, ali ne ide pognute glave, Srbija koja želi kompromis, ali neće prihvatiti poniženje, Srbija koja čuva mir, ali neće ćutati pred nepravdom i Srbija koja nikada neće okrenuti glavu od svog naroda na Kosovu i Metohiji. 
	U tome je, poštovane kolege, veza između ekonomije i državne politike, jer bez snažne ekonomije nema ni snažne države. Bez stabilnih javnih finansija nema ozbiljne socijalne politike, nema novih puteva, bolnica i škola, nema podrške porodicama, nema većih ulaganja, ali nema ni dovoljno snažne države koja može da pomogne svom narodu onda kada mu je najpotrebnije. 
	Upravo zbog svega ovoga, Srbija mora da bude jaka. Zato predloženi rebalans budžeta, koji je danas pred nama, uvažene koleginice i kolege, nije samo zbir prihoda i rashoda, ovo je budžet ozbiljnosti, odgovornosti, ali i optimizma. Kreiran je tako da država može efikasno da odgovori i na očekivane i neočekivane izazove sa kojima se možemo suočiti. Mi smo, nažalost, mnogo puta naučili da izazovi za Srbiju ne dolaze uz najavu. Zato nam trebaju stabilne javne finansije. Zato nam treba rast. Zato nam 

trebaju investicije. Zato nam treba država koja ima ekonomsku snagu da zaštiti građane, pomogne porodice, ponavljam, gradi bolnice, škole i puteve, ali i da bude čvrst oslonac našem narodu na Kosovu i Metohiji. 
	Doživljavajući predlog Vlade kao predlog za sigurniju budućnost u danima i godinama i u godini pred nama, nemam dilemu da ga treba podržati, jer naš odgovor na svaki pritisak mora biti još snažnija Srbija. Srbija koja ima dovoljno snage da kaže – razgovaraćemo, dovoljno mudrosti da kaže – čuvaćemo mir, ali i dovoljno dostojanstva da kaže – nećemo ćutati dok naš narod trpi. Jer, kada glasamo za ekonomsku stabilnosti Srbije, glasamo za njenu političku snagu. Kada ulažemo u Srbiju, jačamo njenu sposobnost da vodi samostalnu politiku, a kada jačamo Srbiju šaljemo možda i najvažniju poruku našem narodu – niste sami, Srbija je uz vas i Srbija će biti sve snažnija da bi mogla još snažnije da bude uz vas. Hvala vam. 
	PREDSEDNIK: Hvala.
	Gospodine Ivanoviću, javili ste se iz kog razloga? 
	(Bogdan Radovanović: Zato što sam…)
	Ne pričam sa vama, nego sa gospodinom Ivanovićem. Šta je vama? 
	(Bogdan Radovanović: Izvinjavam se, ništa vas nisam čuo.)
	Možda kada bi me slušali možda bi me čuli.
	(Aleksandar Ivanović: Replika zato što sam jedini koji je danas govorio o Banjskoj, možete da proverite, a onda na kvalifikaciju da treba da me je sramota…)
	Dakle, samo da pojasnim. Ne znam da li je Danijela razmišljala o tome ko je danas govorio o Banjskoj, nego ko je sveukupno uvek govorio o Banjskoj. Tako da, to zaista niste vi. Nadovezala se. 
	(Narodni poslanik Aleksandar Ivanović dobacuje s mesta.)
	A vi ste taj koji govori, vi ste taj koji predstavlja istinu i samo istinu i ništa osim istine. Ovde svih 249 narodnih poslanika onako, ali kad vi progovorite, mi svi vidimo sunce, onako dođe zrak istine do nas i sve saznamo. To je drugi put da mi to pričate.
	(Aleksandar Ivanović: Sada znam da vi imate taj sindrom koji praktikujete, ali…)
	Ne znam kakav sindrom ja imam, ali znam kakav vi imate. 
	Bogdan Radovanović.
	BOGDAN RADOVANOVIĆ: Poštovane građanke i građani Srbije, ključ predloženih izmena i dopuna Zakona o sudijama, Javnom tužilaštvu i Pravosudnoj akademiji je zapravo u sledećem. Ispit kojim se proveravaju stručnost i osposobljenost kandidata i kandidatkinja za sudije i tužioce više neće organizovati pravosudni saveti, dakle Visoki savet sudstva i Visoki savet tužilaštva, već će ga u potpunosti zameniti uverenje o završenoj obuci na akademiji. U ovom smislu misli se na Pravosudnu akademiju, premda meni, a pretpostavljam ne samo meni, kada čujem akademija i obuka prvo što mi padne na pamet jeste Akademija mladih lidera SNS-a, Kebare, Langure, Milice i ovi novokomponovani SNS „vona bi“ mladi lideri od 40 i plus godina.
	Sa druge strane, u glavi i pred očima mi se generiše fotografija Sunčice Misajlović, predsednice Užičkog osnovnog suda kako derneči, što bi se kod nas reklo, pošatrom na naprednjačkoj terevenci u Drežniku čekajući Vučića da mu udeli aplauz. Upravo je Sunčica Misajlović, koja je potpuno protivpravno odredila pritvor devetorice protestanata u Užicu, simbol nezavisnog sudstva u naprednjačkoj Srbiji, u kojoj je valjda postalo normalno i društvenog prihvatljivo da se zapali automobil tužiocu u Valjevu koji je samo radio profesionalno, savesno svoj posao, u skladu sa 

Ustavom i zakonom, onako kako bi trebalo i zbog toga mu je zapaljen automobil. To je automatski red alert, dakle alarm, jer su, naravno, morali da budu procesuirani i kriminalci koji su bliski Srpskoj naprednoj stranci, a taj red alert podrazumeva odgovor mafije, odnosno odgovor režima. Taj odgovor i ta poruka je nekad konjska glava u krevetu, nekad je zapaljen automobil. U svakom slučaju, obe poruke se čitaju na isti način – no, no, nisi ti izabran na funkciju tužioca da bi gonio naše, tj. režimske kriminalce. 
	Kad već govorimo o tužilaštvu, odnosno kad pričamo o tužilaštvu, ne mogu da ne spomenem jednu stvar koja je poprilično lična. Uskoro će punih deset meseci otkad zamalo nisam izgubio glavu i nisam ubijen tokom lokalnih izbora u Mionici. 

21/1	MT/CG		13.20 – 13.30			

	Tada sam ispred biračkog mesta gde sam bio akreditovani posmatrač štitio starijeg čoveka od šikane i napada paravojne i paramilitarne naprednjačke kohorte. Srećom mene su ti kriminalci, mafijaši, batinaši koji su bili potpuno do zuba naoružani i uniformisani fantomkama samo prebili, opljačkali i razbili glavu. Deset meseci tužiteljka OJT Mionica Marina Antonić ne da nije podigla optužni akt, optužnicu ili optužni predlog protiv tih kriminalaca, a tačno se zna 18 je to veče legitimisano u policiji, to nije ni polovina te paravojne formacije koja je defilovala sa onim malenim Rajkovićem taj dan. Zna se koliko ih je, četvorica iz Kosovske Mitrovice, četvorica iz Beograda, Obilića, Lazarevca, Uba naravno.
	Pola godine nakon toga kada sam otišao u Mionicu da se raspitam šta se dešava sa tim slučajem, saznao sam da nije ni formiran predmet. Potpuno konsterniran odlučio sam da ponovo podnesem krivičnu prijavu ovoga puta na zapisnik pred tužiteljkom iako je isto veče podneta krivična prijava i ja i moji punomoćnici smo je podneli. Tužiteljka se izgovarala time da ima mnogo posla i da je zatrpana predmetima.
	Da zaključim, simbol nezavisnog sudstva u naprednjačkoj Srbiji je Sunčica Misajlović predsednica užičkog Osnovnog suda koja derneči u selu Drežnik čekajući Godoa. Simbol samostalnog tužilaštva je zapaljen automobil tužioca Vujića iz Valjeva i Marina Antonić tužiteljka OJT Mionica koja ne procesuira režimske kriminalce i ubice punih deset meseci.
	Dakle, ukoliko želimo, a želimo da promenimo i poboljšamo ovo društvo neophodno je da konačno raskrstimo sa tim i takvim paternima i simbolima. Nužan preduslov za to jeste smena ovog gangsterskog režima, ove kriminalne vlasti koja je na konopcima grogirana u nok-daunu, potrebno je samo da joj zadamo onaj finalni nok-aut udarac, što će uslediti na sledećim izborima. Ja bih u tom cilju odavde poslao jednu kratku, jasnu lapidarnu poruku koja glasi – smrt fašizmu, studenti pobeđuju.
	PREDSEDNIK: Molim vas samo tiho.
	U delu se slažem sa vama da bi tužilaštvo i sudstvo moralo da bude mnogo, mnogo efikasnije. Evo naša koleginica Jasmina Obradović, prošlo je skoro godinu i po dana da ste pokušali da je ubijete ovde u sred Narodne skupštine Republike Srbije, pa još uvek niko nije odgovarao. Apsolutno se slažem da ljudi pokušavaju da ubiju druge ljude, a posebno žene, a posebno narodne poslanice moraju da odgovaraju.
	Narodni poslanik Marko Atlagić. Izvolite.
	MARKO ATLAGIĆ: Poštovana predsednice Narodne skupštine, poštovani članovi Vlade sa saradnicima, dame i gospodo narodni poslanici, uvaženi građani Republike Srbije, najpre dve rečenice povodom laži koje su na moje ime izrečene, ne samo na ovoj sednici, nego i na prošloj.
	Istina je da je ne primam nikakvu hrvatsku penziju. Istina je da sam proveo, moram ovo da demantujem, 23 godine radnog staža na području Republike Hrvatske i taj deo još ne primam, ali to je moja hajde da kažem zarada. Vodim spor sa organima Republike Srbije od 2017. godine povodom penzije.
	Penziju primam naših Srba 80.000 koji su nekada radili na području Republike Hrvatske. Šta gospodo blokaderi imate protiv 80.000 ljudi koji su krvavo zaradili svoj hleb? Da li ćete sa tim izaći na izbore sada? To povodom toga.
	Tačno je i to da moje ime i prezime u mom rodnom mestu postoje tri čoveka. Ovo što pišete preko mreža sve su laži, montirate to, mislite da me ućutkate. Nećete bre. Nije mogao Najs u Hagu, a nećete ni vi. To povodom toga. Ja vam ne zameram. Znate zašto? Prvo zbog toga što laži koje svakodnevno plasirate nisu 0,001% ono što plasirate svakodnevno na ime predsednika Vučića. To je zbog toga. Drugo, zbog toga što vi ništa u životu ne znate osim, vređati, lagati, prevariti, lupetati i krasti. To je jedino što znate.

	Sada poštovana predsednice nekoliko rečenica povodom rebalansa. Rebalansom su ukupni prihodi, kako vidimo, uvećani za 112 milijardi dinara, svi ekonomski parametri planiranim budžetom za 2026. godinu za prvih šest meseci su ostvareni, računajući na BDP, zaduživanjem, inflaciju, zaposlenost i drugi parametri.
	Šta to znači poštovani građani Srbije? To znači da imamo zdravu i dobru ekonomiju i da smo dobro raspolagali za ovih prvih šest meseci dobro radili. Gde bi nam bio kraj da nije ovih nesretnika preko nas blokadera koji su nam zabranjivali da idemo na svoja radna mesta, koji su zabranjivali da idemo u ovu Narodnu skupštinu na sednice, koji su nas ovde napadali.
	Zato smo ovih 112,45 milijardi viška raspodelili na podršku, odnosno pomoć građanima i na daljnja ulaganja u kapitalne investicije. To je jedan jedini razuman predlog koji je mogao da se desi.
	 Vi, gospodo, ova dva dana, juče i danas, stalno napadate nas, vladajuću većinu, da smo uništili, tobože, ekonomiju i Srbiju u celini. Pa, vi ste to radili. Evo, ja ću vam samo nekoliko parametara izneti. 
	Da li je tačno, pitam vas, gospodo blokaderi, da ste 2012. godine predali nam državu Srbiju koja je bila ekonomski, industrijski i infrastrukturno totalno devastirana? Da li je tačno ili ne? Ćutite. Pojela maca jezik.
	Drugo, da li je tačno, gospodo blokaderi, da ste nam državu Srbiju predali potpuno izolovanu u međunarodnim odnosima? Dabome da je tačno. 
	Da li je tačno da ste nam državu predali 2012. godine sa velikom stopom nezaposlenosti, 25,9%? Dabome da je tačno. Da li je tačno da ste nam državu Srbiju predali sa najvećom pljačkaškom privatizacijom u istoriji Evrope? Dabome da je tačno. 
	Da li tačno da ste nam državu i narod predali totalno satanizovanu? Dabome da je tačno.
	Da li je tačno da ste nam državu i narod predali sa najgorim zdravstvenim sistemom u Evropi? Čak nismo mogli stići na listu uopšte, nismo bili na listi u Evropi.
	Da li je  tačno da ste nam državu i narod predali sa totalnim uništenim školstvom? Vaš bivši ministar je rekao, doveo u Sremsku Mitrovicu, pod jedan, šator profesore i učenike i rekao, citiram: „gospodo učenici, vi od danas ocenjujete profesore, ne profesori vas“.	
	Da li je tačno da ste nam ostavili državu Srbiju sa najgorim sudstvom u Evropi. Dabome da jeste, da ne govorim o otpuštenih 736 sudija. Gle čuda, u istoriji sveta nezabeleženo, vi ste izabrali mrtvog čoveka za sudiju, Ljubišu Đurića iz Valjeva. I još Nata Mesarević, bivša predsednika kaže da je sa njim razgovarala. Pitajte je kako je razgovarala sa mrtvim čovekom.
	Dakle, onda zemlju na ivici finansijskog, evo ministar finansija je tu, na ivici finansijskog ambisa ostavili sve. Dolaskom Aleksandra Vučića i SNS, a posebno Aleksandra Vučića za predsednika Vlade i usvajanjem njegovog programa 2012. godine. To je bilo 9. avgusta, da vas podsetim. Taj program je bio najtemeljitiji, najsveobuhvatniji, najtransparentniji, najkonkretniji od svih prethodnih programa predsednika Vlada, počevši od Prote Mateje Nenadovića, pa do Aleksandra Vučića. On je preporodio sa tim programom Srbiju. Kasnije predsednici, programi predsednice Vlade Ane Brnabić i Vučevića su samo bili kontinuitet te Vlade.
	I na kraju da vam kažem, otkrijem prvi put u čemu je tajna velikog ekonomskog buma za ovih 10 godina Aleksandra Vučića i SNS. To sam pripremio da objavim za jedan međunarodni časopis, ali otkriću pre vama nego što on to objavi. U čemu je tajna? 

	Tajna će se dugo izučavati verujte, u udžbenicima ekonomije, ali je zasigurno jedno, da skratim, da je Aleksandar Vučić tvorac najsavremenije metodologije uspeha jedne zemlje koja je bila u ambisu, a onda doživela ekonomski bum, izučavaće se ta metodologija širom sveta. 
	Ona se zasniva, gospodo blokaderi, verovali ili ne, samo na jednim slovom, smeh je vidim malo. Ponavljam, zasniva se samo na jednim slovom, to slovo zove se I. Sada ću vam pokazati, pogledajte dobro, molim kamere da snime, prvo slovo I – ideje, drugo slovo I – institucije, treće slovo I – inovacije, četvrto slovo I – infrastruktura, peto slovo I – investicije, šesto slovo I – industrija, sedmo I – informacione tehnologije, osmo I – inteligencija veštačka, deveto I – identitet, ne evropski, nego nacionalni, deseto I – integracije i jedanaesto I – internacionalizam, a ne u onom tradicionalnom smislu, nema vremena da o tome govorim.  
	To je 11 puta slovo I, ta metodologija je će izučavati i to je rešenje, kako se može izaći iz krize, ali ono što je Aleksandar Vučić osigurao 2016. godine i ono danas što je osigurao, jeste da u parlamentu ima apsolutno većinu, vrednih, odgovornih ljudi i većinom odgovornih koji neće pokleknuti ni u momentu kada ste ih ovde napadali fizički. Dakle, to je ono što je bitno.
	Dalje, bitno je da dobru Vladu, pogotovo ministra finansija osigurava. Ovde pred vama sedi čovek koga stalno ste napadali, a to je naš ministar Mali, zapamtite dobro, on danas spada među tri najbolja ministra u Evropi. Mi danas imamo guvernera Jorgovanku Tabaković, koja spada, znate vi to ili se pravite da ne znate, među sedam najboljih guvernera u Evropi. I danas budite sretni što imamo predsednicu Skupštine Anu Brnabić koja je jedina slobodna predsednica parlamenta u Evropi, a naš predsednik jedini slobodni predsednik u Evropi. 	Mi, narodni poslanici, pa i vi gospodo blokaderi, jedni slobodni poslanici u Evropi.
	Dozvolite sada nekoliko rečenica vezano za tri tačke koje naš predsednik rekao da ćemo posebno voditi računa u budućnosti, među te tri tačke, odnosno tri, da ne kažemo problema, stoji i vaspitanje i obrazovanje. Dozvolite samo da kažem, da na polju prosvete kod nas danas, u Srbiji, bije se odsutna bitka Srbije i srpskog naroda i svih građana Srbije za budućnost. Zato je izuzetno važno kojim ćemo putem u ovoj reformi koju je predsednik najavio, a koju mi već sprovodimo, reformu vaspitanja i obrazovanja kojim ćemo putem poći, gde ćemo stići. 
	Imamo tri puta. Prvi je put svetosavski, to je put onoga koji je postavio temelj prosveti i književnosti. Taj temelj, zapamtite dobro poštovani građani, uvek je aktuelan i nikada ne zastareva, jer počiva na istini, na onome što je u samom korenu reči prosvete, a u korenu reči prosveta je svetlost, prosvećenje uma, a to znači obrazovanja i duše, a to znači vaspitanja. Dakle, dobro zapamtite poštovani građani ove reči.
	Na temelju tom, zidajući na njemu, postaćemo ponovo prosvećen evropski i svetski narod, deca će nam se tada vaspitavati i obrazovati u vrlinske, istinske, istinoljubive i čovekoljubive ličnosti i neće im biti potrebna neka obuka iz tolerancije i ljudskih prava koja nam netolerantno nameću oni koji misle da je svet počeo od njih. 
	Drugi put je Dositeja Obradovića, obradite pažnju, to je put čoveka koji je odbacio istinsku prosvetu svetosavsku, pa se uhvatio lakomisleno i površno zapadnog, navodnog prosvetiteljstva time je širom otvorio vrata svim kulturnim i ideološkim izmima, a to znači, kapitalizmu, liberalizmu, globalizmu, sekularizmu, individualizmu koji su nam sa zapada doneli naši beskorenjeni intelektualci kojima smo ontološki razgrađivani poslednjih 150 godina. Koliko je Dositejeva vera u lažnu 

humanističku prosvetu bila plitka i lakomislena i kolike su se opasnosti iza te naivnosti po sudbinu našeg srpskog naroda bile, genijalno i nepogrešivo je osetio naš Srbin, Petar Petrović Njegoš. Njegoš je upozoravao prosvetne i državne vlasti u Srbiji na to kako on kaže – razvratno prosvećenje koje mu zli osnovicu učinjeni, koje je Dositej učinio. Njegoš piše knjazu Milošu, citiram – ja bih Dositeja počitovao da je umeo svoj dar duševni, a to znači poštovani građani, vaspitni obratiti u korist našeg naroda, ne kaže crnogorskog, nego našeg naroda, srpskog naroda, ali ga obratiti nije umeo i zato ga prezirem kao čoveka koji nije video u šta se sadrži sreća naroda, što se može pričiniti i nesreću kao čoveku koji je bio nekome plodno tlo i oruđe za podsmevanje.
	Inače, Dositej u dve rečenice da vam kažem, je bio izvor pokušaja da se pokrene duhovni život srpskog naroda, a to znači i vaspitni u jednom srednje evropskom pravcu, prozapadnom, bio je zapadnjak, govorio je sedam jezika, divio se engleskoj kulturu, voleo Engleskinje i rekao da su najbolje žene na svetu, a prevario se jer je Tito rekao da su Srpkinje, a čim je došao u Srbiju nakon što ga je Karađorđe pozvao iako je bio sklon Austriji, kazao je, citiram – Karađorđe okreni se Rusiji. 
	Poštovani građani, mi danas imamo zahteve da se ne izučava ruska književnost od naših blokadera, kultura, da uvedemo sankcije na to, umetnost i muzika. Ali ako bi svetskog slikarstva, zapamtite dobro, izbacili rusko slikarstvo, svet bi potamneo. Ako bi iz svetske muzike izbacili rusku muziku, svet bi ogluveo. Ako bi iz svetske književnosti izbacili rusku književnost, svet bi zanemeo. 
	Treći put kojim trebamo i kojim smo krenuli jeste put Aleksandra Vučića. To je put pristojne Srbije, pristojnih ljudi koji je on definisao još 2016. godine u svom čuvenom ekspozeu na 184 strane. Čiji je to put? Dakle, naš put koji sa zasniva na svetosavskom temelju, korenima, a to je istinoljublje, čovekoljublje, pravdobljublje i plus svi naprednim zapadnim, a i istočnim i svetskim vrlinama. 
	Dozvolite na kraju, poštovani građani i vi poštovana gospodo blokaderi da kažem da ovaj naš put svojevrsni koji je trasirao Aleksandar Vučić je neutralni put jer on dobro zna da se tuđim putem nikada ne dolazi nego uvek samo svojim putem. 
	Još jedanput ponavljam, danas je Aleksandar Vučić jedini slobodni vladara u Evropi. Poštovani građani, vi danas imate, ovih dana izbore, vi ćete birati između Srbije koju sam vam prikazao do 2012. godine i ove napredne od 2012. godine do danas. Ako izaberete listu predsednika Aleksandra Vučića, mi ćemo doživeti ekonomski bum neviđenih razmera. Ukoliko ne bude glasali za šest meseci dinara u ovoj državi neće biti kao što nije bilo ni 2012. godine, kako reče ministar, danas nego za 15 dana penzije da se pokriju, sve će biti pokradeno, jer će pokrasti onaj koji danas sede u ovim klupama. 
	U to ime, živela Srbija i živeo naš predsednik Aleksandar Vučić. 
	PREDSEDNIK: Hvala. 
	Reč ima Ivana Rokvić.

	IVANA ROKVIĆ: Poštovani građani Srbije, evo ponovo imamo jedan dnevni red koji je od igle do lokomotive, od akvarijuma do auto-puta, od duvana do sudija, od povećanja RTS takse, pa sve do Beograda na vodi. Ovo liči na jednu prodavnicu gde svako uđe uzme ono šta mu treba, jedino što u prodavnicama na svakom artiklu piše koliko nešto košta, a kod vas za čitav jedan paket novčanih davanja od skoro milijardu evra mi saznamo tek onda kada Siniša Mali ode na RTS i ode tamo na gostovanje, pa onda kaže, jer u zakonu koji ste nam dostavili ukupne cene nema. Još ste u delu u kome vas vaš obrazac pita i kaže koliko iznose javni rashodi, odgovorili samo sa – sredstva će biti obezbeđena u budžetu.
	Ministar nam je juče uz jedan brzi kurs ekonomskih fraza na engleskom jeziku, čini mi se da reče sa prve godine Ekonomskog fakulteta, ja sam očekivala nešto sa doktorskih, ali dobro, objasnio nam je usput i kako smo mi ekonomski jaki, kako smo stabilni, kako plate rastu, kako praktično nigde nije bolje živeti nego u Srbiji. A, od momenta od kada ste vi došli na vlast Srbiju je napustilo preko 600.000 ljudi, fakultetski obrazovanih i stručnih u svom zanatu. 
	Nije jasno ni odakle nam onda u toj tolikoj i takvoj ekonomskoj velesili više od milion i po ljudi koji žive u riziku od siromaštva ili socijalne isključenosti i ovo je zvaničan podatak Republičkog zavoda za statistiku.
	U obrazloženju ovog zakona kažete kako želite da zaštite one koji su najugroženiji, ali ako štitite najugroženije zašto pomoć nije vezana za prihode i socijalni status. 
	Na sve ovo tvrdite nam kako krize nema, kako ekonomija cveta, rekli ste nama kako je inflacija 1,9% i da imamo privredni rast i da ćemo već sledeće godine apsolutno dominirati nad Evropom. Zašto onda u obrazloženju ovog zakona se pozivate na 2022. i 2023. godinu i inflaciju od 12% kao obrazloženje za rast troškova u 2026. godini. 
	I da se razumemo. Narodni pokret Srbije je i uvek će biti za pomoć najugroženijima i onima kojima je ta pomoć najpotrebnija, ali ono protiv čega smo, to je da svaki put kada se najave izbori novac kreće da pada sa neba i tu ste kako bi opravdali da to nije tako, uporedili ste nas sa Finskom i čini mi se i danas.
	Kada ste već pričali o Finskoj zašto nam niste objasnili zašto u toj Finskoj npr. proizvodi poput krompira, sira, zatim internet, ženski ulošci idu i do 159% su u Srbiji skuplji nego u Finskoj, gde je inače plata prosečna preko 4.000 evra. 
	Zato gospodine Mali kada kažete – država daje, ovde samo jedna mala ispravka, država nema svoj novac, to je novac građana Srbije, a kada smo kod toga gde odlazi novac građana Srbije, ako to nije EXPO, onda je uvek Beograd na vodi, jer to su dva glavna simbola korupcije ove vlasti. 
	Dakle, projekat Beograd na vodi, sada se širi na 347 hektara. Planirano je još 558.000 kvadrata, a država će sada ponovo novcem građana Srbije otkupljivati parcele od privatnih vlasnika, jer Beogradu na vodi je falilo još malo Beograda. 
	I gle čuda, među firmama od kojih će građani, odnosno ćete novcem građana Srbije otkupljivati te parcele, među tim firmama su se našli i oni standardni Bošnjak, Vujko, Milenijum-tim i ostalo i gle čuda, eto je i Marera Property management. Svi znamo ko stoji iza te firme koja se povezuje sa Kiprom, kako reče predsednik Republike – Marera-karera, i nekako od 2012. godine kada god ste došli da nam prodate priču da se nešto radi novcem građana Srbije i da ćemo od toga svi imati interes i da je to javni interes ispadne nekako da građani Srbije plate, a vi ministre Mali uvek od toga imate najveći interes. Hvala.
	PREDSEDNIK: Hvala.

	Idemo dalje. 
	Reč ima Stanislava Janošević.
	Izvolite.
	STANISLAVA JANOŠEVIĆ: Hvala poštovana predsednice.
	Poštovani ministri, kolege poslanici, uvaženi građani Republike Srbije, prethodnih dana imali smo sednice resornih odbora na kojima su se naravno, razmatrale tačke dnevnog reda i zakoni koji se nalaze pre nama na sednici danas i juče u plenumu.
	Moram vam ovako iz prve ruke, građani Republike Srbije reći da isključivo su provejavale visoki tonovi i panika koja je bila usmerena od strane opozicionih poslanika. I pored najbolje volje predstavnika ovih zakona koji su imali nameru da nam ukažu šta ovi zakoni donose, da odgovore na naša pitanja, da dogovorimo eventualne amandmane kojim bi možda i poboljšali te predloge zakona, nisu imali mogućnost da iskoriste puno svoje vreme na odborima i ukažu nam na to. 
	Zašto? Pa, zato što smo imali sa druge strane povećane tonove i mislim da je samo ono što provejava kroz tu njihovu retoriku, agresivnu, upravo to što misli da ukoliko kao Damjanov Zelenko ciču i viču sa druge strane da u tom slučaju ćemo se uplašiti i nećemo usvojiti sve ono što je dobro za građane Republike Srbije. Dakle, nije im interes da rade u korist građana Republike Srbije.
	Čitav set zakona koji se nalazi na dnevnom redu upravo govori o tome da su izuzetno važni za napredak i razvoj Srbije i da je bitan položaj građana u Srbiji.
	S posebnim akcentom napominjem da makroekonomski indikatori, kao i finansijsko stanje koje je u Srbiji su izuzetno zadovoljavajući, a Republički zavod za statistiku kaže da je Bruto domaći proizvod na 3,6% i da je za 1,2 milijarde evra upravo manji deficit nego što je bio prošle godine u ovo vreme.
	Sve su ovo dobri pokazatelji koji govore da ćemo nastaviti sa ulaganjem u jedinice lokalnih samouprava. S toga baš i posebno naglašavam da je neophodno da još većom snagom, još boljim ulaganjem nastavimo u razvoj „Tiršove 2“, u smanjenje cena lekova koji su i te kako bitni za građane Republike Srbije i naravno, donošenje novih zakona koji su izuzetno atraktivni, kao što je Alimentacioni fond ili Zakon o roditelj-negovatelj, infrastrukturne projekte, kao što je Zrenjanin Beograd auto-put, „EXPO 2027“, pomoć pri kupovini prve nekretnine i tako dalje. 
	Upravo sada na dnevnom redu mi imamo set zakona koji će pomoći starijim sugrađanima i svim punoletnim građanima Republike Srbije, jer upravo oni duži niz godina utiču i pomažu pri obnovi Republike Srbije. Samo zarad njih mi ćemo usvojiti zakon o jednokratnom davanju, upravo onima koji primaju penziju ili imaju boračka primanja, socijalna primanja, dečiji dodatak i 14. septembra tekuće godine biće isplaćeno 35.000 dinara, 27.500 ili 20.000 dinara, u zavisnosti od toga kolika su im primanja, kao i naravno jednokratnih 6.000 dinara za sve punoletne građane Republike Srbije.
	Ove mere upravo govore o tome koliko su stabilne javne finansije i da smo mi u mogućnosti da pomognemo svojim građanima kada vodimo domaćinski finansije i našu državu.
	Ono što je takođe od izuzetnog značaja jeste stabilnost tržišta rada. Mi ćemo nastaviti sa otvaranjem radnih mesta i zapošljavanjem. Ono što mi je posebno drago jeste da neki prethodni periodi su obeležili to da su lekari isključivo odlazili iz naše države, a danas imamo situaciju da se vraćaju u svoju domovinu i da zadržavamo ekonomiste, kao i vredne majstore, da su oni u prilici da svoju porodicu razvijaju na teritoriji svoje domovine.

	Na kraju, poruka za Vladu. Nastavite molim vas sa ovako konkretnim predlozima, konkretnim zakonima, nastavite kontakte sa građanima, slušajte i osluškujte njihove molbe i potrebe, jer upravo na taj način vi obnavljate i osiguravate Srbiju jer ste vi ti koji su obnovili Srbiju i Vlada pre te, kao i pre te, jer ste na putu koji vam je utabao predsednik Srbije Aleksandar Vučić. Upravo njegova politika je ona koja obezbeđuje dostojanstvo, stabilnost i sigurnost građana Republike Srbije, jer je Aleksandar Vučić srce Srbije. 
	Hvala. 
	PREDSEDNIK: Reč ima Dušan Nikezić.
	Izvolite.

24/1	GD/LjL		13.50 – 14.00

	DUŠAN NIKEZIĆ: Postoji misao koja se često pripisuje Đuri Jakšiću – U ovoj zemlji najlakše uspevaju oni koji najviše obećavaju a najmanje rade. I upravo to na najbolji način opisuje vlast Vučićevog režima prethodnih 14 godina.
	Vučić je još 2013. godine obećao Maršalov plan, a dobili smo smanjenje plata i penzija. Onda je 2019. godine obećao Plan za preporod Srbije od 2020-2025. godine, nakon čega smo zbog štampanja para i zaduživanja za potrošnju dobili najveću inflaciju u ovom veku. O tome je pričao i Peđa Mitrović. Dalje smo imali obećanje boljeg života nakon EKSPA i projekta Skok u budućnost 2027. godine, kojim nas zadužujete 18 milijardi evra za koruptivne dilove.
	Obećavali ste bolji život i nakon Mercedesa u Ikarbusu, Mubadala čipova, Tenisovih svinja, letećih automobila, pilećih nogica, robota koji igraju "Moravac". I nije se desilo ništa.
	U međuvremenu nas je preko milion manje, javni dug je porastao 27 milijardi evra, inflacija je pojela plate i penzije a korupcija bukvalno ubija. 
	Ekonomska politika vam se raspala. Nema ni ubrzanog privrednog rasta, ni boljeg života građana, pa vam je u očajničkom pokušaju da sačuvate vlast jedini adut pred izbore pokušaj kupovine glasova parama iz rebalansa budžeta. Uzalud, građani su vas prozreli.
	Ministar se juče hvali parama na računu. Podsetiću vas da je Vučić 13. marta 2022. godine izjavio – Imamo 1,25 milijardi evra na računu. U tom trenutku javni dug zemlje je iznosio 30,7 milijardi evra. A 7. januara 2024. godine Vučić je izjavio – Država na računu ima 4,5 milijarde evra. Javni dug je tada bio 36,2 milijarde evra. Juče Siniša Mali kaže – Srbija na računu ima preko 5 milijardi evra. Javni dug je danas 42 milijarde evra. Znači, zadužujete se, plaćate kamatu preko 7% i hvalite se parama na računu. Stvarno ste doktori ekonomije. 
	Kažete – Inflacija je samo 1,9%. Pa gde više da rastu cene?
	Pokazao je malo pre i Peđa Mitrović da smo godinama imali najveću inflaciju u Evropi. Hranu plaćamo više nego zemlje EU a plate su nam 60% manje. Život u Srbiji nikad nije bio skuplji. Podigli ste i sve namete, od komunalija preko svih poreza, notara i izvršitelja. 
	Vi radikali ste stvarno obrnuli igricu. Došli ste na vlast sa pričom o hlebu za tri dinara i ukidanju TV pretplate a danas plaćamo skuplju hranu nego u Nemačkoj i gorivo skuplje nego u Švedskoj. Plate su nam trostruko niže. I još nam to proglašavate za zlatno doba, jer delite tzv. pomoć od 6.000 dinara. Plaćamo 22 dinara skuplji dizel nego Šveđani, a vi se juče hvalite kako ste iskontrolisali cenu goriva, nakon što godinama plaćamo najskuplje gorivo u celom regionu.
	Gde je novo povećanje cene struje u oktobru? Gde je novo spuštanje praga za ulazak u crvenu zonu? To građanima ne pričate pred izbore. 
	Postalo je pravilo, kada su radikali na vlasti, idemo preko granice da kupujemo hranu i sipamo benzin. 
	Ljudi danas preživljavaju zahvaljujući keš kreditima, koji su samo u prethodnih godinu dana porasli 21%. Prosečno domaćinstvo u Srbiji danas duguje za keš kredite 440 hiljada dinara, a vi se hvalite da ćete im dati pomoć od 6.000 dinara. Građani ukupno bankama duguju preko 18 milijardi dinara, to je 75% budžeta koji ste ovde predložili.
	Zbog svega toga, Srbija je danas jedina zemlja u kojoj se stanovi plaćaju kešom a slavska trpeza na kredit. 
	Govorite, ministre, o stabilnoj i jakoj ekonomiji, u kojoj je najbrže rastuća firma u zemlji T&M Group Solutions, kojoj je prihod za tri godine porastao sa 4.000 evra 

na 188 miliona evra, a bavi se zapošljavanjem i iznajmljivanjem kriminalaca i batinaša. Najuspešniji biznismen je Davor Macura, koji je za pet godina postao bogatiji od Jokića i Đokovića zajedno, zahvaljujući uspešnoj karijeri u pranju novca. 
	Među deset najvećih izvoznika nema ni jedna srpska firma, a najveći izvoznik, "Ziđi majning" izvozi 1,8 milijardi evra vrednu rudu i koncentrat bakra.
	Javni sektor nam je havarisan, kombinacijom nestručnih partijskih kadrova, bahatosti i nezapamćene korupcije. Zvanično smo četvrta zemlja u Evropi po korupciji i siromaštvu. Radnici rade najviše sati mesečno u Evropi za najniže plate. Svake godine se najmanje 50 hiljada ljudi trajno preseli tamo u EU. 
	Snažna ekonomija, ministre, znači ulaganje u znanje i nove tehnologije, očuvanje prirodnih resursa, pristojne plate i penzije, podsticaje domaćoj privredi, zaštitu prava radnika, efikasne institucije i vladavinu prava, a ne kolonijalnu rasprodaju prirodnih resursa, dužničko ropstvo i koruptivne dilove.
	Zato u ovom budžetu nema, a moglo je da bude, povećanje plate prosvetnim i zdravstvenim radnicima, besplatnih udžbenika, besplatnog obroka za sve đake u školama u Srbiji, vraćanje otetog novca "Crvenom krstu" i organizacijama osoba sa invaliditetom, 200 miliona evra za 2.000 domaćih firmi a ne za šačicu stranih investitora, povećanja davanja za nauku umesto smanjenja aproprijacije za ovo ministarstvo. A nema ih samo zato što nemate kombinaciju kako da izvlačite novac preko "Crvenog krsta" ili preko organizacija osoba sa invaliditetom kojima ste do sada oteli 13,4 milijarde dinara. 
	Vučićev režim ništa nije zaradio ni uštedeo. Srpske finansije se raspadaju, pa sada očajničkim predizbornim merama pokušavate da spasite rejting poljuljan kriminalnim dilovima, rasprodajom prirodnih resursa i korupcijom koja ubija. 
	Građani Srbije nisu na prodaju. Ne nasedaju na vaše jeftine predizborne trikove i znaju da neće živeti bolje sve dok ne smenimo vaš koruptivni režim. Hvala. 
	PREDSEDNIK: Reč ima narodna poslanica Anita Nešić. 
	ANITA NEŠIĆ: Zahvaljujem. 
	Poštovana predsednice Narodne skupštine, uvaženi ministri, koleginice i kolege narodni poslanici, dragi građani Republike Srbije, na dnevnom redu ove sednice imamo važan set zakona koji utiču na kvalitet i život svih građana. 
	Kao prvu tačku dnevnog reda imamo Predlog rebalansa budžeta za 2026. godinu, na koji ću se posebno osvrnuti. 
	Ovim rebalansom predviđen je dalji rast i razvoj Republike Srbije. Pre svega, uvećava se udeo novca za kapitalne investicije u odnosu na originalni budžet i on će iznositi 7% budžeta, odnosno 780 milijardi dinara. Nastavak izgradnje auto-puteva,  brzih saobraćajnica, škola, vrtića, bolnica, kliničkih centara, većih  ulaganja u zdravstvo, obrazovanje, poljoprivredu, energetiku, vojsku i odbranu, a u isto vreme imamo i direktna davanja kroz različite vrste finansijske pomoći građanima, što svakako doprinosi boljem životnom standardu, a pre svega pokazuje brigu o ljudima. 
	Sredstva za 34,4 miliona evra iz budžeta imamo za paket pomoći građanima, najpre pomoć našim penzionerima u iznosu od 35.000, 27.500 ili 20.000 dinara, u zavisnosti od visine penzije i tu isplatu na svojim računima, dragi penzioneri, možete da očekujete 17. septembra. 
	Takođe, istog dana novčanu pomoć od 25.000 dinara mogu da očekuju i novčane socijalne pomoći, dečijeg i boračkog dodatka. Borcima će biti isplaćeno po 10.000 dinara, a svim punoletnim građanima Republike Srbije će u periodu od 22. do 25. septembra biti isplaćeno po 6.000 dinara. 

	Imamo, takođe, projektovano u rebalansu budžeta 28,3 milijarde dinara više za sektor zdravstva, za ostvarivanje prava iz Alimentacionog fonda 60,7 miliona dinara, za roditelje-negovatelje 591,5 miliona dinara, više od 530 milijardi dinara za sektor obrazovanja, rekordna izdvajanje za Ministarstvo odbrane i Vojsku Srbije 315,9 milijardi dinara. Srbija je makroekonomski stabilna. Uprkos složenoj geopolitičkoj situaciji i izazovima u svetu, mi se i dalje dobro držimo, imamo stabilno tržište rada, stopa nezaposlenosti je 8,9%, a zaposlenosti 51%. 
	Sve ovo navedeno je rezultat sprovođenja odgovorne kontinuirane politike Srpske napredne stranke i predsednika Republike Aleksandra Vučića, politike koja garantuje mir, stabilnost, suverenitet i teritorijalni integritet, ravnomerno ulaganje i razvoj svih delova naše zemlje, a pre svega brigu o ljudima. 
	Kada govorimo o ravnomernom ulaganju i razvoju, spomenuću još neke nove projekte u mojoj opštini Paraćin, a koje je najavio i predsednik Republike Aleksandar Vučić prilikom nedavne posete opštini Paraćin. Da nisu samo obećanja u pitanju, već posvećenost i rad, upravo se završava realizacija jednog od obećanih projekata koji predstavlja deo šireg plana unapređenja infrastrukture i kvaliteta života u opštini Paraćin, kao i povećanje turističkog potencijala, a to je rehabilitacija republičkog puta na Grzi, našeg bisera prirode i omiljenog izletišta mojih Paraćinaca, a i svih ostalih posetilaca. Nakon završetka ove deonice, sledi i nastavak izgradnje puta Grza–Sisevac, čime će se ova dva mesta direktno povezati i na taj način i zaokružiti i učiniti pristupačnom turistička ponuda opštine Paraćin. 
	U završnoj fazi je i jedinstven na ovim prostorima Muzej staklarstva, koji je deo projekta EKSPO – Skok u budućnost 2027, gde je preko Ministarstva kulture obezbeđeno više od 160.000.000 dinara. 
	Takođe, u toku je i druga faza potpune rekonstrukcije jedne od najdužih ulica u Paraćinu, ulice Stefana Lazarevića i kralja Milutina, bivše Niške ulice, gde  je opština Paraćin preko LIID projekta Ministarstva građevinarstva, saobraćaja i infrastrukture obezbedila 125 miliona dinara. 
	Veoma smo zahvalni predsedniku Republike Aleksandru Vučiću i Vladi Republike Srbije što su nam pomagali i pomažu u realizaciji svih ovih velikih kapitalnih i infrastrukturnih projekata i očekujemo, takođe, maksimalnu podršku za planiranu izgradnju nove petlje, direktnog pristupa auto-putu iz industrijske zone „Zmič“ u Paraćinu, kao i sve pristupne saobraćajnice, što će omogućiti siguran dolazak novih investitora, samim tim i otvaranje novih radnih mesta, što je najbitnije za moje sugrađane. 
	Naše je da nastavimo da se borimo, radimo, gradimo i brinemo o ljudima. Nema povlačenja, a naročito od onih gorih od sebe. 
	Dragi građani, na izborima koji nam slede, vi odlučujete o tome da li želite da se vratite u prošlost, atmosferu podela, mržnje i nasilja ili ćemo da nastavimo ujedinjeni putem razvoja, sigurnosti i slobode. Srbija je naša odgovornost. Srbija je naša porodica zato ujedinjena Srbija pobeđuje. Živela Srbija. 
	PREDSEDNIK: Hvala vam. 
	Određujem sada pauzu u trajanju od 60 minuta. Vidimo se otprilike u 15.05 časova. 

	(Posle pauze.)

	PREDSEDNIK: Nastavljamo sa radom.
	Sledeći na listi narodni poslanik Dragan Jonić.
	Izvolite. 
	DRAGAN JONIĆ: Uvaženi građani Srbije, obraćam se članovima Vlade, ovde prisutnim i onima koji nisu, da zaista vodite računa o dobrobiti naših građana, umesto što rebalansom budžeta, po ko zna koji put, arčite pare poreskih obveznika na predizbornu milostinju, potrudili biste se da Srbiju napojite vodom, pre svega, Vojvodinu koja ima najveći problem sa čistom vodom, tako što to bi  inicirala izgradnja sistema za vodosnabdevanje iz ogromnog podzemnog rezervoara čiste pijaće vode ispod Srbije, ispod Mačve, pardon. 
	Ljudi u Srbiji su žedni. Da li ste toga svesni? U koji god grad Srbije, kraj da odemo, svuda ista slika i svake godine je sve gore i gore. Zabrinuti poljoprivrednici i drugi građani redom govore isto. Presušuju bunari i izvori koji su bili izdašni od pamtiveka. Rečna korita postaju suve jaruge. Beograd, Novi Sad, Niš, Kragujevac i desetine gradova i sela u Srbiji izručuju neprerađenu kanalizacionu vodu u reke. Otrovi se nekontrolisano izlivaju u vodotokove, a vi govorite o neviđenom napretku i izgradnji nekakvih megalomanskih Data centara koji troše milione litara vode. 
	Rešenje je prosto. Umesto što nas zamajavate EKSPO-om, stadionima, avionima, kamionima, mora se ulagati u budućnost. Umesto podvriskivanja i đakonija pod šatrama, izađite na spečena kukuruzišta i prašnjave izgorele pašnjake i suočite se sa očajnim i zabrinutim seljacima, koji vam verovatno neće biti po volji kao oni sa kojim jedete i pijete ispod šatre. 
	Poštovani građani Srbije, Ekološki ustanak  je inicirao postupak za zaštitu vode Ustavom, kako bi se najvišim pravnim aktom ove zemlje zaštitila ova nasušna potreba. Za to smo dobili podršku opozicionih kolega, ali su poslanici vladajuće većine ostali  nemi. Čega se bojite, dame i gospodo? To ne košta ništa. Nema potreba za rebalansom budžeta, nema izdvajanje iz budžetskih rezervi. Potrebno je da samo dve trećine poslanika u Narodnoj skupštini usvoji ovaj predlog. Uzmite se u pamet, jer nas zbog vašeg straha od toga šta će reći neko iznad, zbog pasivnosti, zbog nezainteresovanosti za ovaj problem,  zbog politikanskih računica, uskoro čeka još mračnija slika, još više nestašica i restrikcija pijaće vode, još više žednih ljudi i stoke. Glasajte za vodu, a ne za vođu. Umesto ovog, birajte ovo. Vodu u Ustav. Hvala lepo.
	PREDSEDNIK: Hvala vam.
	Reč ima narodni poslanik Miroslav Kondić.
	Samo se prijavite.
	MIROSLAV KONDIĆ: Poštovana predsedavajuća, uvažene koleginice i kolege narodni poslanici, poštovani ministri, dragi građani Republike Srbije, pred nama je rebalans budžeta za 2026. godinu i smatram da je važno da ga posmatramo ne samo kroz brojke, već i kroz ono što te brojke znače za građane, privredu i dalji razvoj Srbije. 
	Rebalans nije samo znak slabosti budžeta, već odgovoran odgovor države na promenjene okolnosti i nove potrebe kada se tokom godine pojave dodatni prihodi, ali  i potrebe za većim ulaganjima u određene oblasti kada država mora da prilagodi svoje planove, a mi to danas upravo i radimo.
	Najvažnije je da javni novac usmeravamo tamo gde može da donese najveću korist građanima. To znači nastavak ulaganja u infrastrukturu, zdravstvo, obrazovanje, energetiku, poljoprivredu i podršku privredi. To znači i stvaranje uslova za nova radna mesta, veće investicije i povećanje životnog standarda. 

	Posebno želim da istaknem značaj ulaganja u zdravstvo. Građani očekuju dostupniju i kvalitetniju zdravstvenu zaštitu, bolje uslove za rad zdravstvenih radnika i savremeniju opremu. Svaki dinar uložen u zdravstvo nije samo rashod, to je ulaganje u život i sigurnost naših građana. Naime, u odnosu na budžet od prethodne godine, ove godine budžet za zdravstvo je preko 30 milijardi uvećan. 
	Važno je da nastavimo sa odgovornom politikom prema javnim finansijama. Stabilne javne finansije su osnova za svaku ozbiljniju razvojnu politiku. One omogućavaju državi da reaguje kada je potrebno da podrži građane i privredu i da nastavi sa velikim razvojnim projektima. Ovaj rebalans zato i treba posmatrati kao deo široke politike, politike koja nastoji da Srbija istovremeno bude finansijski stabilna i razvojno orijentisana. Naš cilj mora biti da svaki dinar iz budžeta ima jasnu svrhu i vidljiv rezultat. 

	Građani imaju pravo da znaju gde se njihov novac ulaže i šta od tih ulaganja dobijaju. Jedan od najboljih pokazatelja da se o budžetu vodi računa na domaćinski način ukazuje i činjenica da se Vojska Republike Srbije naoružava najmodernijem naoružanjem. To ne bi bilo moguće da se godinama unazad ne vodi računa o javnim finansijama. 
	Iz tog razloga i iz mnogo drugih razloga ću podržati rebalans budžeta za 2026. godinu, jer smatram da on omogućava da država odgovorno odgovori na nove okolnosti, nastavi razvojne projekte i dodatno podrži oblasti koje su od neposrednog značaja za život građana. 
	Na kraju, politika budžeta mora imati samo jedan krajnji cilj – snažniju, stabilniju, jaču i razvijeniju Srbiju, u kojoj se rezultati ekonomskog rasta osećaju u svakom gradu, svakoj opštini i u svakom domaćinstvu. 
	Hvala Vladi i ministrima koji su u prethodnom periodu i u ovom sadašnjem sastavu omogućili da se Srbija nezaustavljivo razvija i ide u pravom smeru. Živela Srbija! Živeo predsednik Aleksandar Vučić! Hvala.
	PREDSEDNIK: Hvala.
	Sada reč ima narodni poslanik docent dr Rastislav Dinić.
	Izvolite.
	RASTISLAV DINIĆ: Hvala.
	Predlogom zakona o izmeni i dopunama Zakona o crkvama i verskim zajednicama ne daje se Srpskoj pravoslavnoj crkvi pravo da osnuje univerzitet, ona to pravo već ima. Ovim predlogom budućem univerzitetu SPC daje se poseban, privilegovan status. Republika Srbija može postati njegov suosnivač, finansiraće se iz budžeta, a neće morati ni da dostavi dokaz o osnivačkom kapitalu ili bankarskoj garanciji, kao druge nedržavne ustanove. Dakle, privatna je crkvena kontrola, a javno finansiranje i posebne privilegije. Što bi rekli Iljf i Petrov – ideje naše, benzin vaš. 
	Da bismo razumeli šta vlast time namerava, dovoljno je da pogledamo Niš. Tamo je Fakultet srpskih studija formiran cepanjem Filozofskog fakulteta u Nišu, koji je podržao svoje studente u blokadi. Iako je Upravni sud odložio izvršenje rešenja Ministarstva i Fakultet srpskih studija nema dozvolu za rad, Ministarstvo nastavlja da se ponaša samovoljno i da krši zakon i sudske odluke. Filozofskom fakultetu smanjen je broj finansiranih zaposlenih sa 250 na 210,99. Zaposleni više od mesec dana nisu dobili plate. Ukinuta su budžetska mesta za istoriju, srbistiku i ruski jezik. Ali, čim se ti isti programi pripišu Fakultetu srpskih studija, njihovi studenti odjednom postaju kadrovi za nedostajuća zanimanja od naročitog značaja i država im nudi stipendije. Isto znanje, isti programi, isti studenti, ali sasvim drugačiji tretman. Jedina razlika je u tome ko kontroliše ustanovu. 
	Filozofskom fakultetu oduzimaju zaposlene, plate, budžetska mesta i studente. Fakultetu srpskih studija daju departmane, prostor, stipendije i privilegije, a sada taj model podižu na nivo čitave Srbije sa ovim frankenštajnovskim SPC univerzitetom. Kada nisu uspeli da pokore postojeći univerzitet, naprednjaci su počeli da grade paralelnu akademiju, svoje fakultete, svoje profesore, svoje studente i svoja akademska tela. U Nišu taj napad kriju iza srpstva, a danas ga kriju iza pravoslavlja. Ali, cilj nije zaštita ni srpstva ni pravoslavlja. Cilj je da se autonomni univerzitet zameni poslušnim, lojalističkim ćaci univerzitetom i da tu poslušnost ponovo plate svi građani Srbije. 

	PREDSEDNIK: Hvala. 
	Reč ima narodna poslanica Olja Petrović. 
	OLjA PETROVIĆ: Zahvaljujem, uvažena predsednice Skupštine.
	Uvaženi članovi Vlade, poštovane dame i gospodo narodni poslanici, poštovane građanke i građani Republike Srbije, danas ne govorimo samo o rebalansu budžeta, danas govorimo o razlici između blokada i rada, između politike izgradnje i politike rušenja, između politike koja deli i države koja rešava probleme. Dok su jedni blokirali fakultete i pokušali da blokiraju institucije, Srbija ipak nije stala. Rezultat njihove politike vidimo i po tome što je Univerzitet u Beogradu pao u grupu od 501. do 600. mesta na Šangajskoj listi. 
	Za to vreme država je nastavila da radi i to vidimo i kroz rebalans budžeta koji je danas pred nama, gde su prihodi veći za 112,45 milijardi dinara. To je, zapravo, rezultat politike kontinuiteta. Šta država radi kada ima više para? Pa vraća građanima. Za mere pomoći građanima danas razgovaramo o tome i posle usvajanja rebalansa budžeta izdvojićemo skoro milijardu eva. Milion i 663 hiljade penzionera dobiće pomoć. Najugroženiji dobiće 35.000 dinara. Sledeća kategorija 27.500 dinara. Oni koji su sa najboljim penzijama dobiće 20.000 dinara. 
	Takođe, država je izdvojila i za svakog punoletnog građanina po 6000 dinara jednokratne pomoći, koje će biti isplaćene od 22. do 25. septembra. Uz to država izdvaja i 30 milijardi dinara više za zdravstvo i oko 25 milijardi dinara više za socijalnu zaštitu. Dakle, kada država ima više, daje više svom narodu. 
	A oni koji su mesecima govorili da Srbija mora da stane, šta su oni ponudili građanima, osim blokada? Bolnice, škole, investicije, radna mesta? Pa nisu ništa. Država se ne vodi megafonom, već budžetom. Ne gradi se parolama, već radom. Jaka Srbija nije samo jak Beograd, već svaki grad u Srbiji. To Aleksandar Vučić pokazuje na svakom koraku obilazeći našu zemlju.
	Nama ne trebaju podele. Nama trebaju investicije. Nama treba infrastruktura, nova radna mesta i budućnost za našu decu. Zato je ovaj rebalans mnogo više od brojki. On pokazuje da Srbija može da pomaže penzionere, podržava porodice, ulaže u zdravstvo, gradi infrastrukturu, a istovremeno i da čuva javne finansije, jer smo čuli da je, uprkos svemu, država Srbija zadužena samo 45% od svog bruto domaćeg proizvoda. Zato su odgovori vrlo jasni, na blokadu rad, na rušenje izgradnja, na podele razvoj, a na parole rezultati. Građani ne mogu da žive od političkih parola, život, plate i penzije, potrebne su im bolnice, potrebne su im nove škole, potrebna im je sigurnost. 
	Zato ćemo, ministre Mali, i ovaj put podržati rebalans budžeta, zbog penzionera, zbog porodica, zbog mladih ljudi, zbog svakog čoveka koji želi da radi i živi od svog rada. Na izborima će građani pokazati kome veruju, onima koji grade Srbiju ili onima koji žele da Srbiju zaustave. A Srbija nema vremena da stoji, Srbija mora da gradi, Srbija mora da radi i Srbija mora da ide napred, a to može i to jedino garantuje politika predsednika Aleksandra Vučića. Hvala. 
	PREDSEDNIK: Hvala vam. 
	Reč ima dr Ana Jakovljević. 
	ANA JAKOVLjEVIĆ: Poštovani građani Srbije, ovo je peti put u poslednjih nekoliko godina da vam vlast isplaćuje takozvani helikopter novac, ubeđujući vas kako brine o vama i kako nam ide nikad bolje. Skoro svaka runda ovakvih isplata bila je direktno ili indirektno vezana za izbore, i to datumi vrlo jasno potvrđuju. 

	S druge strane, Fiskalni savet je ocenio da ovaj rebalans donosi neopravdano povećanje deficita i rizik od ubrzane inflacije znači novo povećanje cena. U prevodu, sve što vam ovde govori žuti ministar Mali je obmana i neistina i ovaj rebalans predstavlja predizborni politički marketing koji nije dozvoljen i predstavlja zloupotrebu vaših para kako bi se oni održali na vlasti. Prikrivanje pada kupovne moći, tj. da iako vas ovde zasipaju pričama koliko iznose plate i penzije i kako su one veće nego pre 2012. godine, istina je da za te tako velike iznose vi sve manje i manje robe možete da kupite. Hvale vam se deviznim rezervama, a veliki deo tih rezervi čine obavezne rezerve poslovnih banaka i kada se te rezerve i dugovanja prema MMF-u oduzmu, ono što ostane je neuporedivo manje od onoga što vam vlast govori.    

	Takođe vas obmanjuju da ispunjavaju ODIHR i GREKO preporuke, a zapravo zakone pišu tako da iz izvrgavaju svojoj suprotnosti i pokušaće kao i do sada da prekrajaju izbornu volju građana koristeći krađu, pretnje, ucene i prinudu.
	Ovih dana RIK priprema uputstvo kojim će suprotno zakonu da umesto paravana za glasanje uvede glasačke kabine sa zavesama kako bi još lakše mogla vlast da sprovodi „bugarski voz“ i slikanje glasačkih listića na koje vas ucenjuju pred izbore kada vas primoravaju da to činite zbog posla ili socijalne pomoći.
	Zakon govori o paravanima za glasanje. Dakle, ODIHR je dao preporuku vezano za položaj istih upravo kako bi se sprečilo ono malopre što sam rekla „bugarski voz za slikanje listića“ ali vlast se dosetila da uputstvom, znači aktom niže pravne snage menja ono što piše u zakonu.
	Kada su se članovi RIK koji su imenovani od strane opozicije pobunili oni su izmislili kovanicu „paravan u obliku kabine za glasanje“ iako apsolutno te dve stvari ne stoji jednakost između ta dva pojma. I nakon žučne i duge rasprave juče u RIK predloženo je da se stave i paravan i kabina pa da se na licu mesta odluči ko će gde da glasa.
	Za nabavku ovih kabina je predviđeno 700 miliona dinara i ostaje samo da vidimo da li će u tu nabavku biti uključene i pločice na kojima bi pisalo „ukoliko ste ucenjeni treba da ukradete listić ili da ga slikate idete u kabinu, a ukoliko ćete slobodnom voljom da glasate onda idete iza paravana“.
	Poštovani građani kada dođe dan izbora pogledajte u svoj novčanik i realno sagledajte šta tim novcem u njemu možete da kupite. Setite se da zbog vlasti nemate vodu, da jedva gasite požare koji bukte širom Srbije, a zimi vas ostavljaju bez struje jer nisu sposobni da održavaju elektro mrežu. Razmislite da li imate kanalizaciju i u kakvom su stanju regionalni putevi u krajevima gde živite. Setite se da se sela gase, zemlja nam se prazni, dok se čitavi regioni šakom i kapom dele stranim investitorima koji se bave samo svojim profitom i iscprljivanjem naših ne obnovljivih resursa, kao što su zlato, bakar, drugi plemeniti metali, što je možda najvažnije pijaća voda.
	Setite se da u Srbiji trenutno nedostaje 1.000 lekara specijalista, kao da po domovima zdravlja u manjim mestima često uopšte nema doktora. Setite se da se prosveta sistematski zanemarivana i uništavana i da uskoro neće imati ko decu da nam uči.
	Poštovani građani jednom sam već ovde govorila i ponoviću opet. Meni lično, kao i većini mojih kolega iz opozicije uopšte nije bitno da li ćemo sedeti u ovim klupama nakon izbora jer svoje profesije imamo i nismo u politiku ušli da decenijama bez radnog staža sedimo na vašoj grbači kako to čine predstavnici vlasti.
	Ono što je važno da ne dozvolite da vas posle 14 godina ova nesposobna i nestručna vlast i dalje obmanjuje kako radi u vašem interesu dok svi oni žive na visokoj nozi i bahate se na vaš račun. Vlast je tu zbog vas građana, niste vi tu zbog njih. Njen jedini zadatak je da vam obezbedi uređeno društvo zasnovano na pravdi i jednakosti.
	Zato se na dan izbora zapitajte da li vam je ova vlast u prethodnih 14 godina donela pravdu i jednakost? U tome leži odgovor. Za koga bi tog dana trebalo da glasate i da nikada više nikome ne dozvolite da vam krade budućnost.
	PREDSEDNIK: Ja ne znam, taj „bugarski voz“ u Nemačkoj, Italiji, Francuskoj, bogami, godinama već valjda radi, pošto smo konačno primenili njihove standarde. Šta da radite.
	Reč ima Nebojša Bakarec.

	NEBOJŠA BAKAREC: Hvala vam. 
	Poštovana predsednice Skupštine, poštovane dame i gospodo ministri, poštovani predstavnici regulatornih tela, poštovane dame i gospodo narodni poslanici, poštovani građani, što se tiče rebalansa budžeta, Vlada Srbije je predložila ovaj rebalans zbog toga što su prihodi bili za milijardu evra veći od planiranih skoro i biće uloženi u pomoć građanima i u nastavak ulaganja u kapitalne infrastrukturne projekte.
	Samo da podsetim, u martu 2026. godine prosečna neto zarada je dostigla 1.036 evra uz realni godišnji rast od 9,5%. Srbija će do 2030. godine imati 150 milijardi BDP, a Hrvatska samo 130 milijardi, čisto poređenja radi. Realni rast BDP u prvom kvartalu ove godine je 3,2%, a u drugom kvartalu 3,6% i Srbija je po tome najuspešnija zemlja po stopi rasta u Evropi, najbrže napreduje, a MMF potvrđuje da će stopa rasta Srbije u narednoj godini da bude između 4 i 4,5%.
	Da podsetim samo, u evrozoni udeo javnog duga u BDP iznosi 89%, javni dug Srbije na kraju, to je podatak iz marta 2026. godine, iznosio je 43% BDP. To je dvostruko manje u EU i to nas čini izrazito nisko zaduženom zemljom. Kupovna moć srpskog minimalca je veća nego u sedam država EU po podacima, ne mojim, nego evropske statističke agencije koja se zove „Eurostat“. Srpska ekonomija je napravila istorijski skok na rang listi.
	Dakle, u junu 2026. godine bruto minimalac u Srbiji je dostigao 743 evra, dok je po kupovnoj moći Srbija skočila na 17. mesto u Evropi čime je prestigla sedam članica EU, i to da čujete kojih. Mislim, da ne bude da mi ne verujete.  Dakle, Maltu, Slovačku, Mađarsku, Češku, Bugarsku, Letoniju i Estoniju. I za samo godinu dana bruto minimalna plata skočila je za više od 20%. Istorijski trend je činjenica da je od 2016. godine kupovna moć više nego udvostručena. 
	Ukazaću na fenomenalan Predlog zakona, malo dužeg naziva, o ublažavanju posledica energetske krize i rasta troškova života pojedinim kategorijama stanovništva kroz jednokratnu finansijsku podršku, jednokratnu novčanu naknadu. Razlozi za donošenje ovog zakona su jasni i opravdani, malopre sam to i pomenuo, što se tiče rebalansa budžeta. 
	Dakle, od marta 2026. godine i šest meseci praktično, skoro, traju i rat u Ormuskom moreuzu i svetska energetska naftno-gasna kriza. I tokom šest meseci došlo je do značajnih poremećaja na globalnom i domaćem tržištu energenata i sirovina, što je uzrokovalo inflatorne pritiske i lančani rast cena osnovnih namirnica, proizvoda i usluga u celom svetu, pa i kod nas, ali nešto manje. 
	Ovaj iznenadni skok troškova života najčešće, najteže pogađa, u stvari, socijalno osetljive kategorije stanovništva sa fiksnim ili niskim primanjima i umanjuje realnu kupovnu moć građana i zbog toga je ovaj zakon izvanredna, pravovremena, interventna reakcija države na iznenadne ekonomske šokove i krizu. I zbog toga pružamo ovu jednokratnu finansijsku podršku određenim, osetljivim kategorijama i jednokratne novčane naknade svim punoletnim građanima. Ovim zakonom se, dakle, rešava pitanje očuvanja životnog standarda i ekonomska stabilnost.
	Takođe, na dnevnom redu, što je veoma značajno, imamo pet predloga zakona koji obezbeđuju izgradnju auto-puteva i brzih saobraćajnica. Imamo zakon koji omogućava izgradnju naftovoda Srbija – Mađarska. Imamo sjajan Predlog zakona koji omogućava renoviranje zdravstvenih centara. 
	Da samo podsetim, da istaknem, opozicija je protiv izgradnje auto-puteva, neće podržati ove zakone, protiv je izgradnje naftovoda Srbija – Mađarska, neće podržati ovaj zakon, i protiv je renoviranja zdravstvenih centara, neće podržati ni taj zakon, videćete, u danu za glasanje. Tako je bilo u celom ovom mandatu. 

	Inače, da podsetim na jednu značajnu činjenicu. Petorica vlastodržaca, to su Broz, Milošević, Đinđić, Koštunica i Tadić, su izgradili za 68 godina samo 596 kilometara auto-puteva, a predsednik Vučić je za samo 13 godina izgradio 651 kilometar auto-puteva. U izgradnji je, da podsetim, još 434 kilometra auto-puteva, a u planu, koji će sigurno biti realizovan do 2035. godine, je još da se izgradi 485 kilometara auto-puteva, tako da ćemo te godine imati praktično izgrađenih 1.500 kilometar auto-puteva. 
	Inače, lenjost i nerad blokadera i opozicije i vredan rad predsednika Vučića i vodećih ljudi iz SNS često podsećaju na onu basnu o cvrčku i mravu. I predsednik Vučić, možemo reći, je neočekivana sila koja se iznenada pojavljuje i rešava stvar. Vučić je čovek iz naroda, za narod. On 14 godina radi na terenu, među narodom. 
	Predsednik Vučić, naravno, nije ni u kakvoj predizbornoj kampanji, jer izbori nisu ni raspisani. Vučić jednostavno radi svoj posao, radi posao predsednika Srbije. Vučić radi ono što radi dugih 14 godina, i najviše voli to da radi, obilazi Srbiju, priča sa ljudima, sluša njihove probleme, rešava probleme. 

29/1	JJ/VZ			15.35 – 15.45

	Predsednik Vučić, to vam je interesantan podatak, samo za poslednjih šest nedelja, dakle za poslednja 42 dana, imao 148 aktivnosti, a od toga su 93 obilaska i posete Srbiji, Republici Srpskoj, dobro bio je jednom u Ukrajini i Francuskoj, računamo to i to, dakle posetio je 93 praktično grada, mesta, sela, pogona u ovoj Srbiji za 42 dana. 
	Ovakav, samo da se vratim na ovaj dnevni red, ovakav dnevni red, finansijska pomoć građanima i preraspodela ovog viška prihoda u budžetu koji je nastao zahvaljujući najbržoj rastućoj ekonomiji u Evropi, pokazuje da sa jedne strane imamo Vučića i vodeće ljude SNS, imamo rad sa građanima, a sa druge strane imamo nasilje, lenjost, bahatost i nerad blokadera i opozicije. To je slika i prilika dve politike, to je sudar Srbije i anti Srbije, sudar Srbije koje gradi, koja radi, koja razgovara sa građanima, sluša njihove probleme, pomaže i sudar sa anti Srbijom koja ubija, ranjava, ruši, blokira, koja bi da onemogući da se bilo šta gradi, koja ne želi da razgovara sa građanima, koja pljačka i otima. To je sučeljavanje civilizacije sa anticivilizacijom, to je sudar civilizovanog pravednog i pristojnog društva sa necivilizovanim, sa nepravednima i nepristojnima.
	Za kraj, svi dobro znamo da je predsednik Vučić ekonomski uzdigao Srbiju u jednu od zemalja koji su šampioni u napretku i rastu i ekonomija Srbije je, da podsetim, tri puta jača nego 2012. godine. Predsednik Vučić je za 14 godina utrostručio plate i penzije, koje nisu obezvređene, jer je inflacija niska. 
	Predsednik Vučić je nezaposlenost, setimo se, smanjio sa onih 26% na ispod 9%, zaposlio je 550 hiljada ljudi. Predsednik Vučić je po tome najuspešniji i najbolji lider Srbije, u njenoj istoriji i za Srbiju nije učinio niko više od njega. Vučić je po tome onda otac moderne Srbije i šta? Ujedinjena Srbija pobeđuje. Hvala vam.
	PREDSEDNIK: Hvala.
	Sledeći je Goran Petković. Neće te, uredu.
	Irena Živković, samo se prijavite. 
	IRENA ŽIVKOVIĆ: Moj kolega Željko je juče rekao, pa slažem se sa tim mišljenjem, da bi finansijska podrška države, koja je tačka dnevnog reda ove sednice, trebalo da bude raspoređena i uplaćena onima kojima je to najpotrebnije u nekom većem iznosu, a ne svakom punoletnom građaninu po 6.000 dinara, jer većini to stvarno neće značiti ništa, a ovim najugroženijima neka dupla cifra bi stvarno puno značila. 
	Ipak, podržaću predlog, jer bar nekome nešto znači, ali mora biti jasno da im znači upravo zbog toga što nemamo uređenost države. Tim novcem će, primera radi, roditelj deteta sa smetnjama platiti dva do tri logopetska tretmana privatno, ali zato što nema termina u državnim institucijama. Kako detetu treba kontinuirani rad, minimum dva puta nedeljno, pokriće, od prilike, nedelju dana. Tim novcem osoba obolela od kancera skupiće članove porodice, možda čak i prijatelje, da svako da po svojih šest hiljada da bi skupila oko 40 hiljada, koliko košta magnetna rezonanca privatno, jer u unutrašnjosti nema magnetne rezonance, a tamo gde je ima nema lekara da pročita taj snimak. Tim novcem ljudi koji čekaju po par godina na socijalnu pomoć bolesni, stari i nemoćni, a institucije ćute na njihove žalbe i ne dopuštaju im da ostvare svoja prava, prehraniće se par dana. Tim novcem roditelji deteta sa smetnjama koji je zaposlen, platiće dva dana čuvanja deteta dok on radi, a ako je u penziji kupiće možda nešto od terapije za dete, jer sebi dete izdržava moguće vrlo od 30 hiljada minimalne penzije, a vi odbijate da i ove kategorije dobiju novčanu podršku države koju predlažemo.

	Od prilike razumete poentu, pomoći će bar nekome i to vrlo malo, ali to ne rešava probleme, a problema je mnogo, rešenja mogu biti suštinska i sistemska. Možda će neko od tih ljudi reći, zbog ovog novca, eto ova vlast misli na nas, ali ja lično verujem da su građani Srbije svesni da ih je baš to što ste dozvolili urušavanje institucija dovelo do situacije da im pomoć od 50 evra nešto u životu i znači. Hvala.
	PREDSEDNIK: Hvala vam.
	Sledeći, narodni poslanik Nenad Abramović. Izvolite.
	NENAD ABRAMOVIĆ: Poštovana predsedavajuća, gospođo Brnabić, uvaženi ministri, kolege i koleginice narodni poslanici, a pre sve cenjeni građani Republike Srbije, pred nama su predlozi zakona sa izmenama i dopunama zakona iz više oblasti koje i te kako imaju jasan i nedvosmislen cilj, a on je uređivanje oblasti na koje se ovi zakoni odnose, a sve u cilju podizanja ukupnih kapaciteta poboljšanja životnog standarda, socijalne zaštite, imovinsko-pravnih odnosa, lakšeg i bržeg finansiranja poslovanja kroz elektronsko povezivanje i delovanje.
	Takođe, tu je i set poreskih zakona koji uređuje i delove komunikacijskih sistema, tu su i pravosudni zakoni, zakoni o Pravosudnoj akademiji, zakoni o sprečavanju korupcije, Predlog zakona o vraćanju imovine oduzete u Kolohaustu koji je i te kako važan, civilizacijsko pitanje. Takođe, tu su i predlozi finansijskih zakona kako bi se dala saglasnost za zaduženje Republike Srbije kod banaka u cilju ostvarivanja kapitalnih investicija, u izgradnji auto-puteva, putna infrastruktura za energetsku stabilnost naše države. Dakle, pred nama je jedan spektar predloga zakona, izmena i dopuna zakona iz mnogih oblasti koji će se nadam, ovaj saziv srpskog parlamenta usvojiti velikom većinom.
	Sada bih se posebno osvrnuo na prvu tačku dnevnog reda, a to su izmene i dopune Zakona o budžetu ili rebalans budžeta ili narodski rečeno preraspodela sredstava. Moram da napomenem da je ovaj rebalans budžeta veoma uravnotežen ali je istovremeno razvojni i socijalni. Razvojni je jer omogućava nastavak velikih infrastrukturalnih projekata i početak izgradnje novih. Izgradnja auto-puteva, naftovoda, bolnica, rekonstrukciju železničkih pruga, ulaganje u zdravstvo, vetroparkove i slično. 
	Za ovu svrhu prema rebalansu koji je pred nama izdvojiće se 770 milijardi dinara. Takođe, on je i socijalni jer će pomoći mnogobrojnim kategorijama društva, korisnika, penzionerima, korisnicima dečijeg dodatka, boračkog dodatka, borcima kao i korisnicima tuđe nege i pomoći. Tu je i jednokratna pomoć svim punoletnim građanima. Posebno mi je drago što će kategorija boraca zahvaćena državnom pomoći i na taj način država Srbija pokazuje da je uz svoje borce, jer borci ili ratni veterani pravi, a ne oni lažni, sigurno su jedan od najčasnijih delova našeg društva. Iskreno se nadam da će jačanjem srpske države ova pomoć postati konstantna. 
	Iako većini boraca taj materijalni deo i nije prioritet, već nam je satisfakcija briga države da država Srbija stane uz svoje borce. 
	Briga o građanima je pokazala da se kroz rebalans i druge zakone prioritet ove vlasti predvođene našim predsednikom Aleksandrom Vučićem su građani, a pogotovo oni najsiromašniji, a bogati će se već snaći nekako. Nažalost, postoje i oni koji su podržani od predstavnika neoliberalnog globalizma i stranih obaveštajnih službi i stranih nevladinih organizacija koje bi želeli da Srbija stane. Tim ljudima smatraju da je nepotrebno da Krajišnici žive u Srbiji, valjda je malo onih 11 hiljada što je pobijeno u Hrvatskoj, ti ljudi nikada nisu osudili nasilje nad našim narodom na Kosovu i Metohiji i oni su verovatno i spremni da priznaju tu lažnu državu Kosovo. 

Tim ljudi nisu sveti borci koji su branili srpski narod sve ove godine, pa valjda oni ne treba da budu ovde u Srbiji. A svima nama Krajišnicima, našoj braći sa Kosova i Metohije, našim Srbima u regionu koji imaju pravo glasa, valjda znate braćo i sestre, šta treba da činite kada izbori budu raspisani. Ne dao bog da ova pošast dođe na mesto da vodi ovu državu, šta bi ostalo od nas, a šta bi ostalo od države Srbije.
	A ja znam da to tako neće biti, jer srpski narod ste uspeli prevariti 5. oktobra i nećete više. Sada ste uspeli da prevarite samo ovu decu koju držite na ulici, ali to vam više neće proći kod srpskog naroda. Zato još jednom da pozovem sav srpski narod, braćo i sestre, olovke u ruke i još jednom da poručim iz ovog doma, pobediće Srbija. Živela Srbija.  
	PREDSEDNIK: Hvala vam.
	Reč ima doktor Lidija Šarac. Nije tu.
	Reč ima Života Starčević. Nije tu.
	Reč ima Stefan Krkobabić. Nije tu.
	Reč ima doktor Jovan Janjić. Izvolite. 

30/1	JD/MP	15.45 – 15.55

	JOVAN JANjIĆ: Hvala.
	Sa nespokojem iščekujem kraj mandata Skupštine Srbije u čijem sam sazivu i sam. Nadao sam se da ćemo onima koji dolaze posle nas ostaviti čistiju situaciju i manje tereta nego što smo mi zatekli, a mi im ostavljamo da plaćaju naše račune. 
	Najviše smo se bavili donošenjem zakona po meri Evrope i zakona o zaduživanju Srbije. I posle ovoga verovatno poslednjeg zasedanja Skupštine u dosadašnjem sazivu, Srbija će biti još više zadužena. 
	Vlada traži rebalans budžeta. Navodi da su za finansiranje budžetskog deficita, nabavku finansijske imovine i otplatu glavnice po osnovu dugova domaćih i stranih zajmodavaca za direktne i indirektne obaveze Republike Srbije uključujući i operacije sa zamenom duga pre roka dospeća potrebna sredstva u iznosu nešto više od 1.259 milijardi dinara, a da će se ta sredstva obezbediti iz zajmova domaćih i međunarodnih komercijalnih i multilateralnih finansijskih institucija i inostranih vlada kroz emitovanje državnih hartija od vrednosti i po potrebi u zavisnosti od uslova na finansijskom tržištu, od primanja ostvarenih od emisije evroobveznica, kao i iz primanja od prodaje domaće finansijske imovine. 
	Vlada, dakle, obznanjuje deficit u državnom budžetu sa kojim se sigurno moglo racionalnije raspolagati što se vidi u mnogo čemu, gde se koristi državni novac, pa i ovde u Skupštini. Pri tom traži zakonska ovlašćenja za nova zaduženja o raznim osnovama, a istovremeno podnosi i pod eufeminističkim nazivom Predlog zakona o ublažavanju posledica energetske krize i rasta troškova života pojedinih kategorija stanovništva kroz jednokratnu finansijsku podršku i jednokratnu novčanu naknadu kao „leks specijalis“.
	Na predlog predsednika države obezbeđuje se jednokratna pomoć siromašnijim kategorijama stanovništva, a svima ostalima punoletnim građanima Republike Srbije koji nemaju status nosioca prava u skladu sa Zakonom o pravu na besplatne akcije i novčanu naknadu, koju građani ostvaruju u postupku privatizacije, dobijaju jednokratnu novčanu naknadu u iznosu od 6.000 dinara.
	Planirano je da se za te namere iz budžeta zahvati 734,4 miliona evra. Niko ne spori da je potrebno pomoći socijalno ugrožene kategorije stanovništva, ali se postavlja pitanje zašto se to čini pred izbore. Nameće se i pitanje zašto se daje naknada. Čega naknada svima ostalima. Tih 50 evra malo koga će učiniti spokojnijim, ali će pojačati sumnju zašto se i to čini pred izbore. 
	Od državne vlasti se očekuje da svojim državljanima obezbedi pravnu sigurnost, ravnopravne uslove i mogućnost stvaranja zarade i pošteno žive od svog rada, a ne da im neko daje ono što je njihovo. 
	Novčana sredstava za ove namene obezbeđuju se direktno iz budžeta Republike Srbije, a Vlada to prikazuje kao tobože ušteđena sredstva. Tako se dolazi u paradoksalnu situaciju. Traži se zaduženje za popunu budžeta, a onda se iz budžeta deli novac kao da je to tobože ušteđeno. 
	Velikodušno se daje onima koji će to kasnije sami oni ili njihova deca vraćati. U domaćinskoj kući kada se privredi više nego što se očekivalo onda se ukućani počaste, otuda i u produktivnim preduzećima 13 plata. 
	Niko ko misli na kuću svoju, ne zadužuje se da bi čašćavao ili da bi kasnije od njih ili njihove dece tražio da se vrati ono što je u nekoj prilici iz nekog razloga dato. 
	Država će napredovati i građani njeni njome će biti zadovoljni tek kada se bude radilo onako kako je na to upućivao naš veliki sunarodnik Sveti Vladika Nikolaj, da ono što je državno pripada svakom državljaninu te zemlje i da svako ko se o to ogreši, ogrešio se o svakog njenog čoveka. 

	Među 49 ovde predloženih zakona na ovom zasedanju, jeste i Predlog zakona o izmenama i dopunama Zakona o crkvama i verskim zajednicama kojim se čini otklon od naše neposredne prošlosti, kreirane u duhu bezbožne ideologije. 
	Zakonom o crkvama i verskim zajednicama, onima na koje se on odnosi, dakle crkvama i verskim zajednicama, omogućava se da svoju društvenu ulogu ostvaruju kroz celokupan obrazovni sistem, počev od predškolskog vaspitanja, preko osnovnog, srednjeg, opšteg, stručnog i umetničkog obrazovanja, sve do visokoškolskih ustanova. Time se postiže i integracija svih ovih ustanova u jedinstven obrazovni sistem države. 
	Pod uticajem ateističke ideologije protežirane posebno u vremenu komunizma, mnogi pogrešno misle da se u verskim vaspitnim i obrazovanim ustanovama vaspitava i uči samo na bazi teologije. To nije tačno. 
	Upečatljiv primer dala je Prizrenska bogoslovija. U prvih pola veka svoga postojanja ona je bila i zvanično se tretirala kao bogoslovsko učiteljska škola. Osim sveštenika školovala je i srpske učitelje. Tako recimo od 1880. do 1926. godine od 900 učenika koji su završili Bogosloviju u Prizrenu, njih oko 150 se posvetilo poslovima crkve, dok je čak njih oko 700 otišlo u narodne učitelje, a ostali na neke druge dužnosti. 
	Izmenama postojećeg zakona ističe se istorijska uloga Srpske pravoslavne crkve u razvoju obrazovanja, nauke, kulture i uopšte izgradnje, duhovnog i nacionalnog identiteta srpskog naroda i Srbije. Pa, se sada i formalno omogućava da ona osnuje poseban univerzitet, kao visokoškolsku ustanovu koja ima poseban društveni značaj.
	Zakonskom normom naglašava se da to ni na koji način ne utiče na ravnopravni i pravni položaj drugih crkava i verskih zajednica, niti dovodi u pitanje njihovo pravo da osnivaju visokoškolske ustanove i ostvaruju prava u oblasti obrazovanja, nauke, kulture, naravno u skladu sa Zakonom.
	Na ovaj način država pokazuje da omogućava slobodan razvoj duhovnog života i zato je ovaj zakon potrebno podržati, a to će naša poslanička grupa učiniti.
	Hvala na pažnji.
	PREDSEDSEDNIK: Hvala.
	Reč ima narodna poslanica Nada Macura.
	Izvolite.
	NADA MACURA: Poštovana predsednice skupštine, poštovani ministri sa saradnicima, koleginice i kolege narodni poslanici i poštovani građani Srbije, cilj Zakona o izmenama i dopunama o zaštiti lica sa mentalnim smetnjama je uspostavljanje savremenog pristupa lečenju i nova zakonska rešenja u domenu zaštite mentalnog zdravlja.
	U skladu sa nacionalnom zdravstvenom politikom i međunarodnim dokumentima, kao i pravnim standardima koji su usklađeni sa savremenim stručnim dostignućima i standardima ljudskih prava osoba sa mentalnim smetnjama, kao i destigmatizaciji, što dovodi do transparentne zaštite prava lica sa mentalnim smetnjama.
	Takođe, uspostavlja se viši nivo kvaliteta zaštite, mentalnog zdravlja u skladu sa savremenim dostignućima u ovoj oblasti. Kao lekar i poslanik poručujem da ovaj zakon konačno rešava višedecenijske probleme u praksi, on ne dozvoljava „građansku smrt“ kroz zloupotrebu poslovne sposobnosti postavlja nultu toleranciju na fizičko sputavanje dece u ustanovama i sistemski iskorenjuje diskriminaciju čime spajamo savremene standarde medicine i najviši nivo pravne zaštite.
	Prava zaštita pacijenata se ne postiže rigidnim zabranama i pretnjama na papiru, već stvaranjem humanog i kontrolisanog sistema koji leči, a ne izoluje.

30/3	JD/MP	

	Zakonski predlog koji se ne samo bavi pravnim normama već i direktno zadire u pitanje našeg kolektivnog humanizma, lekari u hitnoj medicinskoj pomoći svakodnevno svedoče o patnji i teško je realnosti onih čiji se glas u javnosti retko čuje. 
	Govorim o pacijentima sa mentalnim smetnjama i njihovim porodicama. Kada sa ekipom hitne medicinske pomoći izađu na teren po pozivu ne susreću se samo sa medicinskim problemima, naime, susreću se sa bedemom stigme. 


31/1	GD/LjL		15.55 – 16.05

	Porodice često prekasno zovu pomoć, krijući bolesnog člana od komšiluka, zbog sramote i straha od osude društva, a kada stanje eskalira do otvorene agresije, lekari na terenu ostaju sami na vetrometini.
	Postavimo ovde otvoreno pitanje – da li je u takvim situacijama dovoljna samo pratnja policije? Iz prakse vam kažem da nije. Medicinski radnici nisu obučeni za fizičko savladavanje agresivnih pacijenata, a policija često nema jasne protokole kako da postupi prema psihotičnoj osobi, a da ne povredi njena ljudska prava ili dodatno eskalira situaciji.
	Zato nam ovaj zakon treba da jasno razgraniči odgovornosti, postavi protokole i zaštiti i pacijenta i porodicu, ali i zdravstvene radnike koji rizikuju svoju bezbednost.
	Ovaj predlog zakona precizira da je hospitalizacija bez pristanka isključivo krajnja mera, rezervisana samo za situacije kada postoji direktna i neposredna opasnost da pacijent naškodi sebi ili svojoj okolini.
	Jasno odgovara na pitanje pristanka. Kada pacijent u kriznom momentu nije svestan, zakon uvodi strogu sudsku kontrolu i vraća porodicu u proces, ne kao neme posmatrače sa hodnika, već kao partnere u lečenju koji bdiju nad dostojanstvom svog najmilijeg.
	Međutim, zakon ne sme ostati mrtvo slovo na papiru. Moramo investirati u psihijatrijske ustanove, ali i u edukaciju i protokole za hitne medicinske pomoći i ostale zdravstvene službe i policiju, koji zajednički deluju na terenu. Destigmatizacija i bezbednost počinju upravo ovde. U medicini se vodimo Hipokritovom zakletvom da nećemo naškoditi i da ćemo pomoći onom ko pati. 
	Hospitalizacija bez pristanka je strogo ograničena, primenjuje se isključivo kao krajnja mera, dozvoljena je samo ako osoba zbog svoje bolesti direktno ugrožava sopstveni život ili život i bezbednost drugih ljudi.
	Hitna sudska kontrola, zaštita od zloupotreba - ako je pacijent zadržan u bolnici prinudno ili u nesvesnom stanju, psihijatrijska ustanova mora u roku od 48 sati da obavesti nadležni sud. Sudija i nezavisni veštak psihijatar izlaze na teren i donose odluku o opravdanosti zadržavanja, kako bi se sprečilo neosnovano zadržavanje ljudi.
	Nova i aktivna uloga porodice. Porodica više nije izopštena iz procesa. Članovi uže porodice imaju pravo na potpunu informisanost o toku lečenja. Porodica daje saglasnost za lečenje kada pacijent nije svestan i ima pravo da u svakom trenutku pred sudom pokrene postupak za otpust pacijenta.
	Pravo na drugo stručno mišljenje i pravo na lice od poverenja. Porodica ili zakonski zastupnik imaju pravo da o svom trošku angažuju nezavisnog psihijatra van bolnice, kako bi pregledao pacijenta i ocenio da li je terapija adekvatna.
	Zabrana diskriminacije i humaniji uslovi. Zakon izričito zabranjuje svaki oblik zlostavljanja, vezivanja ili izolacije bez strogog medicinskog nadzora. Insistira se na lečenju u zajednici i destigmatizaciji, odnosno na tome da se pacijenti ne izoluju dugoročno iz društva, ako to nije medicinski neophodno. 
	Glasanjem za ovaj zakon pokazujemo da je Srbija društvo koje pruža ruke a ne okreće glavu od svojih najranjivijih građana. Živela Srbija!
	PREDSEDNIK: Hvala.
	Reč ima Zagorka Aleksić. Nije tu.
	Konačno, Nataša Jovanović. Izvolite.

	NATAŠA JOVANOVIĆ: Hvala vam, uvažena gospođo predsednice.
	Dame i gospodo narodni poslanici, uvaženi ministri, poštovani građani Srbije, kako se približavamo kraju rasprave u načelu o ovim predlozima zakona, ja neću imati ni vremena, a i ne želim da govorim pojedinačno o nekim predlozima, osim o rebalansu budžeta. Želim da dam jednu ocenu atmosfere, pre svega, političke situacije u kojoj završavamo, na kraju krajeva, i ovaj saziv Narodne skupštine Republike Srbije. 
	Građani Srbije dobro vide da se ispostavilo na kraju, uprkos pojedinim stranim centrima moći, blokaderskoj opoziciji u Skupštini, blokaderima na ulici, kako god oni da se zovu, neka fantomska studentska lista i onaj nesrećni političar Đokić, da je gospodar političke situacije u Srbiji Aleksandar Vučić, predsednik Republike Srbije, koji je u istoriji naše zemlje dobio najveći legitimitet od naroda.
	Zašto to kažem? Pa, zato što je on uspeo svojom mudrošću, a pre svega veoma odgovornim vođenjem države u teškoj situaciji, kada su pokušali obojenom revolucijom da nas zaustave u našem razvoju i svemu onome što radimo za dobrobit građana Srbije, dobro da proceni u kom trenutku i kada treba da budu održani, sada već gotovo i redovni, ali biće vanredni parlamentarni izbori. 
	Ali, ne samo to, već je jasno stavio do znanja da sa druge strane imamo ljude koji apsolutno ne žele dobro našoj zemlji, što su pokazali pre svega svojim frustracijama i ličnim napadima koje su godinama sprovodili, i pre ovih pokušaja blokade na njega i članove njegove porodice, već i svojim delovanjem van granica ove zemlje, kako bi Srbiji bilo gore.
	Gospođo Brnabić, ja sam u periodu od 2008. godine do 2012. godine, u mandatu te DOS-ovske lopovske vlade bila jedna od potpredsednika Narodne skupštine Republike Srbije. Sedeći tu gde je sada vaša saradnica, zamenik generalnog sekretara, svakoga dana sam bila svedok toga, što nije ni krila tadašnja predsednica Narodne skupštine Republike Srbije, da ne možemo da planiramo, niti da imamo agendu, kao što je sada imamo, kao ozbiljna država, i pod vašim rukovođenjem Narodne skupštine Republike Srbije, za ono što će Srbija da radi, dok ne dobijemo saglasnost stranih ambasada. Čak smo jedne večeri, eto tako, uz onog nesrećnog premijera Cvetkovića, u kabinetu gde vi sada sedite, tada je tamo bila gospođa Đukić Dejanović, sedeli i čekali da li će iz jedne ambasade da jave da mi to i to možemo da stavimo na dnevni red i da sednica bude održana. 
	E, takvu Srbiju žele blokaderi na čelu sa nesrećnim Đokićem, kao i ovi ovde propali lideri blokaderske opozicije koji će zajedno, kao cenzus koalicija, što često govori kolega Mirković, da se bore sa onom ili bez Bubkine motke da pređu cenzus na sledećim izborima. 
	Šta smo mi radili za to vreme? Pa, to je rezultat ove odgovorne politike, stabilne javne finansije, jačanje privrede, jačanje socijalne politike, rad za narod i državu i nove investicije, jer upravo te nove investicije su rezultat tog ogleda i onoga što je zamislio kao početak politike razvoja posle Srbije koja je ostala u pepelu nakon njihove lopovske vladavine Aleksandar Vučić. To se danas broji stotinama novih fabrika, stotinama kilometara auto-puteva, brzih saobraćajnica, novih pruga, brzih pruga i svega onoga što ćemo tek da uradimo u narednom periodu. 
	U pravu je predsednik Republike Aleksandar Vučić kada kaže da ovo je tek početak, da će 2027. godina da bude godina novog razvoja Srbije, da ćemo prestići i u rastu BDP-a mnoge velike države u Evropi, o regionu i da ne govorim, kao i mnoge države u svetu. 

	Zašto je to važno? Pa, da građani Srbije znaju pošto će u narednih deset dana biti raspisani parlamentarni izbori, da ćemo na dan glasanja, bez obzira koji to oktobar bude bio, imati nas koji želimo da ovom politikom koju nudimo i kao kandidati i kao ljudi koji žele razvoj dalje Srbije i predsednik  Vučić kao budući premijer da nastavimo tom stopom razvoja kao što sada imamo zaista izuzetno nizak javni dug, a to je 43% BDP-a, a slušam celog dana ove neznalice, što je izuzetan rezultat i rad pre svega ministra Malog i cele Vlade na jednoj takvoj stabilnoj ekonomskoj politici. 

	A sa druge strane imaćemo ljudi, građani Srbije to treba da znaju, vama se obraćam, poštovani građani, koji ćete izaći u ogromnom broju, u to sam sigurna, na biračka mesta, koji ne žele da se na taj izborni dan prebroje glasovi. Oni na taj izborni dan, pre svega, mislim na blokadersku opoziciju sa ulice, žele da pokušaju neku novu revoluciju. To je važno zato što mi moramo da dopremo do što većeg broja naših ljudi, kao što to vi radite i svi drugi funkcioneri naše stranke, ministri, pre svega predsednik, da razgovaramo sa njima da im nudimo konkretna rešenja, ali da čujemo njihove primedbe i zamerke i mi to i u Kragujevcu, kao izabrani predstavnici naroda, zaista vrlo ozbiljno radimo. 
	Ja sam ponosna na to što je moj grad taj koji prednjači u kupovnoj moći. Kragujevac je danas, posle Beograda, kroz rezultat ovakve ekonomske politike, kroz investicije koje su ogromne u našem gradu, drugi grad po kupovnoj moći. A to je stabilan odnos, zarada i cena, i zbog činjenice da je prosečna plata u Kragujevcu za prvi kvartal ove godine bila 114.000 dinara. I to je jednostavno nešto što mi dalje intenzifikujemo, očekujemo još mnogo novih radnih mesta i pre svega izgled grada i kompletna činjenica da ćemo i privući nove investicije za naš grad dolaze zbog toga što mi već završavamo prvu fazu ogromnog projekta, najvećeg ikada u istoriji Šumadije, infrastrukturnog projekta, a to je Severna obilaznica. Očekujemo da će prvih pet kilometara predsednik Republike da otvori u narednim danima. 
	I da završim sa time šta smo još ovde mogli da čujemo i da napravimo tu razliku o sistemu vrednosti. Sistem vrednosti za koji se bori Srpska napredna stranka i Aleksandar Vučić, kao sada predsednik Republike i kao budući premijer, nešto je što mi želimo da ostavimo i budućim generacija, da posvećeno radimo i odgovorno za svoju zemlju, da se borimo za nova radna mesta, za bolji život ljudi, da pomognemo i onima kojima je najteže i koje možda neko drugi i nije nikada želeo da čuje, a mi znamo da postoje takvi. I predsednik sada vidi da postoje ljudi koji su bili obezglavljeni, osiromašeni i koji mu govore kakve su torture prošli u periodu vladavine bivšeg režima. Da učinimo da ove mlade generacije mogu normalno ovde da se školuju i da rade, što pokazuje skoro 600.000.000 u budžetu za osnovno i visoko obrazovanje, a u njihovo vreme, evo tabela je ovde, brojke su neumoljive, to je bilo tričavih 37,6 milijardi. 
	Naša politika je takva da želimo da obezbedimo normalan život svim građanima Srbije bez obzira na nacionalnu i versku pripadnost. A mi ovde već dva dana čujemo, gospodine Selakoviću, orkestriranu kampanju protiv SPC. Zamislite, posle 800 i više godina od naše autokefalnosti, mi ovde od predstavnika parlamentaraca u Skupštini Srbije čujemo isto ono što u Saboru govore već decenijama i što orkestrirano, u sadejstvu sa drugim svojim tzv. kolegama, kako oni kažu iz regiona, promovišu kao novu agendu u napadu na SPC. Svi oni koji su to radili i napadali i sveštenike i SPC završili su na smetlištu istorije. 
	Ja sam ponosna na to što smo i u budžetu, i u ovom rebalansu, i u budžetu za 2026. godinu, izdvojili velika sredstva da obnovimo i Manasiju i naša druga sveta mesta i da pokažemo da mi na tom putu, pre svega, pravoslavlja i svetosavlja dajemo generacijama koje dolaze posle nas da treba da žive u miru, da se bore za svoju slobodnu i nezavisnu Srbiju, kao takva ona će pobediti. Pre četiri godine naša lista je imala naziv – Zajedno možemo sve, pokazali smo da to možemo; pre tri godine naša lista imala je naziv – Srbija ne sme da stane, i dobili smo EKSPO i borimo se; a sada će ona da ima naziv – Ujedinjena Srbija. Kao takva, ja verujem da će da pobedi na čelu sa Aleksandrom Vučićem. Živela Srbija!

	PREDSEDNIK: Hvala vam
	Završili smo sa listom. Vraćamo se samo na poslaničke grupe. 
	Pitam da li još neko od predsednika, odnosno ovlašćenih predstavnika poslaničkih grupa želi reč?
	Reč ima narodni poslanik Aleksandar Jovanović.
	Izvolite.
	ALEKSANDAR JOVANOVIĆ: Zdravo živo!
	Pre svega, želim da se zahvalim javno pripadnicima Sektora za vanredne situacije i svim ljudima koji mesecima i dan-danas rizikuju svoje živote i gase požare širom Srbije i svima koji su se u to uključili. 
	Što se tiče rebalansa budžeta, gospodine Mali, koliko ima punoletnih građana u Srbiji? Da li znate to? Šest hiljada dinara svakom punoletnom građaninu Srbije, pomoć od šest hiljada dinara. A šta će građanima Srbije pomoć kada je ova zemlja prva u svom privrednom razvoju, prva po BDP-u i svemu što govorite svaki dan? Šta će građanima Srbije pomoć? Kada dajete nekom šest hiljada dinara pomoć, za to nije nadležna Vlada i vi, ministre; za to postoje institucije koje se zovu zavodi za socijalni rad itd., zna se kome treba pomoć. Šta će pomoć ljudima ako je sve u redu, ako dobro žive? 
	Ja sam jutros bio u prodavnici, gospodine Mali. Kod mene u „Amanu“ u Žarkovu, gde kupujem stalno… Vinjak nije kupljen, ne brinite se ništa. Kupljeno je „Dijamant“ ulje, slušajte me dobro, cena po stavkama, dobio sam račun, ovde piše 196,99; dugotrajno mleko, ovo je litar i po, 139,99; lisnato pecivo 79,98; somun izduženi 39,99. A što ja čitam vama ovo, gospodine Mali?
	Prvo ste rekli da EKSPO košta 15 milijardi, pa ste onda rekli 19. Čovek više nema pojma šta ste sve rekli. Od vas zahtevamo, to građani zahtevaju od vas da po istom ovom principu, sve po stavkama, podnesete troškovnik koliko košta taj EKSPO. Kad građanin ode u prodavnicu dobije ovo i tačno zna koliko šta košta. Koliko košta građevinski materijal? Koliko koštaju bageri, kamioni, sve što je potrebno? Sve po stavkama, gospodine Mali, a ne da se frljamo ovde sa milijardama i da nemamo pojma na šta se koliko i šta troši. To bi bilo lepo i pošteno od vas. Dakle, isto kao što sam ja jutros kupio ulje, pecivo i sve što sam kupio, dobio sam račun od ove države, očekujem od vas da podnesete račun za sve što potrošite, jer to je vaša obaveza, jer to nisu vaše pare, kao što ni ovih šest hiljada dinara koje poklanjate ljudima, a niste ih ni pitali da li to žele. A gde ste sve mogli da uložite te pare? To je nekih 200 i nešto miliona evro. 
	Evo, tu je Sara Pavkov koja nam ovde prodaje zelenu maglu već koliko dugo vremena, dok nam gore deponije na sve strane. Ja sam vas, gospođo Pavkov, gospođice, zvao da sa mnom odete prošli put, ali nešto se ne odazivate, da odemo zajedno na Savski nasip, da vidimo po kom to zakonu Goran Puzović gradi tamo gde je strogo zabranjeno, ne smeš ašov da zabodeš tamo gde je Savski nasip, koji služi da ljudima spase živote kada dođe velika voda. Što ne odete sa mnom tamo? Pojala maca jezik, što kaže predsednik.
	Kad smo već kod predsednika, obilazi Srbiju uzduž i popreko. Super i treba, i šta čujemo od ljudi koji ga sretnu? Prvo, pod jedan – putevi, Vučiću. Šta je pod dva? Voda. Pola Srbije, bre, skapava od žeđi. Uložite te pare, bre, u vodovod, sačuvajte vodoizvorišta. Vi, gospođo Brnabić, rekoste „Vučićev ustav“ pre neki dan. Da se steknu uslovi da se izmeni Ustav da bi Vučić mogao ponovo jednog dana da postane predsednik. Super! Ne „Vučićev ustav“, Ana, nego vodu u Ustav. 

	Šta je vama problem? Šta vas toliko muči? Da podržite inicijativu da svakom građaninu ove zemlje koji skapava od žeđi, a tek će, jer vidimo šta se dešava ovog leta. Biće sve gore i gore i ne treba da budeš mnogo pametan ni stručan da shvatiš da ćemo ostati žedni. Šta je vama problem ljudi da pokrenete inicijativu da voda uđe u Ustav? Ja od toga neću odustati i nije bitno ko će ovom zemljom vladati. Ko god dođe na vlast imaće žedne ljude i kad tad će to doći na dnevni red. Svako ozbiljno društvo, svaka ozbiljna zemlja prvo o čemu treba da brine je voda. 
	Dunav pominjete. Dunav i Sava dve najveće kanalizacije koje protiču kroz Evropu, kroz Beograd. Dok Sara Pavkov već godinama prosipa priče kako ćemo mi da prečišćavamo vodu, dve najveće kanalizacije protiču kroz Beograd zovu se Sava i Dunav. 
	Dugačak je spisak mesta. Evo, prošle nedelje sam bio u Paraćinu. Na deponiji gradskoj. Jeste bili nekada tamo, gospođo Pavkov? Pojma nemaju ljudi od čega se truju. Za to vreme Ana Bekuta drži koncert, a odmah tu pored toga protiče Morava. Tu su njive. U vazduh i u zemlju se ispušta bilo šta kod one deponije koju ćete vi da sanirate, kad? Stalno izlazite sa nekim ciframa milioni za ovo, milioni za ono. To su priče za malu decu, gospođo Pavkov, vi to vrlo dobro znate. Uhvatite ste se ozbiljnog posla. 
	Srbija nema veći nacionalni i javni interes nego da sačuva pijaću vodu ljudi. Nemojte da se zezati sa tim. To isto važi i za vaše velike projekte. Je l' razmišljao neko, nema tu gospođe Đedović Hajdanović, tu je gospođa Sofronijević, od ranije poznata kao glavna projektantkinja svih vaših projekata, koji kad bi se poštovao zakon. Oni koji su potpisali, to što su potpisali, na primer, u Rakiti, u Jošanici, dugačak je spisak, u svakoj zemlji u kojoj zakon i pravo bili bi u zatvoru i vi to vrlo dobro znate bivša gospođo Damjanović, sada Sofronijević. Sve što ste potpisivali sa Zoranom Mihajlović je težak kriminal.
	Hajmo u Rakitu, da mi objasnite. Vučić mi obećao da će da dođe u Rakitu. Hajmo u Rakitu da stanemo tamo ono što je Belić gradio, da mi samo objasnite po kom tom zakonu ste vi potpisali da ona reka bude gurnuta u cev. Pravite se blesavi,  normalno. Sve je u redu. E, tako kako vladate, tako vam je i u zemlji. Pobuna. Jeste li se zapitali nekada što se ovoliki narod buni? Ne može tako da se vlada ljudi.
	Na kraju, idu izbori. Biće kako narod odluči, treba da bude. Želim samo da se obratim onima koji dolaze, a to su ova deca, to su studenti. Na njima svakako ostaje ova zemlja. A želim da se obratim i onima koji su se nakačili na njih koji su 15 godina ćutali, nisu bili ni na kordonu, nisu bili ni u policijskoj stanici, nisu im pretili vaši krimosi u Toplom Dolu i Rakiti i u Žagubici, nije ih tukao Safet Pavlović itd., a koji se sad mnogo junače i nakačili su se na tu decu. Sve što želim da im kažem, biću vulgaran, svi vi koji ste ćutali 15 godina, a sad glumite velike junake, a Ekološki ustanak prozivate da sarađuje sa Vučićem i SNS, ja bih se pre obesio, nego da sarađujem sa SNS. Ja nisam onaj koji želi da mrzi bilo koga. Politika iz nas izvuče najgore. Ne želim da me uvlačite u tu igru ni vi, ni ovi koji me…
	PREDSEDNIK: Samo privodite kraju.
	ALEKSANDAR JOVANOVIĆ: Samo sekund.
	Imam još jednu rečenicu.
	PREDSEDNIK: Da, da, u redu.
	ALEKSANDAR JOVANOVIĆ: Je l' može?
	PREDSEDNIK: Naravno, slobodno.
	ALEKSANDAR JOVANOVIĆ: Je l' imam još vremena ili…?

	PREDSEDNIK: Ne, nemate. Imali ste sedam minuta i 46 sekundi, ali završite.
	ALEKSANDAR JOVANOVIĆ: Imaću kasnije. Nisam rekao glavnu stvar, ali reći ću posle.
	PREDSEDNIK: Završite slobodno.
	Dobro. 
	Reč ima Ahmedin Škrijelj.
	Izvolite.
	AHMEDIN ŠKRIJELj: Zahvaljujem, predsedavajuća.
	Članovi Vlade, koleginice i kolege narodni poslanici, pred Narodnom skupštinom su zakonski predlozi kojim vlast namerava da interveniše u budžetskoj i poreskoj politici, regionalnom razvoju, sistemu slobodnih zona, ali i u propisima koji uređuju pravosuđe i pravosudnu akademiju. 
	Kada vlast menja zakone u oblasti koje neposredno utiču na razvoj, funkcionisanje institucija i ostvarivanje prava građana, onda u sadržinu novih rešenja moramo pogledati stanje na koja se ona primenjuju kao i rezultat politike koja je dosad vođena.
	Za SDA Sandžaka upravo je odnos vlasti prema Sandžaku jedna od najjasnijih merila rezultata takve politike. Ustav Republike Srbije propisuje da se Republika Srbija stara o ravnomernom i održivom regionalnom razvoju, čime je odnos prema regionalnom razvoju postavljen kao ustavna obaveza, a ne pitanje trenutne političke procene. Zato kada govorimo o budžetu, slobodnim zonama i drugim instrumentima razvoja, imamo obavezu da pitamo šta je ravnomernim regionalnim razvojem Sandžaka? Ako sandžačke opštine i dalje imaju niže zarade, slabiju privrednu osnovu i ozbiljni infrastrukturne probleme, a pitanja energetske mreže, putne povezanosti, obrazovanja i zaštite životne sredine, prelaze iz jednog mandata u drugi, onda više ne govorimo o nekoliko nepovezanih lokalnih problema. Govorimo o razvojnom položaju Sandžaka kao istorijskog i političkog prostora, ali i o poštovanju ustavnih obaveza vlasti. 
	Pitanje nesanitarnih deponija to dobro pokazuje. Čista životna sredina nije luksuz, ona je uslov zdravlja ljudi, kvaliteta života i razvoja privrede, poljoprivrede i turizma. Isto važi i za elektroenergetsku i putnu infrastrukturu, obrazovanje i druge pretpostavke regije Sandžaka. Posebnu odgovornost vlast ima obavezama iz programa povratka Bošnjaka u opštini Priboj. Taj program je donela Vlada Republike Srbije i obaveze koje su njime preuzete, a nisu izvršene moraju biti završene. 
	Tu je i pitanje žrtava Sjeverina, Štrbaca i Kukurovića i njihovih porodica. Posle više od tri decenije nadležni organi moraju pružiti jasan odgovor žrtvama i njihovim porodicama. 
	U Sandžaku je bilo pojedinačnih ulaganja i svako ulaganje, koje poboljšava život građana treba pozdraviti. Međutim, ravnomeran regionalni razvoj ne meri se brojem otvorenih ili najavljenih projekata, već konkretnim rezultatom. Ako su razvojne razlike između Sandžaka i razvijenih delova Republike Srbije i dalje toliko izražene, da se neposredno održavaju i na život građana, onda imamo dovoljno razloga da zaključimo da je ustavno načelo ravnomernog regionalnog razvoja, bar kada je regija iz koje dolazim u pitanju, u velikoj meri mrtvo slovo na papiru.  U tom kontekstu posmatramo i zakon o slobodnim zonama. Novi Pazar, Sjenica, Tutin, Prijepolje, Priboj i Nova Varoš imaju različite razvojne mogućnosti, ali njihovim povezivanjem može se stvoriti ozbiljniji prostor za proizvodnju, logistiku i izvoz. 

	Ako razvojni instrument najteže mogu koristiti oni kojima je razvoj najviše i potreban, kriterijume onda treba prilagoditi njihovoj svrsi. Takav odnos prema razvoju Sandžaka otvara i drugo važno pitanje. Gde su Bošnjaci u institucijama i državnim organima Republike Srbije i u kojoj meri se u praksi ostvaruje ustavno načelo njihove srazmerne zastupljenosti? Ustav propisuje da se pri zapošljavanju u državnim organima i javnim službama vodi računa o nacionalnom sastavu stanovništva i odgovarajućoj zastupljenosti nacionalnih manjina. Kada se posle toliko godina u državnim organima i službama ne vidi rezultat koji bi odgovarao ustavnom načelu srazmerne zastupljenosti, vlast duguju odgovor zbog čega takvo stanje još uvek traje. 
	Posebno je važno pravosuđe. Kada već raspravljamo o uređenju pravosuđa ne možemo zaobiđi ni pitanje njegove dostupnosti građanima Sandžaka, kao ni zastupljenost Bošnjaka u pravosudnim institucijama SDA Sandžaka godinama traži osnovni i prekršajni sud i osnovno javno tužilaštvo u Tutinu, osnovno javno tužilaštvo u Sjenici i privredni sud u Novom Pazaru i zahtev za srednjom školom unutrašnjih poslova u Novom Pazaru treba posmatrati kao stvaranje boljih uslova da obrazovanje za policijski poziv bude dostupniji mladima iz Sandžaka.
	Priboj pokazuje šta se dešava kada je pravo Ustavom i zakonom garantovano, a njegovo ostvarivanje u praksi izostaje. Bošnjaci u toj opštini ispunjavaju zakonske uslove za službenu upotrebu bosanskoj jezika. Međutim, to pravo još uvek nije ostvareno. Zakonska obaveza je poznata. Uslovi su ispunjeni, a pravo se godinama ne ostvaruje u praksi. To je pitanje odnosa vlasti prema zakonom garantovanom pravu Bošnjaka. Ništa nije bolje stanje ni u drugim oblastima. Zahtevi koje SDA Sandžaka iznosi kroz Narodnu skupštinu polaze od konkretnih problema građana, od Ustavom garantovanih prava Bošnjaka i razvojnih potreba Sandžaka. 

	Odnos vlasti prema sadržaju tih zahtjeva zato pokazuje njen odnos prema problemima i potrebama Bošnjaka i regije Sandžak. O konkretnim pravnim, finansijskim i drugim rešenjima više ćemo govoriti kroz amandmane koje smo podnijeli. Politička uvjerenja, ideološka opredeljenja i programska usmerenja stranaka koje vrše vlast mogu da određuju ekonomsku, socijalnu, poresku i drugu politiku, ali ne mogu da budu razlog da se Ustavom garantovana prava Bošnjaka ne ostvaruju, niti mogu biti opravdanje za neravnopravan odnos prema Sandžaku.
	Puna ravnopravnost Bošnjaka i ravnomerni razvoj Sandžaka nisu pitanja političke naklonosti ili odluke jedne vlada. To su pitanja poštovanja Ustava i izvršavanja obaveza koje vlast ima prema građanima. Na kraju ovog mandata mora ostati jasno, niko u vlasti u Srbiji ne može reći da nije znao za potrebe i probleme Bošnjaka i Sandžaka. SDA Sandžaka je ta pitanja kontinuirano iznosila pred Narodnu skupštinu kroz amandmane, prijedloge zakona, poslanička pitanja i inicijative i nudili smo konkretna rešenja. O njima smo govorili i pred relevantnim predstavnicima međunarodne zajednice. Što je bilo do nas kao narodnih poslanika i političke stranke kojoj pripadamo, uradili smo. 
	Naša odgovornost je bila da probleme otvorimo pred institucijama i ponudimo rešenja. Odgovornost za odluke pripada onima koji imaju vlast, nadležnost i sredstva da postupaju. Za ono što su znali, mogli i bili dužni da urade, a nisu uradili, odgovornost je njihova. Bošnjaci su autohton narod Sandžaka i trajni politički i društveni činilac u Sandžaku i Republici Srbiji. Vlade će se mijenjati, mijenja će se političke većine, ideologije i opredeljenja onih koji vrše vlast, ali promjena vlasti ne mijenja obavezu da se Ustavom garantovana prava Bošnjaka, ali i drugih manjina moraju ostvarivati u praksi, niti obavezu ravnomernog regionalnog razvoja. To mora biti jasno i danas i ubuduće. 
	Političke većine mogu da se mijenjaju, ali ostvarivanje Ustavom garantovanih prava i ravnomerni regionalni razvoj ne smiju zavisiti od toga, niti se dovoditi u pitanje ko u jednom trenutku vrši vlast. Odlaganje odluka ne otklanja probleme niti prestaje obaveza njihovog rešavanja. SDA Sandžak će i ubuduće zahtevati puno ostvarivanje Ustavom garantovanih prava Bošnjaka i ravnomerni regionalni razvoj, a svaku politiku vlasti prema Bošnjacima i Sandžaku ocijenjivaćemo prema rezultatu – da li su Bošnjaci ravnopravni u institucijama i da li je njihov sveukupni položaj bolji i da li je Sandžak razvijeniji nego što je bio. 
	Aktuelna vlast prihvatila da sprovede mjere i politiku kako bi vratila poverenje Bošnjaka u državne organe. Nije postojala politička volja da se unaprijedi položaj Bošnjaka i to će, takođe, ostati kao zapisana činjenica kada je u pitanju ovaj saziv Skupštine. Siguran sam da će politički procesi koji su pred nama pozicionirati Bošnjake kao snažan politički faktor koji više neće pristati na poziciju objekta, već aktivnog kreatora društvenih i političkih prilika u Republici Srbiji. Bošnjaci će biti nezaobilazan faktor u stabilizaciji političkih prilika u Srbiji, u uspostavljanju pozitivne političke klime, vladavine prava, pravne sigurnosti i jednakosti pred zakonom. Hvala. 
	PREDSEDNIK: Hvala. 
	Da li ima još nekog prijavljenog od predstavnika poslaničkih grupa? 
	Reč ima Radomir Lazović. 
	Izvolite. 

	RADOMIR LAZOVIĆ: Poštovani građani Srbije, pre svega želeo bih da izrazim zahvalnost svim vatrogascima, volonterima, pripadnicima Sektora za vanredne situacije i građanima koji su u prethodnim danima branili našu prirodu, uprkos tome što su ostavljeni na cedilu od strane kriminalnog režima. Pored zahvalnosti, kao izabrani predstavnik građana želim da im uputim i izvinjenje zato što država nije učinila dovoljno da se obezbedi adekvatna oprema za gašenje i prevenciju požara. 
	Činjenica da je požar u Deliblatskoj peščari goreo mesec dana i da i dalje gori, a da za to vreme nije aktiviran mehanizam civilne zaštite Evropske unije, nego se čekalo da izgori 5.300 hektara šume, govori nam sa kakvim ljudima ovde imamo posla. Srbija gori, a umesto da ulažemo u civilnu zaštitu, u opremu za vatrogasce, u odgovor na posledice klimatskih promena, Srbija danas kupuje avione rafal. Tri milijarde evra za borbene avione. Pa, recite mi koliko ste požara bombardovali u prethodnih mesec dana tim borbenim avionima? 
	Mnogo puta sam govorio sa ovog mesta o odgovornosti Ivice Dačića i SPS-a zbog kriminala, zbog serije bombaških napada na ulicama Beograda, kojih je ove godine bilo preko 20, zatim zbog prebijanja studenata i zloupotrebe policije za partijske potrebe, a danas njegovu odgovornost i ostavku tražim i zbog zanemarivanja Sektora za vanredne situacije MUP-a i zbog činjenice da nemamo adekvatnu odbranu od požara niti od posledica klimatskih promena. Dodajmo na to i činjenicu da sve češće gore deponije, pa tako gori i ona u Jovanovcu, u Kuli, u Bačkoj Palanci, u Zrenjaninu, u Sivcu, Druglićima kod Prijepolja itd., itd. 
	Sa druge strane, Srbija je žedna. Nema vode za piće. Restrikcije su u sve više mesta, a po pravilu u Vojvodini nema vode. Navešću samo deo mesta koja ovih dana nemaju vodu: Stubo, Paklje, Bogatić, Lelić, Sušica, Donje Leskovice, Gornje Leskovice, Prijezdić, Bačevci, Gornja Grabovica, Brankovina, Gornja Bukovica, Kotešica, Ravnje, Zarube, Dračić, Žabar, Krčmar, Bukovac itd., itd., veći deo Arilja, Čačak, Požega, Lučani, Gornji Milanovac, Sombor, Kula, Vrbas, Novi Pazar. Pa dobro, je li dosta, bre, ljudi? Da li možemo nešto da uradimo da ovi ljudi dobiju vodu, da ne sede po 20 sati dnevno pod restrikcijama vode na ovoj temperaturi? 
	Govorio sam puno i o tome da Srbija ne prerađuje otpadne vode. I znate šta mi kažu iz SNS-a? Evo ovaj ponovo o tome. Pa da, ponovo, jer 14 godina ništa niste uradili po tom pitanju. Sva voda iz kanalizacija neprerađena odlazi u naše reke. Ali, posebno me je porazila činjenica da je onaj bizarni snimak, ko se seća, a ko se ne seća može da potraži, znate ono kad Siniša Mali igra ispod šatora gde pokušava da se dodvori građanima kao da je on jedan od njih, e pa to je upravo iz jednog mesta gde danas nema pijaće vode, iz Bojnika, jer je povećana koncentracija gvožđa i mangana usled niskog vodostaja u akumulaciji. 
	Za to vreme Siniša pršti, cepa dance floor ispod šatre, smeje se, veseli, dobro mu je. Dobru mu je, čovek vodi luksuzan život, jede najbolju hranu, vozi se u najboljim kolima, ne brine o svojoj egzistenciji kao pola građana Srbije, školuje decu u najskupljim školama, ima čovek desetine stanova u svom vlasništvu. Veseli se, ali za to vreme oni građani ispod šatora koji su došli nemaju pijaću vodu. Petina građana je u riziku od siromaštva i činjenica je da Srbija ne da nije ekonomski tigar, nego smo daleko, daleko od toga. Znam da Siniša Mali to ne oseća na svojoj koži, ali građani osećaju. Kad pogledate u svoj novčanik najbolje vidite kako stojimo. 
	Sada jeste leto, ali uskoro će grejna sezona, pa će se ponovo naši gradovi naći među najzagađenijima po pitanju kvaliteta vazduha. Mi godinama upozoravamo, ali evo i opet da kažemo isto, 15.000 ljudi godišnje premine od zagađenja vazduha, a milion ljudi ima respiratorne probleme. Pa, ako vas ne zanima kakvi su to problemi sa kojima 

se ljudi suočavaju, sad pogledajte koliko koštaju ti lekovi. Evo, ja imam jednu od tih pumpica, imam astmu, jedan sam od tih ljudi koji ima ove probleme. Koliko koštaju ovi lekovi, koliko košta lečenje i koliko to nas kao državu košta? Možda bi bolje bilo da lečimo kvalitet vazduha pa da uštedimo, ako vas ljudi ne zanimaju. 
	Želim da kažem, kada govorimo o toj ekonomskoj politici, da li smo umesto milijardi za obavezni vojni rok mogli da izdvojimo sredstva da stvorimo moćnu, opremljenu i obučenu civilnu zaštitu, da li umesto milijardi za nacionalni stadion možemo da napravimo odbranu od poplava, da li smo umesto milijardi za širenje nacionalnog projekta „Beograd na vodi“ mogli da ulažemo u energetsku sanaciju već postojećih kuća i zgrada?    

	Ljudi, mi posle 14 godina vlasti SNS nalazimo se u situaciji da se borimo za najosnovnije, za pijaću vodu, za vazduh koji nije otrovan, da nam država ne gori, da nas poplave ne odnesu. Eto to je rezultat politike SNS. Ja bih se mogao kladiti da opet lažete da ćete raspisati izbore u oktobru, ali ajde da da dozvolimo da ja pogrešim, više bih to voleo samo da vam vidimo leđa što pre. Hvala.
	PREDSEDNIK: Reč ima Milenko Jovanov.
	MILENKO JOVANOV: Onome kome ćemo sigurno videti leđa čim do izbora dođe i najveća ironija sudbine je u tome što će jedini atohtoni predstavnik studenata, doduše u 47 godini života, izaći iz ovog parlamenta, a lažni predstavnici studenta od kojih ni jedan nije student će da uđe u ovu Skupštinu.
	Sada pogledajte kakva je to ironija našeg političkog sistema. Da imamo studenta, doduše kažem u petoj deceniji, davne bliže kovčegu nego kolevci, isto kao i ja uostalom, pošto smo tu iste generacija, prošli smo mi tu polovinu života davno, davno otišao u tom pravcu, student ali student kakav takav student i on ispada iz priče, a upadaju neki koji kao studenti, a ni jedan nije student. To je potpuna katastrofa, to je loše za politički sistem, ali sami su hteli, sami su birali neka im tako i bude.
	E, sada šta je problem sa ovim studentskim životom. Jeste li videli, ako ste dobro slušali poštovani potpredsedniče Vlade, gospodine Mali, kako živi ovaj čovek? Ne može da diše jer je zagađen vazduh, nema vode da pije, nema hrane, nosi ga voda, ne znam ni ja više šta je rekao, da ima problem s čime još. Muka živa. Nema od čega da živi, jer valjda što Rokfeler prebacuje to daje u dobrotvorne svrhe, pa nema od čega da živi. 
	Ne zna čemu služe „rafali“, jer to je kao otprilike mi smo otišli negde u prodavnicu i sada bili da se kupe „Rafali“ i bili da se kupe ovi za gašenje požara i mi izabrali „Rafale“. Tako to funkcioniše, tako to mali Đokica zamišlja kako funkcioniše država. Bukvalno smo to uradili. Bukvalno ja verujem da u tvojoj glavi to tako funkcioniše. Ima jedna prodavnica, ti dođeš, dobar dan, dobar dan, koliko, tri „Rafala“. Ne može mora cela eskadrila, daj celu eskadrilu. Jel može jedna za gašenje požara? Ne može, samo odvojeno, ne može vezano.
	Kao vrsni rukovalac PP aparatom, ja sam od vas očekivao veći doprinos u gašenju požara u Srbiji. Nije valjda da ste samo prskali po poslanicima i po Vladi, mogli ste tamo gde je stvarno požar da tamo pokažete svoje znanje. Ali tamo gde je požar, tamo vas nema, a po živim ljudima prskate PP aparatom. To nije fer.
	U svakom slučaju student koji teško živiti, koji nema vazduh, nema vodu, nema prečistače, nema para za hranu, nema para za lekove, nema para ni za šta, evo vidite nekako je uspeo da se dogega do ove Skupštine, da se dovuče, da održi ovako jedan srčan govor. Pa, u 12. Kada ti očekuješ da studenti ustaju. Marijane poljoprivrednici ustaju rano, studenti ustaju kasno. To je uredu. Ti nisi bio student. Studenti ustaju kasnije. 
	U svakom slučaju, ono što je poenta, to je da mi ovog studenta više gledati nećemo. To je sa jedne strane ironija, s druge strane dobro jer svakako niti ima ikakvu podršku u biračkom telu, niti ovde predstavlja bilo kakvu izvornu politiku u Srbiji, nego predstavlja deo NVO hidre koja se ovde bavi prenošenjem poruka stranaca u našoj zemlji. Zato je plaćen i to radi. I dobro je ako ima nečega dobrog u toj ironiji što student neće predstavljati studente, što će bar oni biti isključeni iz političkog života. Hvala.
	PREDSEDNIK: Uglješa Marković, pa ću vam dati repliku. Prvo moram sve ove replike koje ste vi izazvali. 
	Izvolite.

	UGLjEŠA MARKOVIĆ: Zahvaljujem se, predsednice Narodne skupštine.
	Ja sam se javio zarad javnosti da činjenicama odgovorim na ono što je kolega izneo kada su u pitanju požari koji se trenutno odvijaju na teritoriji Republike Srbije. Mislim da je juče ministar Dačić već govorio na tu temu, ali očigledno nije na odmet ponoviti te činjenice jer konstantno se vrtimo u spinovima kako na ovu temu, tako i na mnoge druge teme.
	Kada je u pitanju Deliblatska peščara, u opštini Kovin angažovano 481 lice, 137 vozila, četiri kvad vozila, 33 radne mašine i vatrogasni brod sa četiri člana posade, osam helikoptera ukupno i jedan avion koji je stigao iz Ruske Federacije. Kada su u pitanju Stolovi, tamo je 57 lica angažovano, 21 vozilo, jedan kvad, jedna radna mašina i jedna cisterna.
	Takođe, kada je u pitanju ono što jeste materijalno-tehničko stanje u Sektoru za vanredne situacije, pošto je o tome prethodni govornik govorio, u poslednjih pet godina nabavljeno je drage građanke i građani 140 vozila. Tokom samo 2026. godine isporučeno je 37 vozila i u narednih deset meseci, pričam o vatrogasnim vozilima, očekuje se još 29 da stignu.
	Da ne govorim o ostalim još podacima, toliko o tome koliko je država ulagala ili ulaže. Kada je u pitanju Sektor za vanredne situacije, i ta kako se obraća pažnja i te kako se ulaže. Da li treba i mora više? Možemo svi da složimo da uvek može više, ali je netačno, i to govore ovi podaci koji su egzaktni, da i te kako i imamo opreme, imamo i ljude. 
	Nisam izneo podatak koliko broji sam Sektor ljudi koji su zaposleni, koji rade u njemu. Tako da, i te kako imamo ljude. 
	Naravno, ova tema, i time završavam, ova tema mislim da nije za politizaciju i da je koristimo u te svrhe. Ljudi se bore na terenu, kako Sektor za vanredne situacije, policija, vojska i sami meštani, i mislim da svi zajedno možemo da im čestitamo na tome i da im u najmanju ruku, ako ne moramo, još i ne odmažemo iz ove sale i da ne kritikujemo jedni druge i da ne pokušavamo na ovome da ubiramo neke jeftine političke poene. 
	Zahvaljujem.
	PREDSEDNIK: Hvala. 
	Izvolite, gospodine Lazoviću.
	RADOMIR LAZOVIĆ: Ja bih hteo da kažem ja sam u ovom slučaju potpuno nevažan, građani očekuju odgovore o ovim rizicima sa kojima se vataju u koštac. 
	Znači, dragi građani, ako se brinete za svoju imovinu, ako se brinete da li će do vas doći ovi požari, ako nemate pijaće vode, evo šta vladajuća koalicija ima da vam odgovori. Ove bizarne uvrede koji kao meni upućuju, ja sam ovde potpuno nevažan. Da li ću ja biti u Parlamentu ili neko drugi, meni je svejedno, samo je važno da vas ne bude ovde.
	Pitate me da li sam ja mogao da dam neki doprinos. Ja nisam želeo da se hvalim time ali Zeleno-levi front jeste dao doprinos. Mi smo organizovali prikupljanje opreme, odnošenje opreme tamo gde je ona potrebna, zato što nije imao ko drugi. Koliko smo mogli mi smo pomagali i uvek ćemo to raditi. 
	Moram da se osvrnem i na ovo što SPS govori. Dakle, njih kada pitate oni misle iznesu neke podatke i misle da je to to. Pa, čoveče, duže od mesec dana gori Deliblatska peščara. Šta piše, za šta je zadužen taj Sektor za vanredne situacije? Kaže – formiranje, opremanje i obuku specijalizovanih jedinica civilne zaštite; upravljanje i koordinaciju u vanrednim situacijama i preventivno delovanje kod požara na otvorenom; izrada procena i rizika od katastrofa i planova zaštite i spasavanja. Pa, 

jeste li uradili to? Jesmo li sprečili taj požar? Jesmo li ga ugasili posle mesec dana? Jel posle mesec dana kad je goreo tek ste se onda setili da možda možete da pozovete u pomoć EU, što ne odmah? Vi znate čime raspolažete.
	Kako se osećate kada vidite da ljudi moraju da pomažu i one slike FAP kamiona? Ja se osećam loše. Zar ne treba neko da snosi odgovornost ili ni ovo ne treba da se politizuje? Nego šta treba da se politizuje, čoveče? Valjda treba taj ministar da snosi odgovornost za nešto što se dešava u ovoj državi.
	Dakle, ako svedemo stvari na ono gde se sada, ako podvučemo crtu – Srbija gori, vode nema, vazduh je zagađen, otpadne vode idu u reke i šta? Koliko još treba da se čeka da SNS reši ove probleme? Još 100 godina? Pa, da nije malo mnogo?
	Hvala. 
	PREDSEDNIK: Kao predsednica Narodne skupštine ja ću samo jedan komentar. 
	Jel vi razumete da vi vređate Sektor za vanredne situacije? 
	(Radomir Lazović: Kako vređam?)
	To nema veze sa politikom i nema veze sa političarima. Ti ljudi nisu političari. Vi vređate profesionalce. 
	(Radomir Lazović: Nemoj ti meni da govoriš šta da radim.) 
	Vi vređate profesionalce.
	(Radomir Lazović: Siđi dole da pričamo.)
	Što vi vičete na mene?
	(Poslanici opozicije dobacuju: Siđi dole da pričamo.)
	Šta se ti siliš ovde na meni, bre?
	Kad me prozovete onda ću da siđem. Slobodno, znate sa kakvim zadovoljstvom ću da vam odgovorim na te, da ne pričam šta.
	(Radomir Lazović: Nikad ni jednom niste odgovorili…)
	Reč ima Milenko Jovanov.

	MILENKO JOVANOV: Evo, šta je bilo, šta je Miko? Nemoj da si nervozan, sve je u redu. 
	E ovako, zarad građana, dakle, tokom ovog leta u Evropi, Španija izgorelo 297 hiljada hektara, evakuisano više od 120 hiljada ljudi, 14 osoba stradalo, više desetina povređeno, uništeno stotine kuća, poljoprivrednih gazdinstava, objekata, infrastrukture, šteta između 18 i 22 milijarde dolara. Francuska, izgorelo 115 hiljada hektara, evakuisano 224 hiljade stanovnika i turista, stradala dva vatrogasca, izgorelo 240 kuća, 80 stambenih objekata. Grčka, stradalo pet osoba, Hrvatska 113 hiljada hektara izgorelo kod Omiša, 40 ljudi povređeno, Crna Gora, Herceg Novi, Kotor, Nikšić itd.
	Šta je razlika, što u Srbiji niko nije poginuo, Bogu hvala, a čini mi se da je nekima žao zbog toga i čini mi se da bi za svoje pumpanje bilo baš dobro da je neko još i izgoreo i da im je to od prilike nedostajalo u njihovoj morbidnoj i nekrofilskoj politici. 	
	Ni jedna kuća nije izgorela, niko nije u tom smislu ostao bez doma itd. Sada pogledajte, poštovana gospođo Brnabić, pošto ste reagovali na to, samo jedan detalj, u prvom delu obraćanja on se, kao zahvaljuje ljudima iz sektora, a onda kada je malo izgubio konce i malo izgubio koncentraciju rekao šta stvarno misli. Ti ljudi su krivi zato što gori šuma, da li je tako? Nije krivo ništa drugo, nego ne znam ni ja šta. Pa, šta ste, bre vi ovde Šicer, nije žito samo planulo jel, pa ćete vi da utvrdite šta se dešava, ko je kriv, šta je kriv. Šta vi ljudi umišljate? Šta je bre sa vama? 
	Nisam pitao za pomoć, pitao sam što majstore nisi gasio, pošto si ovde mlatarao tim PP aparatom, vidim da si stručan, vidim da znaš, nego si takav kakav si već, nikakav, na ljude koji ne mogu da se brane prskaš PP aparatom, šta ti fali?
	(Radomir Lazović: Šta mi fali?)
	Sreda i krajevi, što bi se reklo kod mene u kraju. Sreda i krajevi, samo to ti fali. 
	Nabraja, kaže Vojvodina nema vode, pa nabraja mesta, ni jedno iz Vojvodine nije. Pa ti bre čoveče, pa da, pa ti ne znaš na mapi da pronađeš to što si čitao. Evo, ti na mapi pronađi, na slepoj mapi, kako se zove ona, nema karta, na nemoj karti pronađi ta mesta i da vidimo, jedno pogodi. 
	Ti nećeš biti ni u opoziciji više, ti ode na smetlište istorije.
	I da ja završim. Pošto sada ideš na smetlište političko, tamo se lepo nećeš ni reciklirati, nego ćeš da truneš dok ne istruneš i gde treba da budeš do krajnjeg truljenja, i ti i cela ta tvoja bulumenta komunjara i neokomunjara, levičara i ne znam ni ja šta ste već, kakvi ste već đavoli, koji najviše na svetu mrzite sve srpsko, Srpsku pravoslavnu crkvu, nameću ovde neke debilne vrednosti, liberalne, zelene i ne znam ni ja kakve ste navukli, iz najgorih mogućih budžaka Evrope. Tako da lepo na smetlište, na đubre, gde vam je i mesto, da istrulite i da vas više ne gledamo.
	PREDSEDNIK: Uglješa Marković.
	UGLjEŠA MARKOVIĆ: Kratko ću predsednice.
	Prvo ne znam, zašto kolega malo pre dok je govorio u svom govoru imao potrebu da viče i šta sa tim pokušava da postigne. Ja moram da priznam nisam stručnjak za sve moguće oblasti kao on, zato i čitam ove podatke. Ono što čitam su zvanični podaci i ono što želim da kažem jeste – da, ministar Dačić treba da snosi  odgovornost zato što, a očigledno to kolega ne zna, da nije bilo ministra Dačića ne bi ni postojao Sektor za vanredne situacije jer je on osnovan 2009. godine kada je ministar Dačić prvi put bio ministar unutrašnjih poslova.

36/2	JJ/VZ

	Ne znam za točak, ali vam govorim o Sektoru za vanredne situacije. Ja sa vama kolega govorim vrlo uljudno i argumentovano i nemam te upadice, a mogao bih da imam, ali mislim da nije primereno. Mislim da možemo, da imate neki barem reciprocitet kada sam ja u pitanju, da probate da držite neki nivo.
	Što se tiče samih rezultata koje Sektor za vanredne situacije imao jeste da je prošle godine su pripadnici Sektora obavili 39.000 intervencija i spasili više od 1400 ljudi. Kada je u pitanju ova godina imali su skoro 25.000 intervencija i spasili 756 osoba. Tako da su to rezultati.
	Ponavljam vam, da 2009. godine je oformljen Sektor za vanredne situacije, tada je takođe na čelu MUP bio Ivica Dačić.
	Što se tiče same Deliblatske peščare, zato sam i rekao da nisam toliki stručnjak za sve kao vi, ali imajući informacije od ljudi koji su na terenu, vatrogasci koji imaju i te kako mnogo iskustva i mnogo godina iza sebe kažu da se sa ovako nečim nisu susreli zbog same prirode terena, peska koji se nalazi tamo i tako dalje i da je jako teško da lokalizuju požar, da to u svojoj karijeri nisu uopšte imali prilike da se sa ovako nečim susretnu. To je jedna stvar.
	Druga stvar. Ovo se ne dešava prvi put tamo.
	Treća stvar i time ću završiti predsednice i o tome je danas bilo reči, nema pomoći Ruske Federacije i EU, nema nikakve veze ni sa čim, niko to nije odlagao, niti da nije hteo, tu su postojale neke druge tehnički problemi, neke druge tehničke vrste. Niti se čekala Ruska Federacija da bi se čekala EU, potpuno mašite temu. U svakom slučaju i jednima i drugima mislim da treba se zahvalimo. U svakom slučaju pomoć koja nam mnogo znači, a isto tako i naši pripadnici sektora, kolega Jovanov je takođe o tome govorio, su bili u Španiji, u Grčkoj i mislim da smo i mi tim zemljama pomogli. Zahvaljujem.
	PREDSEDNIK: Hvala.
	Izvolite Lazoviću pa da završimo sa ovim lešinarenjem, na još jedno prirodnoj nepogodi.
	RADOMIR LAZOVIĆ: Pošto sam pokušao već dva puta da dobijem neke odgovore sa ove strane, evo odustajem, pokušaću da odgovorim kolegi iz SPS-a koji se uz svu odgovornost koju ima, makar trudi da nešto odgovori.
	Tako što se mene tiče vatrogascima, članovima Sektora za vanredne situacije zahvalnost i podrška. Ministar mora da ima odgovornost jer ti ljudi nemaju adekvatnu opremu da gase požare, da sprečavaju požare, da se bave posledicama klimatskih promena. 
	Ono što je problem jeste što će budućnost donosi nove probleme u ovoj oblasti. Kako se mi za to spremamo? I kada kažete da ne stoje rafali na polici pa da mi biramo da li ćemo zaštitu ili nećemo, pa u neku ruku stoje zato što je pitanje šta su vam prioriteti. Ako vam je prioritet da zaštitite ljude, ako vam je prioritet da zaštite imovinu tih ljudi, prirodu onda ćete prvo ulagati u ono što je oprema za civilnu zaštitu, a nećete kupovati te Rafale koje na kraju svi znamo, niste kupili zbog odbrane ove države nego zbog toga da bi se Aleksandar Vučić dodvorio nekome ko bi trebalo da okrene glavu kada se ovde uništavaju institucije Srbije.
	Kada me pitate – zašto emotivno nastupam? Zato što bih želeo da što pre vam vidim leđa. Mislim da ste kao deo SPS-a koji je bio u mnogim vlastima do sada ostavili jedan tragičan trag na telu ove države i ovog društva. Mislim da treba što pre da odete u istoriju. Voleo bih da je to bilo ranije, nažalost nije pod raznim 

okolnostima, da ne ulazim sada u to, ali bih za budućnost ove države, za budućnost ove dece u koju se valjda slažemo svi da želimo da bude blistava, za tu budućnost bi bilo važno da vas više ne bude ni u jednoj vladi. I zato sam možda emotivan i zato nastupan iz takvog jednog stanja. Hvala vam.
	PREDSEDNIK: Milenko Jovanov.
	MILENKO JOVANOV: Evo, neću mu ništa samo ću pročitati par podataka, da gledaoci koji gledaju shvate da može i Rafali i nešto drugo, neću njega ni da spominjem. Dobro, smiri se. 
	Nabavljeno dakle dva Kamov Ka-32A, 11BC, tri Erbas-a H215 Super Puma, H145M i tako dalje, Srbija je ranije ugovorila devet Erbas-a H145M ta Vojsku i MUP i tako dalje. 

	Dakle, može da se nabavlja i jedno i drugo, ali za to treba nekoliko preduslova. Prvo, treba da imate ozbiljnu državu, koja vodi ozbiljnu ekonomsku politiku i koja ima dovoljno novca da nešto nabavi. Dakle, ne ovakvu ekonomsku politiku koja… U stvari, nismo ni čuli nikakvu politiku ovde. NVO, jer ne može Rokfeler da vam uplati pare da kupite Kamove ili nešto drugo, prosto tako da ne funkcioniše, a pošto ne znaju da funkcionišu bez para od Rokfelera, onda ne znaju ni kako bi država trebalo da se vodi. 
	Dakle, da, mogu i rafali. I jedno i drugo može. S druge strane, ja ponovo kažem, ti ljudi su se suočili sa nečim što je nezabeleženo, kako oni sami kažu, u njihovim četrdesetogodišnjim karijerama zbog specifičnog terena, zbog specifičnog rastinja i svega ostalog što se dešavalo. 
	Da je došao rumunski vatrogasac koji je rekao da to nije video u karijeri što je video u Deliblatskoj peščari, a to je valjda neki ćacesku, jel tako, koga smo mi tu doveli da kaže da je to tako da bi nas spasao. 
	I nije ovde problem požar, ovde je problem ponovno lešinarenje i ponovno pokušavanje građenja nekakve priče na nesreći, pošto je bilo valjda suviše glupo da se kaže da smo krivi zato što je pao Dunav i vodostaj Dunava, mada smo juče čuli da smo krivi za sušu, a sada - sada ste krivi za to što se tamo desilo i to je to, ali od ljudi koji su lešinarili nad grobovima  ubijene dece, od onoga ko je ovde pokušavao svoju karijeru da gradi time što nam je ovde ispirao mozak 45 minuta svaki dan čitajući bajke i gluposti, pokušavajući od toga da napravi nekakav politički poen za sebe, na grobovima ubijene dece, ne treba se čuditi što se sada pokušava napraviti nekakav politički poen nad spaljenom šumom ili rastinjem u Deliblatskoj peščari. To je potpuno ista stvar, to je isti, kako bi oni voleli da kažu, majncet i ne može iz toga da se iskoči, a i ne žele iz toga da iskoče. Prosto, to su oni. Hvala.
	PREDSEDNIK: Hvala.
	Reč ima Uglješa Marković.
	UGLjEŠA MARKOVIĆ: Uvažena predsednice Narodne skupštine, ja nisam govorio da je govornik bio emotivan, njegov način obraćanja pre bi mogao možda drugačije da se okarakteriše. U svakom slučaju, nisam ni na to mislio, ali u svakom slučaju mislim da je neprimereno za Narodnu skupštinu tim tonom se obraćati svojim kolegama. Mislim da je bespotrebno. To je jedna stvar.
	Druga stvar, i sa time ću završiti, javio sam se na repliku prva dva puta da bi se obratio građanima. Sada ću konkretno odgovoriti i kolegi. 
	Kada se bavite nekim sportom, vi onda morate da igrate utakmicu, da trenirate, da biste prosto izašli na teren, igrali utakmicu ili dobili ili izgubili u toj utakmicu. 
	Kada je u pitanju SPS, mi na predstojeće izbore izlazimo samostalno. Pitanje za vas i vašu političku organizaciju je kako vi izlazite, odnosno da li izlazite na izbore? 
	Nemojte nam onda vi ovde držati sada predavanja o tome šta ćete vi menjati, kako ćete menjati, kada ćete menjati, jer i vi ste svesni, nažalost ili na sreću, ja neću da sudim, jer poštujem i vaše birače, za razliku od vas koji ne poštujete birače SPS-a, ali i vi ste svesni da ste samo na nivou statističke greške i očigledno ste iz tih razloga odluku o ne izlasku na izbore i doneli. 
	Tako da možemo mi da se pretvaramo ovde da to ne znamo, ali znamo svi ovde, politički smo iskusni dovoljno da to možemo da znamo šta su vaši razlozi za takvu odluku i to je u redu. Poštujem i vaše birače i zato hoću da saslušam, da odgovorim, 

ali mislim da bi bilo pošteno od vas da malopre kada ste rekli - čestitam pripadnicima Sektora za vanredne situacije, da ste stavili zarez i rekli, a i ministru Dačiću što je 2009. godine imao sluha da oformi taj sektor. Zahvaljujem.
	PREDSEDNIK: Hvala.
	Izvolite, gospodine Lazoviću. Prozvani ste.
	RADOMIR LAZOVIĆ: Da li mi možemo da doživimo u ovoj Skupštini jednom da neko iz vladajuće koalicije odgovori na ova pitanja koja postavljam? Predsedavajuća, prethodni put kada sam govorio o zagađenju vazduha, vi ste govorili da nam stranci pišu govore, da smo plaćenici, da smo izdajnici. Ovde sam onoliko puta govorio, recimo, o zagađenju, recimo o pijaćoj vodi, recimo o temama koje interesuju obične ljude. Govorio sam o tome da se ljudi plaše da li je njihova imovina možda u riziku od poplava, možda u riziku od požara ukoliko nemamo adekvatnu zaštitu od posledica klimatskih promena. Govorili smo o tome, o egzistenciji ljudi, o tome kako žive, koliko šta košta i slično. Znate li da je svaki put kada sam postavio to pitanje, odgovor bio uvreda, neki bizarni pokušaj humora, koji je valjda samo vama smešan ili se smejete po naredbi, jer morate, valjda negde kliknu ovo je sada humor pa jave - smejte se. Kako drugačije to da razumem?
	Da li može jednom da se desi da mi dobijemo odgovor kada će se nešto uraditi po ovom pitanju? Dakle, broj ljudi koji premine godišnje od zagađenja vazduha je svaki put veći 15.000. 
	Bio ja izdajnik, strani plaćenik, student, šta god hoćete, to je činjenica. Odgovorite na to zbog ljudi koji gledaju ovo sada. Da li sam ja ovakav ili onakav je nevažno u odnosu na to da nema pijaće vode. Nevažno je u odnosu na to da otpadne vode idu u naše reke. Nevažno je u odnosu na to da 5.800 hektara u Deliblatskoj peščari je izgorelo i vi mi sada pričate o nekom ulaganju i da treba da čestitamo ministru Ivici Dačiću. Pa, čoveče, više od mesec dana  ne može da se ugasi taj požar i svaki put je najveća tragedija, nikad zabeležena, svaki put je nešto što se niko nikad nije suočio. Pa, možete li jednom da preuzmete odgovornost i da kažete – nismo dovoljno ulagali, nije adekvatna oprema, nemamo te opreme, evo, tražili smo pomoć od EU, nego čak ni to  niste mogli. Niste mogli da se obratite onima koji su nam tu pomoć za koje postoje mehanizmi, za koje postoji način. Pa, odgovorni ste tim ljudima zato što ste ćutali svo ovo vreme. 
	Da li možete evo sada kada ste sišli dole da kažete jedan odgovor na temu o kojoj razgovaramo? Hvala. 
	PREDSEDAVAJUĆA (Marina Raguš): Replika, gospođa Brnabić. 
	Izvolite. 	
	ANA BRNABIĆ: Hvala vam što ste me konačno prozvali, pa da odgovorim na ove bljuvotine. Bukvalno jadno i bedno. Lešinarenje na još jednoj tragediji, na jednoj elementarnoj nepogodi. Neverovatno, ali ne prestajete. Kada nemate politiku onda je svaka tragedija dovoljno dobra da se vi istaknete u tome da nemate politiku, pa da napadate zemlju i kritikujete zbog tragedija i elementarnih  nepogoda. 
	Od 2021. godine kupljeno je devet puta više protivpožarne opreme nego u poslednjih 37 godina. Da li je to dovoljno konkretno da smo brinuli o državi, da smo imali novca zahvaljujući ekonomskom rastu i razvoju i da smo se odgovorno ponašali? 
	Da li je dovoljno konkretno da ponovim da od 2023. godine vi i vaši koalicioni partneri, svi skupa, da ste tražili da se ukine budžet Sektora za vanredne situacije? Da li je to dovoljno? 


37/3	GD/MP	

	Dakle, od 2021. godine devet puta više protivpožarne opreme, helikoptera, kamiona, bagera i svega ostalog, opreme da vatrogasci budu bezbedni, da mogu da prođu kroz protivpožarnu oluju i da niko ne pogine, hvala Bogu i hvala ovoj zemlji koja je imala da uloži. To ništa od toga ne možete da kažete nego opet lešinarite. 
	U Francuskoj ima mrtvih, u Španiji ima mrtvih, u Grčkoj ima mrtvih, u Hrvatskoj ima mrtvih i ni u jednoj od tih zemalja vi nemate političke aktere, organizacije ili bilo koga drugog da bilo šta kaže toj državi.  Ne, samo Srbija ima takve kao što ste vi. 
	Najgorem neprijatelju vas ne bih poželela. Hvala. 
	(Radomir Lazović: Replika.)
	PREDSEDAVAJUĆA:  Poslednjih pola sata ste vi u formatu replika.
	(Radomir Lazović: Pa kad imam šta da kažem.)
	Ali problem je što ste vi postavili pitanje, a gospođa Brnabić vam je odgovorila. 
	Ministarka Pavkov ima reč pošto ste i nju prozvali više puta. 
	Gospođo Pavković, izvolite. 

	SARA PAVKOV: Poštovana predsedavajuća, uvažene kolege narodni poslanici, građani Srbije, da krenemo redom sa jasnim brojkama, procentima i činjenicama, poredeći situaciju koja je zatečena 2012. godine i šta je od tada do sada urađeno, a odnosi se na sve ono što smo čuli u prethodnih dvadesetak minuta više puta isto.
	Pre nego što krenem sa brojkama, samo bih htela da napomenem, mi kada govorimo jasno, glasno, odsečno, mi vičemo, a vi kada vičete, vama to niko ni ne komentariše.
	I da se zahvalim kolegama poslanicima što su vrlo narodski dobro objasnili šta znači reciklaža i razgradnja otpada, tako da hvala i na tome. Pa, da krenemo.
	Godine 2012, prema zvaničnoj statistici, prečišćavalo se 1,5% voda koje su odlazile u naše vodotokove, danas zajedno sa privrednim subjektima, sa različitim tipovima tretmana smo na 27%. Ukoliko gledamo samo javno-komunalna preduzeća, to je 16,1% koja su zadužena za lokalne samouprave. Ukoliko u to saberemo i privredne subjekte, mi smo danas na 27%. Godine 2012, komunalno-otpadne vode većine gradova ispuštana su u reku bez ikakvog tretmana. 
	Danas u pogonu su postrojenja za prečišćavanje otpadnih voda u Subotici, Šapcu, Leskovcu, Raški, Brusu i Blacu. Trenutno se gradi postrojenje za prečišćavanje otpadnih voda u Nišu, Kraljevu, Čačku, Beloj Palanci, Bečeju, Sečnju, Apatinu, Pećincima i Valjevu. 
	Dalje, 2012. godine zatečene su tri sanitarne deponije i tri koje su tek krenule da se grade. Godine 2026. imamo 13 izgrađenih sanitarnih deponija, imamo pet regionalnih centara koji su u funkciji, imamo 19 zatvorenih nesanitarnih deponija i imamo još nekoliko regionalnih centara koji se grade. 
	Godine 2012, bez spalionice komunalnog otpada, 2026. godine tri spalionice opasnog i ostalog komunalnog otpada.
	Godine 2012, veoma niska reciklaža komunalnog otpada, danas preko 18%, što nije dovoljno, ali radimo i na tome.
	Godine 2012. misaona imenica za tretman otpada od građenja i rušenja iako se, slažete se sa mnom, i tada vrlo gradilo. Danas preko deset dozvola za tretman otpada od građenja i rušenja.
	Godine 2012. u potpunosti neuređen sistem upravljanja lekovima koji stižu od građana koji su neiskorišćeni, danas se pokreće kampanja "Vrati lek" u koji će građani moći da svoje lekove sa isteklim rokom trajanja predaju u apoteke.
	Godine 2012. dostava dosijea o hemikalijama kao i o otpadu putem papira, danas sve u vidu e-forme odnosno digitalizovano.
	Pošto smo čuli više puta situaciju o tome kakvo je stanje sa zagađenjem vazduha, građani Republike Srbije, evo jedan grafikon koji će vrlo jasno svima da objasni kakvo je stanje. Konkretno, evo za grad Beograd, koji definitivno ima po pitanju zagađenja problema, mi to ne krijemo, ali vidite kakav je rezultat 2012. godine za osrednjenu vrednost PM 10 čestica iznad granične vrednosti a pogledajte od 2020. godine, ni jednom osrednjena granična vrednost nije prešla zadatu graničnu vrednost, prema podzakonskom aktu. To jasno govori da je na vreme, pravovremeno, strateški se opredelilo da Vlada Republike Srbije ulaže u konkretne mere i za unapređenje kvaliteta vazduha.
	Ono što je dodatno značajno, po prvi put 2026. godine Ministarstvo zaštite životne sredine, pored vodoprivrednog sektora i Ministarstva poljoprivrede, izdvaja po prvi put u budžetu posebnu stavku za zaštitu voda od pola milijarde dinara, 

što verujem da ćemo povećati za 2027. godinu, gde obezbeđujemo lokalnim samoupravama pristup bunarima, gde gradimo potporne zidove pored vodotokova da ne bi došlo do prelivanja onih lokaliteta koje smo sanirali po pitanju otpada, gde uređujemo i revitalizujemo jezera poput Aleksandrovačkog jezera u Vranju, koji uskoro kreću, pored jezera Zaton, Veliki zaton u Majdanpeku.
	Dragi građani, mislim da sve ovo što sam vam do sada iznela jasno govori kakva je situacija bila 2012. godine, šta je 2026. godine, a poslednje što želim da istaknem je ono što smo čuli nekoliko puta za ova dva dana, a to su šatori. 
	S obzirom da nemate politiku i program, a vidim da sve više imitirate ono što mi radimo, ne bi me čudilo i da vi počnete sa šatorima, jer to očigledno donosi dobre političke poene. Hvala lepo.
	PREDSEDNIK: Hvala vam.
	Reč ima narodni poslanik Zdravko Ponoš. Izvolite.
	ZDRAVKO PONOŠ: Hvala.
	Evo nas ponovo na još jednom vanrednom zasedanju Skupštine, zakazano u petak za ponedeljak. Hitnih 59 tačaka, među njima i hitni rebalans budžeta na 332 stranice.
	Gospođo Brnabić, vi ste nam objasnili da to tako mora, da rebalans uvek mora da bude po hitnoj proceduri. Ja bih stvarno voleo da nam objasnite gde to piše u Ustavu, u nekom zakonu, u Poslovniku Skupštine. Ja nisam uspeo da nađem i zamolio bih vas da objasnite gde to piše. Ako je to nešto što je Orlić uspostavio kao praksu, to je nešto sasvim drugo.
	Očigledno je da se radi ovde o nekoj žurbi. Rekao bi čovek da se Đuro Macut setio u petak da ima nekih novih para viška i da je to prilika da se to ugradi u budžet, i to jedno milijardu. Neće biti. Izgleda da se on setio, ili neko drugi, da treba milijardu i po više da se potroši nego što je planirano. 
	Odakle onih pola milijarde evra da se pokrije ta razlika? Pa, naravno, pozajmiće se od budućnosti, pozajmiće se od nerođene dece, kao i ova dosadašnja rupa u budžetu od 2,9 milijardi evra, ukupno 3,4. Po starom dobrom običaju, iz budućnosti samo za ovu godinu se uzima. 
	Možda bi to sve imalo smisla da se to ulaže u neki razvojni zamajac, ali ne. Ovoj vlasti trebaju pare, očigledno, da bi kupili glasove na predstojećim izborima. Svima je jasno da vi na te izbore ne možete da idete sa ostvarenim rezultatima, jer da je to tako, o tim rezultatima bi se pričalo. Ne možete očigledno da računate da ćete moći dovoljno da pokradete standardnim metodama kao dosada. Ovaj put će glasovi morati da se kupe. Od koga? Gde? Pa očigledno tamo gde smatrate da je najjeftinije – od sirotinje. Otkud Srbiji sirotinja kada smo ekonomski tigar? Otkud nam to? Pa baštinilo se, kultivisalo se prethodnih 14 godina. Vi ste formirali jedan sloj građana Srbije unesrećenih, osiromašenih i materijalno, nažalost i duhovno, takvi su vam trebali.
	Najpre ste počeli tako što ste im pokrali penzije. Mnogi od njih nisu dočekali da im se to vrati, nisu dočekali da vide da su te njihove penzije završile u vašim nekretninama, u vašim botoksima, u vašim kupljenim diplomama. Godinama formirate sirotinju zakidajući pravo na posao, pravo na život, pravo na dostojanstvo. Doveli ste ih u situaciju da ono najosnovnije mogu da dobiju samo ako sakupljaju i daju sigurne glasove ili ako budu deo stada koje vodite na vaše skupove. Godinama ponižavate najnemoćnije, ostarele, penzionere, socijalne slučajeve, sirotinju, neobrazovane, nekvalifikovane. 

	Tokom dvomesečne Vučićeve „Borat kampanje“ on je pokazao to svoje poniženo stado i pokazao je kako misli da obavi tu izbornu transakciju. Uverio ih je, ili je pokušao da ih uveri, da samo on može da im reši muku u koju ih je on i ova vlast gurnula svih ovih prethodnih godina. Pokušao je da ih uveri da samo on može da im zaposli sina, ćerku, unuku, makar u BIA, jer jedino on može da ih zaposli tamo. Pokušao je da ih uveri da samo on može da im reši vodovod, kanalizaciju, tri metra puta, sve ono što civilizovan svet danas u Evropi ima. Samo on može da im reši deset sijalica gradske rasvete i to svih deset odjednom. Samo on može da im da milostinju, i to jednokratno, da se ne bi navikli. Samo on može srčanim bolesnicima da obezbedi lekove u jednoj umirućoj naciji kojoj život znači, i to je postalo deo izborne kampanje. E ta njegova velikodušnost košta, a odakle pare? Pa, iz rebalansa. 
	Svašta smo se naslušali tokom ove, kao što rekoh, „Borat kampanje“, u toku tog ponižavanja sirotinje, ali zanimljivo je, kao što reče kolega Janjić, da je on tokom te kampanje ponižavao najbliže saradnike – ministre, šefove lokalne samouprave, direktore javnih preduzeća. Pokušao je da objasni još jednom da ste to što jeste zahvaljujući samo njegovoj milosti, mnogi od vas. Nije pomoglo nekima od vas što ste mu pevali na uvce, što ste igrali pred njim, što ste bili spremni da mu masirate stopala, da se grlite sa oznojenom rajom onako nevoljno. Mnogi od vas neće biti ministri u sledećoj vladi, čak i ako dobijete ove izbore.  
39/1	AL/JG		17.15 – 17.25

	Jedan od brutalnih primera manipulacije kojom se služi ova vlast je ono što je uradio ministar Lončar, koji nije tu. On je objašnjavao kako se dvanaest zdravstvenih radnika vratilo u Srbiju. Je l' to reče poimenično ko se vratio? A koliko je bezimenih otišlo tokom vaše vlasti? Koliko hiljada zdravstvenih radnika je otišlo ne samo lekara, sestara? Otišli su zato što imaju mizerne plate. Znate da bolnice nisu u stanju da organizuju noćna dežurstva, da nema medicinskih sestara. Ne odlaze samo oni, kao što rekoh, odlaze inženjeri, vodinstalateri, parketari, vozači, fizički radnici. Odlaze nam fakultetski obrazovani ljudi da rade kao konobari na Jadranskoj obali, u Beču, u Pragu, u Minhenu. Tako se živi danas u ovoj zemlji. Ljudi sa fakultetom odlaze da konobarišu. Odlaze IT. Ljudi koji rade kao IT nomadi mogu da rade odakle hoće. Neki su radili iz ove zemlje. Radili su za dobre plate i ne odlaze samo u Valensiju i u Berlin, gde se inače odlazi, odlaze u neki mali španski Alikante. To je nikakav grad u odnosu na Beograd. Neki odlaze i za manje plate da rade. Znate zašto odlaze? Zato što više ne mogu očima da vas gledaju. Ne mogu da slušaju laži svaki dan. Ne mogu da pristaju na to da im vređate inteligenciju, da sve u ovoj državi mora da se završi preko veze, da ništa ne mogu regularno da završe. Beže iz ove zemlje zbog vas, zbog ovakve vlasti.
	Ovih dana stiže na naplatu i vaša nesposobnost kroz danak koji uzima požar. Ode kolega iz SPS-a. Nije taj sektor formiran tada, kako on kaže. Postojalo je nešto mnogo ranije u Ministarstvu odbrane. Nije posebno važno. Niko nema dovoljno ni materijalnih, ni ljudskih resursa za ekstremne situacije kakva je ova koju mi imamo. Zato i postoji i mehanizam međunarodne pomoći. Pitanje je kakva je organizacija. Kakva je kadrovska politika? Danak lošoj organizaciji, lošim procedurama, lošoj kadrovskoj politici SNS-a, to je ono što mi danas plaćamo. Danak političke zloupotrebe, struke plaćamo danas. 
	Ono što je Dačić rekao da nam ne treba strana pomoć da možemo sami, što je Vučić rekao da smo velesila, što je onaj nesrećni šef sektora rekao da se narod razmazio. Neko mora da bude kriv za to što je za mesec dana izgorelo nešto što su ljudi i priroda stvarali 200 godina. Neko je kriv za to. Neko mora da odgovara kad-tad zbog toga. Ima i neke pravde u svemu tome. Izgorelo je za ovih mesec dana 200 godina toga, kao što rekoh, stvarala priroda i ljudi, ali izgorelo je i dva meseca Borat kampanje. Videlo se da ima neke i pravde. Ima neke karme u svemu tome.
	Ima još jedna stvar koja obeležava ova dva meseca, a to je ovo što se dešava na Kosovu. Znate, komandant KFOR-a, to je komandant jednog operativnog nivoa, nije to mnogo visoko, on čovek je odlučio, on je odlučio kaže – da bezbednost mosta u Kosovskoj Mitrovici i Dečana prepusti prištinskoj policiji. O Dečanima - on o tome razgovara sa monasima. Ne razgovara sa Vladom u Beogradu. Ne razgovara sa institucija ove države. Eto dokle smo stigli. Šta je Vučić uradio? Kaže – pisao je sitno pismo generalnom sekretaru NATO-a. Šta sad? Ništa. Čekamo odgovor. Sramota.
	PREDSEDNIK: Dobro.
	Evo, ovako, kada smo već kod sramote, izričem vam opomenu zato što ste više puta u vašem obraćanju u Narodnoj skupštini Republike Srbije ljude u Srbiji, određene ljude, nazvali stadom. Dakle, to što vi prezirete narod, to je vaša sramota i to je vaše lice, ali ga nećete ponižavati, nećete ponižavati ljude u Narodnoj skupštini Republike Srbije. Te ste dobili opomenu, što je maksimalno, nažalost, što mogu da uradim. Uradila bih mnogo više, ali sami ste sve o sebi rekli, kao i uvek. 
	Reč ima Milenko Jovanov.

	MILENKO JOVANOV: Uglavnom, zanimljivo je da ovu tezu koju je i ranije iznosio nešto u medijima ponavlja sada u Skupštini kako mi proteklih godina pravimo, valjda, neku vojsku birača tako što osiromašujemo ljude, ostavljamo ih bez nade i onda im podelimo pare pred izbore i onda oni glasaju za nas. I, evo, sad da vidimo kako mi to radimo. Dakle, prvo za pola miliona ljudi je pronađen posao u ovoj zemlji, 25% nezaposlenih su ostavili, uništili fabrike, uništili sve živo dok su ganjali karijere i punili džepove. 
	Povećavali plate i penzije, dakle, mi od 2016. godine svake godine – 1,25%, plate 2-4%, pa 1,5%, pa pet, pa pet, pa 5,4, pa 5,9, pa 5,5 plus devet, pa 12% 2023. pa plus 5,5 oktobar, pa 2024. godine 14, pa 2025. godine 10,9 itd. itd. Dakle, jedan čudan način stvaranja siromaštva. Tako što zapošljavate ljude, podižete im plate i penzije i podižete životni standard, podižete minimalnu cenu rada, koja je sada došla do 70 hiljada dinara, a bila je 15. Dakle, podižete i sve ostale plate i penzije. Smanjujte cene lekova. Pokušavate da utičete čak i cene namirnica najvažnijih. Oni su sve to, naravno, osuđivali. I to sve radimo da bismo stvorili – koga? Nekog nezadovoljnika koji nema para, nema od čega da živi i onda mu mi damo pred izbore, kako on kaže, i onda on glasa za nas? E, to je... Evo je suština. Čak ne ni to što je iskoristio reč – stado, to je, prosto, prostota i nevaspitanje i prezir prema narodu sa kojim živi. Da li mu pripada, da li mu ne pripada mentalno, to je veliko pitanje. Ne bih usudio da garantujem da bi tako nešto rekao u hrvatskom Saboru, da je njihov narod stado, ali za ovaj ovde... Ali to sam već jutros pričao ko je majka, ko je maćeha i ko ga doživljava kako. 
	Ali ono što jeste činjenica to je da kroz ovu priču da on vidi i tako posmatra sopstveni narod, kao ljude koje je moguće kupiti, kao nekoga koga mi omalovažimo i onda ga kupimo pred izbore da on glasa za nas. E, to je njegovo shvatanje sopstvenog naroda i onda kaže – neko ga je pokrao na izborima. Pa ne. Ovakve, ne da niko ne mora da krade. Mi samo možemo da žalimo što će ovakvi nestati sa političke scene nakon narednih izbora, jer ovo je idealna opozicija. Ko je lud i takav mazohista da za ovo glasa, a da ga vređa ovako i sa ovakvim gađenjem da govori o sopstvenom narodu... Ovo još zaista nije viđeno u ovoj skupštini i ostaće zabeleženo, evo, bar na ovoj poslednjoj sednici kao jedan od ružnijih momenata koje smo imali prilike da vidimo. Hvala. 
	PREDSEDNIK: Hvala vam. 
	Idemo dalje.
	Reč ima Dragan Đilas.
	(Zdravko Ponoš: Replika.)
	Nemate osnov za repliku. 
	Izvolite, gospodine Đilas.
	(Zdravko Ponoš: Povreda Poslovnika.)
	Izvolite, gospodine Đilas. Nije ovo pijaca da mi ovde licitirate hoće li repliku ili povredu Poslovnika.
	Izvolite, gospodine Đilas. Teče vam vreme.
	(Zdravko Ponoš: Povreda Poslovnika.)
	(Stefan Janjić: Ana, ima pravo na povredu Poslovnika.)
	Dala sam reč već narodnom poslaniku. Dala sam reč narodnom poslaniku. 
	Izvolite. 
	Je l' hoćete da govorite ili ne? Hvala.
	DRAGAN ĐILAS: Je l' možete vreme da mi vratite, ako nije problem?
	Razvilo se crno vreme opadanja, nabujao šljam i razvratni poroci, podigao se truli zadah propadanja, umrli su svi heroji i proroci. 

	Je l' možete da vežete ovog Bakareca ili da ga izvedete napolje da mu date terapiju?
	Progledale sve jazbine i kanali, na visoko podigli se sutereni, svi podmukli, svi prokleti i svi mali postali su danas naši suvereni. Od pandura stvorili ste velikaše, dostojanstva podeliše idioti i lopovi nam izrađuju bogataše, mračne duše nazvaše se patrioti. Ovim stihovima velikog Disa, napisanim 1910. godine...
	PREDSEDNIK: Molim vas da ne dobacujete. Dobićete opomenu sledeći put.
	DRAGAN ĐILAS: ...počeo sam svoju prvo obraćanje u Skupštini pre više od dve godine. Nažalost, niste me čuli. Prvi put sam tada rekao da Srbijom vlada organizovana kriminalna grupa koja ima četiri dela, četiri krila: političko – Srpsku naprednu stranku, militantnu koga čine razni kriminalci, batinaši i huligani sa kojima sarađujete, institucionalno koga čine delovi tužilaštva, policije, BIA, pravosuđa, Poreske uprave i raznih agencija koje vrše torturu nad neistomišljenicima i koji čuvaju kriminalce i lopove lojalne režimu, i četvrto, medijsko koje je sastavljeno od desetina tabloida, portala i svih televizija sa nacionalnom frekvencijom, koji lažu narod, veličaju predsednika i uništavaju svakoga ko se drzne da kaže svoje mišljenje. I to niste čuli. 
	
	
40/1	MV/MJ		17.25 – 17.35

	Rekao sam da je Srbija podeljena najstrašnije u svojoj istoriji, da se ljudi mrze, da će krenuti da se direktno sukobljavaju, da će to dovesti do žrtava. Ni to niste čuli. 
	Bez obzira na to što smo nazivani izdajnicima, ustašama, lopovima, ljudima koji rade za Kurtija, predlagali smo zakone, nudili ideje koje bi pomogle da Srbija bude drugačija. Sve ste ih odbili. Zakon o specijalnom tužiocu za korupciju visokih funkcionera sa tužilačkom policijom smo predložili, odbili ste. Zakon o poreklu imovine, da se proveri imovina svakoga, odbili ste. Zakon o obrazovanju, da svaki nastavnik bude primljen za stalno, odbili ste. Predložili zakon koji bi smanjio broj kladionica i kockarnica u Srbiji. Odbili ste i to. Predložili niz zakona iz oblasti pravosuđa i set zakona da bi se zaista prihvatile preporuke ODIHR-a i dobili fer izbore. Odbili ste i to. Predložili zakon o Alimentacionom fondu, odbijali ste ga dugo, pa na kraju usvojili neki svoj koji nije doneo skoro ništa. Isto ste uradili i sa Zakonom roditelj negovatelj. 
	Svaku našu diskusiju ste koristili za napade i vređanja. Predložimo zakon o preuzimanju upravljanja NIS-om, optužite nas da mrzimo Ruse. Kažemo da treba zabraniti da se izvozi ruda iz Srbije, jer Si Đin godišnje izveze u vrednosti 1,8 milijardi evra. Optužite nas da smo protiv Kineza. Kažemo da je koncesija za aerodrom pogrešna. Damo podatke da je od 2019. godine, kada ste ga tajnim ugovorom dali francuskom „Vansiju“, broj putnika na beogradskom aerodromu porastao sa 5,6 na 8,9 miliona, a u isto vreme aerodrom u Tirani porastao sa 2,9 na 11,6 miliona putnika, da je danas, posle osam godina upravljanja od strane „Vansija“, Tirana veći aerodrom po broju putnika od Beograda. Na to nas optužite da smo protiv saradnje sa Francuskom.
	 I laži, laži, laži. Lažete narod da je srpski BDP u 2025. godini došao do skoro 90 milijardi evra, iako je to nominalni, inflatorni BDP. Onaj realni, pravi je oko 60 milijardi. U odnosu na taj pravi po BDP-u, po glavi stanovnika, mi smo u rangu dve najsiromašnije zemlje u Evropi, Makedonije i Bosne i Hercegovine, a javni dug je davno prešao 70%. Nebitno, govorite da nam ide bolje nego ikada u istoriji. 
	I tako 14 godina, 14 godina Aleksandar Vučić vlada Srbijom. Vaš tvorac, koga biste vi najradije proglasili za doživotnog predsednika, hvali se da je za Srbiju važniji od Cara Dušana, ali će njegovo ime biti upisano najcrnjim slovima u istoriji Srbije. Posebno kad jednog dana sve bude otkriveno i kada se bude saznalo šta se sve radilo ovih 14 godina. Jer, postoji Srbija koju Aleksandar Vučić pokazao na televiziji i postoji stvarna Srbija u kojoj ljudi žive. Zato, da bi se spasila Srbija, Aleksandar Vučić i njegov režim moraju da odu. Za to je potreban jedinstven front svih ljudi koji znaju da se mora braniti svaki glas i koji znaju šta treba raditi dan posle. 
	Sve loše što ste uradili u ovoj zemlji mogao bih da nabrajam satima, ali možda je najgore ono što ste uradili ljudima. Ovaj narod, slobodarski narod, koji je u najvećim nevoljama umeo da bude zajedno, vi ste podelili do krajnjih granica. Hranili ste ljude  mržnjom 24 sata dnevno, više od 5000 dana, gotovo deceniju i po. Čitave generacije u Srbiji su odrasle gledajući kako se komšije, kolege, prijatelji, pa i članovi iste porodice dele oko toga ko je izdajnik a ko je patriota. Ne zato što su se sami tako podelili, nego zato što im je neko  svaki dan, godinama govorio koga treba da mrze. Okrenuli ste ljude jedne protiv drugih i ostavili mržnju među nama. 
	Napravili ste lažnu stvarnost i dok ste tu lažnu sliku održavali u životu prava Srbija je tonula. Ne u jednu krizu, nego u potpuni raspad institucija, poverenja i pristojnosti koji jedno društvo drže na okupu. Obećavali ste sve i svašta i svaki put kad obećanje nije ispunjeno niste rekli – izvinite, pogrešili smo. Ne, napravili ste novo obećanje. Svojim tajkunima dali ste poslove za nekoliko stotina 

miliona evra više i nikom ništa. Krali ste kao da sutra ne postoji, a napali ste svakoga ko vam kaže – ljudi, pa ovo nije dobro, vi lažete. Posejali ste seme zla, gospodo, ono staro radikalsko seme koje je nekad širilo mržnju prema narodima u regionu, a sada to radi među sopstvenim narodom i ono buja iz dana u dan. To je najveća šteta koju ste naneli Srbiji. Jer, javni dug može da se otplati, doduše verovatno će ga i čukun, čukun unuci da vraćaju, ali dete koje je stasavalo verujući da je mržnja normalno stanje jedne zemlje, to društvo ćemo dugo popravljati. 
	Iza vas ostaje 14 godina afera. Toliko ih je bilo da se više ne zna koja je strašnija. Pokušali ste da nas ubedite da je normalno da nema tendera za javne nabavke, da se ugovori kriju, da ne znamo ni koliko ste šta preplatili Kinezima, dali Arapima. Na sve to ste napravili atmosferu da ste nova kasta, da je normalno da se ljudi bliski vlasti preko noći obogate, da njihova deca putuju, imaju garderobu kakvu nemaju američki milijarderi. Napravili ste svoju eliti, elitu skupih automobila, satova, vila, restorana i privilegija, pred očima ljudi kojima pričate o zlatnom dobu dok jedva sastavljaju kraj s krajem. 
	Najgore od svega što je svako ko postavi pitanje postojao neprijatelj, bilo da je novinar, bilo da je, recimo, Marinika Tepić, moja koleginica koja je otkrila najstrašnije naprednjačke afere, koje su se dokazale, i to tako što su čak ušle i u EU rezolucije, ali ne, odmah je Rumunka, iako je sedam generacija njene porodice u Srbiji. Sram vas bilo što joj posle toliko godina brojite krvna zrnca. 
	Ubedili ste sebe da je normalno da jedan čovek priča o svemu, o istragama, presudama, televizijama, fudbalu, cenama, investicijama, da on kaže ko je pošten, ko je lopov, da kaže ko je patriota a ko izdajnik, ko treba da bude uhapšen a ko zaštićen. Tako ste Srbiju zaustavili na njenom najvažnijem putu, ne samo ka Evropskoj uniji, nego ka tome da ikada postane normalno, moderno evropsko društvo, društvo u kojem se poštuju znanje, red, pristojnost, zakon i drugačije mišljenje, u kojem čovek ne mora da zna nekoga da bi dobio ono što mu pripada. 
	Postavljali ste najgore ljude na najodgovornija mesta. Elektroprivredom Srbije, sistemom od koga zavisi svaka kuća u ovoj zemlji, upravljali su ljudi bez znanja o energetici. Isti model ste napravili svuda. Vlasnici pečenjara, ljudi bez škole i znanja postali su ljudi koji upravljali ogromnim državnim sistemima. To ste napravili od države. Reč sramota je prestala da postoji. A onda ste počeli da tučete ljude, građane, studente, srednjoškolce, profesore koji su pokušavali da ih zaštite, ljude koji nisu tražili revoluciju, tražili su neke odgovore, da neko odgovara za 16 izgubljenih života u Novom Sadu. Umesto odgovora, dobili su pendreke, hapšenja, polomljene vilice, pritiske i kampanju protiv njih. 
	I vi posle svega toga kažete da ste vi Srbija, vi, i to ujedinjena?! Vi ste ujedinjeni jedino u mržnji i lopovluku. Aleksandar Vučić nije Srbija, SNS nije Srbija. Nijedna stranka nije Srbija. Srbija pripada ljudima koji u njoj žive. Nijedan predsednik više nikada ne sme građanima da kaže – ja sam vam sve dao. Šta si ti dao? Pa nisi dao svoje. Sve su to napravili građani Srbije svojim radom, a ne ti. I zato, kada izbori budu raspisani, nećemo odlučivati samo ko će sledeći voditi Srbiju, odlučivaćemo da li ćemo promeniti jednog čoveka ili sistem koji je omogućio da jedan čovek postane država. 
	Stranka slobode i pravde je napravila plan šta posle. Ne obećavamo zemlju bez problema. Obećavamo nešto mnogo skromnije, a danas, nažalost, mnogo potrebnije – normalnu državu. Državu u kojoj se posao dobija po znanju, a ne po članskoj karti. Državu u kojoj dete može da odraste, a da ne mora da bira stranu. Državu u kojoj kada nešto ne radi neko za to odgovara. Rekli smo u našem planu šta se radi prva 24 sata 

posle promene vlasti, šta u sedam, šta u 30, šta u 100 dana. Garantovali da ćemo to ispuniti onim što je u životu svako od nas uradio, i Marinika, i Borko, i Tanja, i Mila, i Jelena, i Branko, i Peđa, i Dule, i Dalibor, i Valentina, i Vuk, i Goran, i Mića, i Srđan, i Ana, i Danijel, i Vladimir, i Milan, i Robert, i Janko, i Nataša, i Danijela, i svi ostali koji su danas deo SSP-a. 
	Jer, Srbiji danas nisu potrebni ljudi koji mogu da pričaju o svemu i svačemu, potrebni su ljudi koji znaju kako problem da se reši. Mi znamo kako da se iskoreni korupcija, da se pohapse kriminalci, da se raspusti BIA, rasformira RTS, kako da plate lekara budu 400, nastavnika 250, medicinskog osoblja 200 hiljada dinara. Znamo kako da smanjimo broj kladionica i kockarnica, da tužilaštvo bude samostalno, pravosuđe nezavisno, domaća privreda da bude podržana, a strani investitori koji donose nove tehnologije poštovani. Znamo kako da se deci obezbede besplatni udžbenici i besplatan obrok u školi. Znamo kako da Srbija postane normalna država koja će za četiri godine biti spremna da postane članica Evropske unije. 
	Ova vlast će biti pobeđena na izborima, a posle toga će vas čekati ono što ste 14 godina uništavali, institucije – tužilaštvo, policija, specijalni tužioci i sudovi.  

	Oni će utvrđivati ko je šta radio, ko se nezakonito bogatio, ko je zloupotrebljavao državu i ko za to mora da odgovara.
	Naš posao nije samo da smenimo Aleksandra Vučića. Naš posao je da napravimo zemlju u kojoj posle njega neće biti moguć novi Vučić koji bi kao sadašnji sprovodio Šešeljevsku politiku, Srbiju u kojoj se ljudi neće mrzeti, deliti, u kojoj će pristojnost i istina biti vrednosti, a ne mane. Bez obzira na sve, većina ljudi u Srbiji želi takvu Srbiju i Srbija će uskoro kada vi odete takva zemlja i postati. Hvala.
	PREDSEDNIK: Reč ima Milenko Jovanov.
	MILENKO JOVANOV: Sve bi ovo bilo lepo da nam je rekao neko ko nije imao priliku da pokaže sve ovo i to je suština svega. Dakle, imao je priliku i da uvede zemlju u EU, i da donese zakone protiv kockarnica i da reformiše RTS. Reformisao ga je tako što mu je preprodavao svoje sekunde, odnosno je preprodavao njegove sekunde. Dakle, sve ovo je imao prilike da uradi. Ništa od ovoga nije uradio i mi sada treba da mu verujemo na reč da eto, samo ako dobije drugu šansu on će biti mnogo bolji nego što je bio. Neće. Biće isti kao što je bio, jer bio je deo vlasti koja je podigla stopu nezaposlenosti na 25%, koja je uništila srpsku privredu, koja je osiromašila narod tako što im je podigla cene kredita. Nisu se oni bogatili u vreme izobilja, nisu se u ono vreme bogatstva ove zemlje bogatili, nego su se bogatili u vreme kada je ova zemlja bila u slobodnom padu, kada su svakog dana ljudi ostajali bez posla. Kada su radnici u direktnom prenosu sebi sekli prste i zakucavali eksere u šake da bi dobili platu. U takvo vreme su se oni bogatili.
	Sada, pošto je ovo bio oproštajni govor, bar sam ga tako doživeo, tako je i delovao, gde se otprilike zahvaljuje svima koji su učestvovali i radili sa njima, želim da kažem nešto što do sada nisam rekao. Mislim da postoje ljudi na političkoj sceni koji su dobar primer za mlade ljude i ovo je bio jedan od takvih ljudi. Dobar primer da mladi nauče dok su mladi, da novcem ne možeš sve da kupiš u životu, da novac može da ti pomogne da neke stvari rešiš. Možeš da kupiš stranku, možeš da kupiš neke funkcionere da te okruže, ali ne možeš da kupiš naklonost naroda, ne možeš da kupiš ljubav naroda, ne možeš da kupiš poverenje naroda. Za to pare ne pomažu. Za to moraš da razumeš narod, da radiš za narod i da narod vidi da radiš za njega, jer taj narod zna i šta mu je Aleksandar Vučić dao ili nije dao. Još bolje zna ko mu je uzimao i ko je od njega otimao i tako i glasa. Tako se postavlja, tako se i ponaša, zato jesu tu gde jesu i zato danas imamo ove oproštajne govore. Hvala.
	PREDSEDNIK: Hvala vam.
	Izvolite, gospodin Đilas. Dva minuta.
	DRAGAN ĐILAS: Hvala vam
	Bio sam gradonačelnik Beograda. Nisam vodio zemlju u EU. U moje vreme je zatvoreno 200 kladionica. Inače ceo taj projekat, pošto uvek govorim istinu, je vodio vaš sadašnji kolega Aleksandar Šapić, vrlo hrabro i vrlo dobro.
	Napravili smo četiri doma zdravlja u pet godina. devet osnovnih škola, samo dve u Beogradu i jedan dom zdravlja od ovih 13. Petnaest fiskulturnih sala, tri mosta, otvorili 45 obdaništa, pravili bulevare nove, rekonstruisali stare. Obezbedili punu platu trudnicama, jer je tada bilo trudničko samo dve trećine. Trinaestu penziju za sve penziju za sve penzionere sa penzijom manjom od 20.000 dinara. Uzeli PKB kada je imao 34 miliona evra, pa je imao za godinu 61. Danas znate u kakvom je stanju. Kupili 500 novih vozila za GSP Beograd. Za 13 godina nije toliko kupljeno i sve to sa budžetom tri puta manjim što je beogradski budžet danas. To je ono što sam ja u životu uradio. 

	To ko koga kupuje, ko ne kupuje neću da odgovaram, samo ću reći jednu stvar. Ja sam čovek koji je pobedio Aleksandra Vučića i to mi nikad neće oprostiti, zato imam sve ovo što imam i 200 tužbi koje govore da lažete o meni. Da, 2012. godine lista koju sam ja vodio dobila je 36% glasova, a lista iza koje stoji Aleksandar Vučić, Tomislav Nikolić dobila je 26% glasova u Beogradu na osnovu rada i opet će. Kaže gospodin Aleksić, da je to zahvaljujući gospodinu Jovanovu koji je tada bio DSS, ja nisam siguran da li ste vi to doprineli ili niste. 
	Ali ono što je suština, da danas je Srbija protiv vas, većinska Srbija i to će se videti već za dva meseca kada dođu izbori, a nebitno je da li ćemo mi ovde da imamo pet, deset, petnaest posto glasova, bitno je da većina u ovom parlamentu posle sedećih izbora nećete biti vi, a bojim se da onda, mnogi gospodo od vas neće ni sedeti u parlamentu i neki vaši funkcioneri i onda će država brinuti o njima, imaće smeštaj u nekim drugim institucijama, besplatan, tri obroka, možda i odeću, to je vaša sudbina. Hvala vam puno i neću se više javljati.
	PREDSEDNIK: Milenko Jovanov.
	MILENKO JOVANOV: Da, taj DSS kada sam ja odlučivao o tome i bio u predsedništvu te stranke, na predsedništvu je doneo odluku da napušta koaliciju sa vama i pravi na neku drugu stranu. Tako da eto ako sam dao neki mali skromni doprinos da ne budete više na vlasti, toliko od mene.
	Sami ste zapitajte kako ste do te pobede od 36% došli na ovo gde ste danas. To je pitanje za vas, da stanete pred ogledalo i da ozbiljno porazgovarate sa osobom koju vidite o odrazu. Kako ste od nekoga ko je kako kažete pobeđivao Aleksandra Vučića koji je imao 36%, ko je postigao sve te rezultate o kojima govorite došli dotle da budete statistička greška. Naći ćete vi odgovor u tome što su drugi krivi, što ste bili žrtva, što ste bili ovo, što ste bili ono. Ja ne mislim da ste bili žrtva jer ste bili dva puta predsednik Košarkaškog saveza i davali vrlo ovako interesantne izjave o Aleksandru Vučiću, ja nisam nikada dao nijednu sličnu, da je on najbolji igrač košarkaške reprezentacije, da je ovo, da je ono. To su vaše izjave, da ih ne tražim po telefonu da vam citiram. 
	(Dragan Đilas: Pokažite ih slobodo, molim vas.)
	Hajde, da se dogovorimo, objavićemo na „H“ da ne oduzimam vreme. Mislim da je u redu i tagovaću vas i videćete ih, tako da nije nikakav problem. Evo, to ćete imati do kraja današnje sednice. Tako da su sve to pitanja za vas.
	Ali sam ostao dužan na još jednu neistinu i još jednu podmetačinu koja je i zla i pokvarena u isto vreme, a to je da smo mi izazvali nekakvu mržnju među ljudima i tako dalje. Ne dele se, poštovani gospodine ljudi na patriote i izdajnike, to ste preupčili neki period iz 90-ih godina u kojima i dalje živite. Dele se na „ćacad“ i oni koji to nisu. Decu ste nam proganjali. Po Vajber grupama ste roditelje proganjali. Maltretirali ste svakog ko nije stao na vašu stranu i imate obraza nekome danas da govorite da deli bilo koga na bilo koji način. Vodili ste kampanje po društvenim mrežama protiv dece. Na svaki komentar pisali ste na hiljadu sa lažnih naloga iz Hrvatske i ne znam ja odakle već. Ozbiljne kampanje plaćali i vodili i svi ste u tome učestvovali. Niko od vas nije rekao nisam deo toga. 
	Tako da za to što ste pričali o mržnji i sejanju mržnje i podelama u ovom društvu, kada sledeći put budete u prilici porazgovarajte sa Akcelom i onim drugim kako se već zove Kaluđerom, kada vas sledeći put budu postrojavali vi ih pitajte i zašto su izazvali podele u društvu, oni su vam adresa za to, a vi ste im saučesnici u svemu 

tome, pa se izdogovarajte međusobno ko je imao kakvu ulogu. Mi sa tim nemamo ništa, a vaša odgovornost će biti takva da ćete na izborima dobiti odgovor za sve što ste radili. Hvala vam. 
	PREDSEDNIK: Hvala.
	Povreda Poslovnika, Zdravko Ponoš. Izvolite.
	ZDRAVKO PONOŠ: Hvala.
	Član 103. Poslovnika, povreda Poslovnika od strane predsednika Narodne skupštine.
	Gospođo Brnabić vi ponovo, ovo je četvrti put da vi meni izričete opomenu, uz Parandilovića mislim da sam ja, hajde da kažem najkažnjavaniji narodni poslanik ovde. Imam utisak da to vrlo često radite iz afekta, danas nisam sasvim siguran da je to bilo iz afekta ili je možda iz neznanja. 
	Dopustiću da je moguće ovo drugo, pa dozvolite da vam skrenem pažnju. Verujem da ste imali priliku, ako ne kroz redovno obrazovanje onda kroz opšte neku kulturu da saznate šta piše u Novom zavetu. Luka 12:32 – Isus se učenicima obraća kao malom stadu – ne boj se malo stado. Jovan 10:16 – u čijoj slici Hrista kod dobrog pastira i biće jedno stado i jedan pastir. 

	Dela apostola 20:28 – Pavle starešinama crkve govori da paze na sebe i na sve stado nad kojim ih je sveti Duh postavio. 
	Znate, ja sam završio vojne škole u Titovo vreme, nisam nešto išao ni u crkvu. Ovo je opšta kultura. Očekujem da se informišete toliko.
	Ja ne prezirem ljude koje ste vi ponižavali na ovim skupovima i kampanji, ja prezirem vas, a njih sažaljevam.
	PREDSEDNIK: Da li želite da se izjasnimo u danu za glasu? (Ne.)
	Ja sam ponovo pomislila da vi želite da se izvinite ljudima. Znate, taj vaš cinizam, to ljudi dodatno vide. Tu vašu zlobu i prezir prema narodu i prema ženama, to ljudi vide još više, vi to naglašavate kada se javite ponovo.
	Dakle, to što vi kažete da ste na stado mislili u biblijskom smislu, to možda ako ste vi Isus, ali pošto niste Isus, onda ste mislili na stado upravo u onom smislu na kom ste mislili. Isto kao što kada ste rekli novinarkama da su došle sa štajge, ste rekli, pa nisam mislio da su prostitutke.
	(Zdravko Ponoš: Nemojte vi da se brinete.)
	To što vi pokušavate, vi samo sebe dodatno ukopavate. Ja se o vama ne brinem. Znate koliko me baš briga za vas i za ljude kao što ste vi.  Eto, moj posao je nažalost takav da moram da delim prostoriju sa vama i to je težina mog posla. Narod koji poštujem mi je dao tu ulogu, ja sam zahvalna i radiću i zbog toga sam tu. Taj narod niko neće nazivati stadom. Žene generalno i novinarke niko ovde neće nazivati kao da su došle sa štajge. 
	Onda, nemate dovoljno ni hrabrosti ni srca, kao što nikada niste ni imali, da makar stanete iza svojih reči, pa da kažete – uredu rekao sam, pogrešio sam, izvinite. Ne, nego se onda dodatno ukopavate. Vaš problem, nemate obraza, nemate hrabrosti, šta ću ja da vam radim. Moj problem je što moram da delim prostoriju sa takvima kao što ste vi.
	Reč ima ministar Nenad Vujić.
	NENAD VUJIĆ: Uvažena predsednice Narodne skupštine, uvažene narodne poslanice i narodni poslanici, javnosti radi danas smo čuli nekoliko stvari koje ne odgovaraju onom što piše u zakonima, kao što je Zakon o pravosudnoj akademiji. Ponovljeno je da taj zakon stavlja pod kontrolu izbor sudija i tužilaca, na sudske i tužilačke funkcije, pod kontrolu izvršne vlasti ili zakonodavne. To je nešto što nije tačno i što nema u Predlogu zakona.
	U zakonu je jasno i nedvosmisleno upućeno da Visoki savet sudstva, odnosno Visoki savet tužilaštva je telo koje odlučuje o sastavu organa u sastavu Pravosudne akademije kao i komisija. Faktički što se tiče izbora ko će ići na prethodnu obuku to je u rukama Komisije koja je u tom slučaju radno telo Visokom saveta sudstva odnosno Visokog saveta tužilaštva. O nekakvom stavljanju pod izvršnu i zakonodavnu vlast nema govora. 
	Jedino, kao što sam već i u mnogim javnim debatama i rekao, jedino ako neke sudije i tužioci, odnosno ako sudije i tužioci nisu ujedno i ministri ili narodni poslanici. Ja za te slučajeve ne znam ali to je onda situacija zato što se kaže da ta tela čine sudije i tužioci. To je nešto što se ne može pripisati da ovaj zakon uvodi nešto što ne uvodi i što ne postoji.
	Takođe, navođenja ponovo da negde nemamo nacionalne manjine, odnosno da nemaju pristup i to da se traži od Ministarstva pravde ili Narodne skupštine zakoni su vrlo jasni. Zakon kaže da sudije i tužioce bira Visoki savet sudstva, odnosno Visoki savet tužilaštva vodeći računa o nacionalnom sastavu. Koliko god puta je potrebno to ću ponoviti da bismo shvatili prvo, ko bira sudije i tužioce, a drugo, da će voditi računa o nacionalnom sastavu.

	Taj standard koji ima Republika Srbija je standard koji važi u zemljama članicama Saveta Evrope, zato što i evropski sud sam kaže da ne možete uvoditi nacionalne kvote, nego da je najviši nivo standarda vodeći računa.
	Što se tiče optužbi da niko nije reagovao na napad koji se desio skoro na imovinu tužioca. To nije tačno. Mesecima unazad upozoravam da svaki napad na institucije, na ljude koji rade u institucijama je nešto što je nedopustivo. Isto tako i u ovom slučaju pokušalo se napraviti, da kažem, jedno spinovanje događaja, međutim sam tužilac čija je imovina napadnuta je rekao da institucije rade brzo i da rade efikasno. On vrlo dobro zna da nešto ne može u pet minuta da se pronađe, ali da je nešto institucije rade.
	Svi zaboravljaju, a deo javnosti je to i odobravao, imali smo napad i na zgradu tužilaštva u Valjevu, što je nešto što se desilo prošle godine. Igrom slučaja tu noć kada sam posetio zgradu koja je bila devastirana, tužilac čija je imovina napadnuta bio je između ostalog među dežurnim tužiocima tu noć. Napad na zgradu je i napad na instituciju i to je nešto što sam i tada izjavio, a i pri čemu ostajem ali dopuštam da postoje različita mišljenja ali takvi napadi su jedna vrsta terorizma jer unose nemir.
	Što se tiče Zakona o crkvama i verskim zajednicama. Uvođenjem toga da SPC može biti osnivač univerziteta je nešto što jeste evropski standard. Svesni smo da u mnogim zemljama Evrope crkve mogu biti osnivači univerziteta i to ne samo onih koji im školuju kadrove nego da mogu biti za opšte školovanje i da podležu akreditacijama kao i svi drugi univerziteti. Ne vidim šta je sporno. 
	Ono što piše u Predlogu zakona, a to je da se osniva, imajući u vidu njegovu istorijsku ulogu u razvoju obrazovanja, nauke i kulture u Republici Srbiji, i zato se osniva kao poseban univerzitet. To, inače, i piše i u članu 17. Ugovora o EU koji je još bolje definisan i u praksi suda EU koji govori o tradicionalnoj crkvi koja je doprinela izuzetno tradiciji i kulturi jednog naroda. Zato, nemojmo govoriti da je to izvan nekakvih standarda. 
	Hvala.   
	PREDSEDNIK: Hvala. 
	Reč ima narodni poslanik Borislav Novaković.
	Izvolite. 
	BORISLAV NOVAKOVIĆ: Poštovane koleginice, poštovane kolege,  Narodni pokret Srbije Miroslava Aleksića neće podržati ovaj rebalans, kao ni sve ostale tačke koje se na posredan ili neposredan način oslanjaju na ovaj rebalans. 
	Svaki budžet i svaki rebalans je istina ovog društva. Posao politike, političara i Vlade je pre svega ekonomsko blagostanje, a kroz budžet i kroz rebalans se vidi distribucija sredstava, a kroz tu distribuciju sredstava se vidi kakav je odnos države, odnosno Vlade prema određenim slojevima stanovništva. 
	Narodni pokret Srbije Miroslava Aleksića ne može ovo podržati zato što je najranjiviji deo ovog društva penzionerska populacija. Ne postoji ni jedan deo ovog društva koji je tako potcenjen, omalovažen, kada je u pitanju odnos prema njemu, kao što su penzioneri u Srbiji. Samo tri podatka. 
	Prosečna penzija u Srbiji je 56.000, prosečna potrošačka korpa je 109.000. Dakle, prosečna potrošačka korpa je duplo veća nego što je prosečna penzija. Minimalna penzija, minimalna potrošačka korpa je u ravni prosečne penzije, dakle 57.000 za razliku od ove prosečne penzije koja je 56.000.

	Ono što je najsramnije u ovom rebalansu je odnos prema penzionerima poljoprivrednicima. Dakle, reč je o 140 hiljada poljoprivrednika penzionera, koji dobijaju u proseku 24 hiljade. Pazite, za razliku od 56 hiljada, koliko je prosek penzija, penzioneri u poljoprivredi dobijaju 24 hiljade dinara. 
	Seljaci su ljudi koji žive na zemlji i od zemlje i često vade novac iz slamarice da bi zaorali i posejali, jer neće da imaju zaparoženu njivu. Od seljaka živimo. Milion i 100 hiljada ljudi u ovoj državi živi od poljoprivrede, živi na zemlji i hrani ovu državu i ovu naciju. Kako im vraćamo? Vraćamo im tako što su penzije poljoprivrednih penzionera 24 hiljade dinara. 
	Gospodine Mali, objasnite nam kako se može preživeti sa 24 hiljade? 
	Kada poljoprivredni penzioner dobije penziju od 24 hiljade dinara, čega da se odrekne - vode, hrane, leka? Šta da kaže unuku kada dođe i pita za ekskurziju ili za patike? Kako ne sastaviti od 1. do 1. sa 24 hiljade dinara, jer to je nemoguće. Kako preživeti dan sa 24 hiljade dinara, koliko ste vi predvideli na mesečnom nivou da dobijaju penzioneri poljoprivrednici? 
	Ne postoji ništa sramotnije u ovom budžetu od vašeg odnosa prema penzionerima poljoprivrednicima. Dvadeset i četiri hiljade, to je mera vašeg odnosa prema poljoprivrednicima penzionerima. 
	Dakle, ljudi koji su izdržavali ovu ekonomiju, ljudi koji su nas hranili, ljudi koji uvek plaćaju socijalnu cenu i ljudi koji nikada ne mogu ne da se obogate, nego često ni pristojno da žive kada odu u penziju da bar imaju tu vrstu satisfakcije da žive normalno, dobijaju 24 hiljade dinara.
	Dvadeset i četiri hiljade, to je duplo manje od onoga što je minimalna potrošačka korpa, a to je za 85 hiljada manje od onoga što je prosečna potrošačka korpa. 
	Dakle, uvredili ste, omalovažili i potcenili poljoprivrednike penzionere i zbog toga nećete dobiti našu podršku. Hvala.
	PREDSEDNIK: Hvala vam. 
	Reč ima ministar finansija Siniša Mali. 
	SINIŠA MALI: Hvala puno. 
	Poštovani narodni poslanici, uvaženi građani Srbije, prosto je neverovatno na kakav način i sa kojim podacima barataju pojedini narodni poslanici ovde. 
	Dakle, svima je jasno i mislim da sam to više puta ponovio, kada je iznos penzija u pitanju, kolike su penzije bile tada, gospodine, kada ste vi vladali i kolike su sada. Da, ima penzija koje su niže i ima penzije koje su više. Ima, nažalost, onih koji nisu uplaćivali doprinose za penziono osiguranje, pa penzija nije penzija nego je više socijalna kategorija, kao što je u ovom slučaju koji vi pominjete i vi to dobro znate, ali prosto je neverovatno da vi to zloupotrebljavate na način kao da to nikada niste čuli ili nije bilo takođe kada ste vi bili na vlasti. To su stvari na kojima treba da radimo apsolutno, ali još jedanput – to su, takođe, ljudi koji nisu plaćali doprinose za penziono osiguranje, nažalost, i ovo je način da država bar njima pomogne do onog stepena ili na onaj način na koji može i tu morate da pravite razliku prema onima koji su sve vreme tokom svog radnog veka uplaćivali doprinose za penziono osiguranje i n a takav način zaradili svoju penziju i onda kada govorite o različitim visinama penzije, to je bar  vrlo prosta računica. Dakle, broj godina radnog staža puta broj doprinosa, odnosno puta doprinosi koje ste uplaćivali  i to vam daje iznos penzije nakon napunjenih 65, 66, 67 ili koliko god godina kada odete u penziju. 


43/2	GD/VZ	

	Dakle, nemojte da radite tako nešto, da dovodite ljude u zabludu da to sa 24.000 dinara može nekako volšebno da se poveća na ne znam koliko pošto ti ljudi nisu uplaćivali penziono osiguranje i doprinose za to osiguranje. Dakle, to je jedna stvar. 
	Druga stvar, penzije u ovom trenutku u Srbiji su u proseku 486 evra. Godine 2012. bile su 202 evra. Ja sam danas rekao i ponoviću ponovo, u junu 2012. godine na računu budžeta nije bilo ni para za isplatu penzija tog meseca. Bilo je na računu 70 miliona evra, a trebalo je 370. Dakle, to zaboravljate. Imali smo teške mere fiskalne konsolidacije, ali smo iz godine u godinu povećavali u poslednjih par godina dvocifreno povećavali iznos penzija u realnom iznosu, ne u nominalnom iznosu i to je veoma važno i mi ćemo sa tim i nastaviti. 
	U ovom trenutku idemo sa jednokratnom pomoći svim našim najstarijim sugrađanima. Više puta sam to ponovio. Dakle, 14. septembra 35.000 dinara za one koji imaju najniže penzije, 27.500 dinara i 20.000 dinara za one sa višim penzijama. 
	Ono što nas očekuje u narednih desetak dana, očekuje nas i podatak koliko ćemo i za koliko ćemo povećati od decembra meseca već ove godine dodatno i penzije i plate, tako da za naše najstarije sugrađane, uz veliku zahvalnost koju nam daju za reformu koju smo sprovodili, za ekonomsku politiku koju smo sprovodili. Ono što treba da znaju da ćemo uvek biti uz njih i da će nam uvek biti prioritet njihov životni standard jer to je ono što su  zaslužili. Oni su ti koji su izgradili, napravili ovu zemlju i najmanje što možemo da uradimo je da se na ovaj  način odužimo. Hvala puno. 
	PREDSEDNIK: Hvala vama, ministre. 
	Nastavljamo sa radom sutra u 10.00 časova. 
	Prvi na listi je Branko Pavlović. 
	Gospodine Novakoviću, vi ste želeli repliku, ali sutra da nastavimo ako je to u redu? 
	Hvala vam. 
	
	(Sednica je prekinuta u 18.00 časova.)




